Vaccine furihama kohfaivaa meehunnah India ge border hulhuvaalaifi | ThePress\nވެކްސިން ފުރިހަމަ ކޮށްފައިވާ މީހުންނަށް އިންޑިއާގެ ބޯޑަރު ހުޅުވާލައިފި\nކޮވިޑް-19ން ދިފާއުވުމަށް ވެކްސިން ފުރިހަމަ ކޮށްފައިވާ ހުރިހާ އެންމެނަށް އިންޑިއާގެ ބޯޑަރު ހުޅުވާލައިފިއެވެ.\nވެކްސިން ފުރިހަމަ ކޮށްފައިވާ ފަތުރުވެރިންވެސް ހިމެނޭހެން އިންޑިއާގެ ބޯޑަރު ހުޅުވާލާފައި ވާއިރު މިކަމާ ގުޅިގެން އެގައުމުގެ ހެލްތް މިނިސްޓްރީން ބުނީ އެގައުމަށް ދާ ފަތުރުވެރިންނަކީ ކޮވިޑުން ދިފާއުވުމަށް ވެކްސިން ފުރިހަމަ ކޮށްފައިވާ މީހުންނަށް ވާން ޖެހޭނެ ކަމަށާ އެމީހުންގެ އަތުގައި ދަތުރުކުރާތާ 72 ގަޑިއިރުގެ ތެރޭގައި ކޮވިޑަށް ޓެސްޓްކޮށް ނެގެޓެވްވި ކަމުގެ ލިޔުން އޮންނަން ޖެހޭ ކަމަށެވެ.\nމިކަންކަން ފުރިހަމަ ކުރުމަށްފަހު އެގައުމަށް ދިއުމަށްފަހުގައި ވެސް ކޮވިޑަށް ޓެސްޓުކުރަން ޖެހެއެވެ. އެކި ފިޔަވަކިތަކަކަށް ބަހާލައިގެން އެގައުމަށް މީހުން އެތެރެވުމުގެ ހުއްދަ ދީފައިވާއިރު އެންމެ ފުރަތަމަ އެ ގައުމު ހުޅުވާލައިފައިވަނީ ޗާޓާޑް ފްލައިޓްތަކުގައި ދަތުރުކުރާ މީހުންނަށެވެ. އެއަށްފަހު އެ ގައުމުން ވަނީ ކޮމާޝަލް ފްލައިޓުތަކުގައި ދަތުރުކުރާ ފަތުރުވެރިިންނަށް ވެސް ގައުމު ހުޅުވާލާފައެވެ.\nމިއީ ކޮވިޑް-19އާ ގުޅިގެން ފާއިތުވި އަހަރުގެ މާޗު މަހަށްފަހު ކޮމާޝަލް ފްލައިޓްތަކުން ޒިޔާރާތްކުރާ ބޭރުގެ ފަތުރުވެރިންނަށް އިންޑިއާ ހުޅުވާލި ފުރަތަމަ ފަހަރެވެ.\nއިންޑިއަށް އެތެރެވުމަށްޓަކައި ހާއްސަ އުސޫލެއް އެކުލަވާލާފައިވީ ނަމަވެސް ބައެއް ގައުމުތަކަށް ލުއި ދިނުމަށް ނިންމާފައިވާ ކަމަށް އެގައުމުން ބުނެއެވެ. އޭގެ ތެރޭގައި އެމެރިކާ، އިނގިރޭސިވިލާތް އަދި ޔޫރަޕްގެ ބައެއް ގައުމުތައް ހިމެނޭ ކަމަށާ އެ ގައުމުތަކުގެ މީހުން އިންޑިއާއަށް ދަތުރުކުރާނަމަ ކޮވިޑަށް ޓެސްޓް ކުރަން ނުޖެހޭ ކަމަށް މީޑިއާ ރިޕޯޓުތައް ބުނެއެވެ.\nއިންޑިއާއަށް ދަތުރުކުރާ ފަތުރުވެރިން އިތުރުކޮށް އެގައުމުގެ ފަތުރުވެރިކަމުގެ ސިނާއަތް ކުރިއެރުވުމަށް ސަރުކާރުން ގިނަ މަސައްކަތްތަކެއް ދަނީ ކުރަމުންނެވެ. އެގޮތުން 2022 ވަނަ އަހަރުގެ މާޗް މަހުގެ ނިޔަލަށް 500،000 ފްރީ ވިސާ ދޫކުރުމަށް އެގައުމުގެ ސަރުކާރުން ނިންމާފައިވާ ކަމަށް އެގައުމުން ބުނެއެވެ.\nކޮވިޑް19 އިންޑިއާ ދުނިޔެ


މަދަނީ ޖަމްއިއްޔާތަކުގެ ފެއަރ " ހަވަލި " އަންނަ ހޮނިހިރު ދުވަހު ދަރުބާރުގޭގައި ފަށާނެއެވެ. ފެއަރ ހުޅުވާނީ ހޮނިހިރު ދުވަހު މެންދުރު 13:00 ގައެވެ. ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިހުގެ ސަރުކާރުގެ ފުރަތަމަ 100 ދުވަހުގެ ވައުދުތަކުގެ ތެރޭގައި ހިމެނޭ ފެއަރ ހޮނިހިރު ދުވަހު ފަށާނީ 100 އަށްވުރެ ގިނަ ޖަމްއިއްޔާއާއެކުއެވެ. އޭގެ ތެރޭގައި އަތޮޅުތަކުގެ ޖަމްއިއްޔާތައް ހިމެނެއެވެ. އަދި ތަފާތު ދާއިރާތަކުގައި ހަރަކާތްތެރިވާ ޖަމްއިއްޔާތައް ހިމެނެއެވެ.\nފެއަރގެ ތެރޭގައި ޖަމްއިއްޔާތަކަށް ތަމްރީނު ދިނުމާއި، ނެޓްވޯކިންގ ސެޝަންތަކާއި، ތަފާތު ދާއިރާތަކުގެ ތަޖުރިބާހުރި ފަރާތްތަކުގެ މުޙިއްމު ކީނޯޓް ސެޝަންތައް ހިމެނޭނެއެވެ. ކީނޯޓް ސެޝަންތަކުގައި ޖާގަ އޮތް މިންވަރަކުން ޢާއްމުންނަށްވެސް ބައިވެރިވެވޭނެއެވެ. މިސެޝަންތައް ބައްޓަން ކުރާނީ ތަފާތު ދާއިރާތަކުގައި ޖަމްއިއްޔާތަކުގެ ދައުރަށެވެ.\nތަމްރީނުތަކުގައި ބައިވެރިވާނީ ޖަމްއިއްޔާތަކުންނެވެ. ޖަމްއިއްޔާތަކަށް މައިގަނޑުގޮތެއްގައި ތަމްރީނު ދޭނީ ޕްރޮޕޯސަލް ހެދުމާއި، ބަޖެޓް ހެދުމާއި، ޕްލޭ ތައްޔާރުރުކުރުމާ ގުޅޭގޮތުންނެވެ.


Coronavirus: Mulhi dhuniye alert gai thibumah govaalaifi\nކޮރޯނާ ވައިރަސް: މުޅި ދުނިޔެ އެލާޓުގައި ތިބެން ގޮވާލައިފި\nއެ ވައިރަސް ޖެހިފައިވާ މީހުން ވަނީ ތަފާތު 16 ގައުމަކުން ފެނިފަ އެވެ. -- ފޮޓޯ: ޕްރެސް އެސޯސިއޭޝަން\nބެއިޖިންގް (ޖެނުއަރީ 30) - ޗައިނާ އިން އުފަންވެގެން ބާރު ސްޕީޑުގައި ފެތުރެމުންދާ އާ ކޮރޯނާ ވައިރަސް އާދެކޮޅަށް މުޅި ދުނިޔެ އެލާޓުގައި ތިބެންޖެހޭކަމަށް ދުނިޔޭގެ ސިއްހަތާބެހޭ ޖަމިއްޔާ ޑަބްލިޔުއެޗްއޯ އިން ބުނެފި އެވެ.\nނަމަވެސް، އެ ވައިރަސް ފެތުރުން ހުއްޓުވުމަށް ޗައިނާ ސަރުކާރުން އަޅަމުންދާ ފިޔަވަޅުތަކަށް ޑަބްލިޔުއެޗްއޯގެ ހެލްތު އެމަޖަންސީސް ޕްރޮގްރާމްގެ ވެރިޔާ ޑރ. މައިކް ރަޔަން ވަނީ ތައުރީފު ކުރައްވައިފަ އެވެ.\nބައިނަލްއަގުވާމީ ހެލްތު އެމަޖަންސީއެއްގެ ގޮތުގައި ކަނޑައެޅުމާމެދު ޑަބްލިޔުއެޗްއޯއިން އަނެއްކާވެސް މިއަދު ވަނީ ކުއްލި ބައްދަލުވުމެއް ތާވަލުކޮށްފަ އެވެ.


Obama ge dhekanbalun film ufahdhanee\nއޮބާމާގެ ދެކަނބަލުން: ފިލްމް އުފެއްދުމުގެ ކޮންޓްރެކްޓެއްގައި ވަނީ ސޮއިކޮށްފައި --\nއެމެރިކާގެ ކުރީގެ ރައީސް ބަރަކް އޮބާމާ އާއި އަނބިކަނބަލުން މިޝޭލް އޮބާމާ ފިލްމާއި ޓީވީ ޝޯއާއި އަދި ޑޮކިއުމެންޓްރީ ތައްޔާރު ކުރެއްވުމަށް ނެޓްފްލިކްސްއާއެކު އެއްބަސްވުމެއްގައި ސޮއި ކުރައްވައިފި އެވެ.\nނެޓްފްލިކްސް އިން މި ހަބަރު ކަށަވަރު ކޮށްދިނީ އެ ކުންފުނިން ކޮށްފައިވާ ޓްވީޓެއްގަ އެވެ. އެ ޓްވީޓުގައި ބުނެފައި ވަނީ ހައި ގްރައުންޑް ޕްރޮޑަކްޝަންސްގެ ނަމުގައި އޮބާމާގެ ދެ ކަނބަލުންނަށް ފިލްމު އުފެއްދުމާއި ޓީވީ ޝޯތަކުގެ އިތުރުން ޑޮކިއުމެންޓްރީ އުފެއްދުމުގެ ހުއްދަ ދެއްވާފައިވާ ކަމަށެވެ.\nނެޓްފްލިކްސް އިން ކޮށްފައިވާ ޓުވީޓް.\nމި އެއްބަސްވުމާއި ގުޅިގެން އޮބާމާ ނެރުއްވި ބަޔާނެއްގައި ވިދާޅުވެފައި ވަނީ އާންމު ހިދުމަތްކޮށް ދެއްވުމުގައި އެ ދެކަނބަލުންނަށް ލިބުނު އެންމެ ބޮޑު އުފަލަކީ ތަފާތު މީހުނާއި ބައްދަލުވެ ވަޑައިގަތުން ކަމަށެވެ. އަދި އެމީހުންގެ ވާހަކަތައް އެހެން މީހުނާއި ހިއްސާކުރެއްވުމުގައި އެހީތެރިވެދެއްވުން ކަމަށެވެ.\n"މި ސަބަބަށްޓަކައި ނެޓްފިލްކްސް އާއެކު މި އެކުލަވާލި އެއްބަސްވުމާއި މެދު އަހަރެމެން ދެމަފިރިން މި ތިބީ ވަރަށް އުފަލުން. އަހަރެމެންގެ އުއްމީދަކީ މި ފުރުސަތުގެ ބޭނުންކޮށް ގިނަ ބަޔަކަށް އެހީތެރިކަން ފޯރުކޮށްދެވުން." އެ ބަޔާނުގައި ބުނެފައިވެ އެވެ.


Dhuniyeyge enme funn pool Poland gai hulhuvaifi - One Online\nޕޮލެންޑުގެ ޕޫލް --\nދުނިޔޭގެ އެންމެ ފުން ޕޫލް ޕޮލެންޑުގައި ހުޅުވައިފި\nދުނިޔޭގެ އެންމެ ފުން ޕޫލް ޕޮލެންޑުގައި ހުޅުވައިފިއެވެ.\nފުންމިނުގައި 148 ފޫޓު ހުންނަ އެ ޕޫލަކީ ޑައިވަރުން ތަމްރީނުކުރުމަށް ހަދާފައިވާ ޕޫލެކެވެ. އިންޖިނިއަރުން ވަނީ ޕޫލްގައި 280،000 ކިއުބިކް ފޫޓުގެ ފެން ޕޫލުގައި ހުންނާނެ ކަމަށް ފާހަގަކޮށްފައެވެ. މިއީ 27 އޮލިމްޕިކް ސައިޒުގެ ސުވިމިންގް ޕޫލުގެ ޖުމްލަ ހުންނަ ފެނާ އެއްވަރުގެ އަދަދެކެވެ.\nޕޫލުގެ އަޑީގައި ހޮހޮޅައެއް ހަދާފައިވާއިރު އަޑީގައި ހަލާކުވެފައިވާ ބޯޓެއް އޮންނާނެ ކަމަށް އޮފިޝަލުން ބުނެއެވެ. އަދި ޕޫލް ހާއްސަ ކުރެވިފައިވަނީ ޑައިވަރުންގެ އިތުރުން ޕޮލެންޑުގެ އާމީއާއި ފަޔާ ފައިޓަރުން ތަމްރީނުކުރުމަށް ކަމަށް އޮފިޝަލުން ބުނެއެވެ.\nއޮފިޝަލުން ބުނީ ޕޫލުގެ އަޑި ފެންނަ ގޮތަށް ހާއްސަ ހޮޓަލެއް ހަދާފައިވާ ކަމަށެވެ. އަދި ޑައިވަރުންގެ ޓްރޭނިންތައް ބަލަން ބޭނުންވާ ފަރާތްތަކަށް ހާއްސަ ޓަނަލްއެއް ޕޫލްގައި ހުންނާނެ ކަމަށް ވެސް އޮފިޝަލުން ބުނެއެވެ.\nއިމާދު ލަތީފުގެ ކޮލަމް: ޓްރަމްޕުގެ އަތުގައި ނިއުކުލިއަރ ބްރީފްކޭސް އޮތަސް އޭގެ ބޭނުމެއް ނުކުރެވޭނެއެވެ.


Hulhumale' 14 Sarahadhdheh Gai 1330 Magu Baththi Haru Kuranee - Vaguthu\nހުޅުމާލެ 14 ސަރަހައްދެއްގައި 1330 މަގުބައްތި ހަރު ކުރުމުގެ މަސައްކަތް ފަށައިފިއެވެ.\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން ވިދާޅުވީ ހުޅުމާލޭގައި އަލަށް އަބާދުވާ ބައެއް ސަރަހައްދުތަކުންނާއި ފުރަތަމަ ފިޔަވަހީގައި ކުރިން ވެސް އާބާދުވެފައިވާ ބައެއް ސަރަހައްދުތަކުގެ މަގުތައް އަނދިރިކަމުގެ ޝަކުވާ އަބަދުވެސް ލިބޭ ކަމަށެވެ.\nމި ގޮތުން، ހުޅުމާލޭގެ ފުރަތަމަ ފިޔަވަހީގައި އެ މައްސަލަ ހުރި ސަރަހައްދުތައް ދެނެގަނެ، އެ މައްސަލަ ފާހަގަ ކުރެވުނު 14 ސަރަހައްދެއްގައި ހުރި މައްސަލަ ޖެހިފައިވާ މަގު ބައްތިތައް ބަދަލުކޮށް ކަނޑައެޅިފައިވާ ހަމަތަކަށް ފެތޭ ގޮތަށް އާ ބައްތި ހަރު ކުރުމުގެ މަސައްކަތް ފަށާފައިވާ ކަމަށް އެޗްޑީސީއިން ވިދާޅުވިއެވެ.\nއެ 14 ސަރަހައްދުގައި ޖުމުލަ 1330 މަގު ބައްތި ހަރު ކުރާނެ ކަމަށާއި އެ މަސައްކަތް ކުރިއަށް ގެންދަން ހަމަޖެހިފައި ވަނީ ގުއަންގެޒޯ ޔުއަން މެކޭނިކަލް އެންޑް އެލެކްޓްރިކް ކޯ ލިމިޓެޑްއާ ގުޅިގެން ކަމަށް އެޗްޑީސީއިން ވިދާޅުވިއެވެ.\nމީގެ އިތުރުން މަގު ބައްތި ޖަހަން ކަނޑައަޅާފައިވާ ސަރަހައްދުތަކެއް ގަސްތަކަކާ ދިމާވާތީ އެ ގަސްތައް ނެގުމުގެ މަސައްކަތް ކުރަމުންދާ ކަމަށް އެޗްޑީސީއިން ވިދާޅުވިއެވެ. އެ ގަސް ނަގާނީ އީޕީއޭގެ ގަވާއިދާ އެއް ގޮތަށް ކަމަށް އެ ކުންފުނިން ވިދާޅުވިއެވެ.\nމި ގޮތުން ނަގާ ކޮންމެ ގަހެއްގެ ބަދަލުގައި ހުޅުމާލެ ސެންޓްރަލް ޕާކްގައި ނުވަތަ ހުޅުމާލެ ދެވަނަ ފިޔަވަހީގެ ގޮނޑުދޮށުގައި ގަހެއް އިންދާނެ ކަމަށް އެޗްޑީސީއިން ވިދާޅުވެއެވެ.\nމަގުބައްތި ހަރުކުރުމުގެ މަސައްކަތް ނިންމާލުމަށް އަމާޒު ހިފާފައި ވަނީ މި އަހަރުގެ ޖޫން އެއްވަނަ ދުވަހާއި ހަމައަށް ކަމަށް އެޗްޑީޕީސީއިން ވިދާޅުވިއެވެ.


ވެންޓިލޭޓަރު މައްސަަލައިގައި އަމީނަށް ދައުވާ ނުކުރަން ނިންމައިފި – Dhen.mv\nއަލީ ވަހީދުގެ މައްޗަށް ހަތް ދައުވާއެއް އުފުލައިފި"\nވެންޓިލޭޓަރު މައްސަަލައިގައި އަމީނަށް ދައުވާ ނުކުރަން ނިންމައިފި\nޢާއިޝަތު ނުޒުހާ October 20, 2020 - 9:57 am\nކޮވިޑް-19 އާ ގުޅިގެން ރާއްޖެ ގެންނަން ނިންމި ވެންޓިލޭޓަރު ގެނައުމަށް ދުބާއީ ކުންފުންޏަކަށް ހަވާލުކުރުމުގައި ކޮރަޕްޝަނަށް މަގުފަހިވާ ކަންތައްތަކެއް ހިމެނޭ ކަމަށް ތުހުމަތުކޮށް އެންޓި ކޮރަޕްޝަން ކޮމިޝަން (އޭސީސީ) އިން 11 މީހެއްގެ މައްޗަށް ދައުވާ ކޮށްދިނުމަށް އެދި ޕްރޮސެކިޔުޓާ ޖެނެރަލްގެ އޮފީހަށް ފޮނުވި މައްސަލައިގައި މައްސަލައިގައި އެއްވެސް ފަރާތަކާ ދެކޮޅަށް ދައުވާ ނުކުރަން ނިންމާފައިވާ ކަމުގައި ޕްރޮސެކިއުޓާ ޖެނެރަލް(ޕީޖީ) އިން ހާމަކޮށްފިއެވެ.\nޕީޖީ އޮފީހުން ބުނެފައިވަނީ ހެލްތް މިނިސްޓްރީން 75 ވެންޓިލޭޓަރު ސަޕްލައިކޮށްދިނުމަށް ދުބާއީގެ ކުންފުންޏެއްކަމަށްވާ އެގްޒެކިއުޓާސް ޖެނެރަލް ޓްރޭޑިންއާ ހަވާލުކުރުމުގައި މާލިއްޔަތު ގާނޫނާ ހިލާފަށް އަމަލުކޮށްފައިވާ ކަމަށް ތުހުމަތުކުރެވޭ މައްސަލަ ދިރާސާކޮށްފައިވާ ކަމަށާއި އަދި މި މައްސަލައާ ގުޅިގެން ގޮތެއް ނިންމާފައިވާ ކަމަށެވެ.\nއެގޮތުން މައްސަލަ ބެލި ބެލުމުން، މައްސަލާގައި ދައުވާ ނުކުރުމަށް ނިންމައި، މައްސަލަ އަނބުރާ ގެންގޮސްފައިވާ ކަމަށް ޕީޖީން ވަނީ ހާމަކޮށްފައެވެ.\nބެލެވޭ ގޮތުގައި މި މައްސަލައިގައި ދައުވާ ނުކުރުމަށް ނިންމާފައިވަނީ އެކަށީގެންވާ މިންވަރަށް ހެކި ނެތުމުގެ ސަބަބުންނެވެ.\nކޮވިޑް-19 އާއި ގުޅިގެން ރާއްޖެއަށް ގެނައުމަށް އެއްބަސްވި ވެންޓިލޭޓަރުތަކުގެ މައްސަލައިގައި ދައުވާ ކުރުމަށް އެދި އޭސީސީން ޕީޖީ އޮފީހަށް ފޮނުވާފައިވަނީ 11 ފަރާތެއްގެ މައްޗަށެވެ. އެއީ ހެލްތް މިނިސްޓަރު އަބްދުﷲ އަމީން، ޑެޕިއުޓީ މިނިސްޓަރު ނިޝާމާ މުހައްމަދު، ޑެޕިއުޓީ މިނިސްޓަރު ޝިޔާމާ މުހައްމަދު، ހެލްތް މިނިސްޓްރީގެ ޑިރެކްޓަރު ނައުޝާދު އަލީ، ހެލްތް މިނިސްޓްރީގެ ބިޑް ކޮމިޓީގެ މެމްބަރު އާމިނަތު ޝައުފާ، ހެލްތް މިނިސްޓްރީގެ އެސިސްޓެންޓް ޑިރެކްޓަރު އަދި ބިޑް ކޮމިޓީގެ މެމްބަރު ފާތިމަތު ލިމްޔާ، ހެލްތް މިނިސްޓްރީގެ ފައިނޭންސް އެގްޒެކްޓިވް އަހުމަދު އަސްލަމް، ހެލްތް މިނިސްޓްރީގެ ލީގަލް އޮފިސަރު އަލީ ޝިހާމް ހެލްތުގެ އެސިސްޓެންޓް ޑައިރެކްޓަރު އަބްދުﷲ ހަފީޘް، ހެލްތު މިނިސްޓްރީގެ އެސިސްޓެންޓް އެޑްމިނިސްޓްރޭޓިވް އޮފިސަރު ހުސައިން ނިޔާޒް އަދި ހެލްތް މިނިސްޓްރީގެ ޑެޕިއުޓީ ޑިރެކްޓާ ޖެނެރަލް އަބްދުﷲ ޝަރީފް ގެ މައްޗަށެވެ.\nދެ އަހަރު ވެގެން ދިޔަ އިރު އެމްއެމްޕީއާރުސީ ބޮޑު ހިޔާނާތުގެ މައްސަލައިގައި އެއްވެސް ސުވާލެއް ކޮށްފައެއް ނުވޭ : މަހުލޫފު\nޕީއެސްއެމްގެ ކޮރަޕްޝަން މައްސަލަ އަނެއްކާ ވެސް ޕީޖީއަށް\nވެންޓިލޭޓަރ މައްސަލައިގައި ޕީޖީ ޝަމީމު ކޮމިޓީއަށް ހާޒިރުކޮށްފި\nއޭސީސީގެ މެންބަރުން ވަކިކުރަން ފާހެއް ނުވި\nއަވަހަށް ދަރިއަކު ހޯދަން ބޭނުން ނުވާތީ މޯނާ ސިންގް ވަނީ އޭނަގެ ބިސްތައް ނަގާ، ގަނޑުކޮށްފައި\nއީސީގެ އަގު ވައްޓާލުމަށް ސާބިތު ނުހިފޭ ވާހަކަ ނުދައްކަވާ: ޝަރީފް\nނާސާގައި ތައުލީމާއި ތަމްރީނު ހޯދުމުގެ ފުރުސަތު ދިވެހި ދަރިވަރުންނަށް ހުޅުވާލައިފި


Guraidhoo rayyithun thibee Raees Yaamin aa eku: MP Hussain Manik | Mihaaru\nރައީސް ޔާމީން، ގުރައިދޫގައި މިއަދު ބޭއްވެވި ކެމްޕެއިން ޖަލްސާގައި އެމަނިކުފާނާއި ހުސެއިން މަނިކު ވާހަކަ ދައްކަވަނީ.---ފޮޓޯ: ރައީސް އޮފީސް\nގުރައިދޫ ރައްޔިތުން ތިބީ ރައީސް ޔާމީނާއެކު: ހުސެއިން މަނިކު\n26 އޯގަސްޓް 2018 - 14:50 40 comments\nހުސެއިން މަނިކު އެގޮތަށް ވިދާޅުވީ، މި މަހުގެ ކުރީކޮޅު، އިދިކޮޅު ކޯލިޝަންގެ ރިޔާސީ ކެންޑިޑޭޓު އިބްރާހިމް މުހައްމަދު ސޯލިހް (އިބޫ) ގުރައިދު އަށް ވަޑައިގަތުމުން، އެ ރަށުގެ ރައްޔިތުން އޭނާ އަށް ހޫނު މަރުހަބާއެއް ދަންނަވާފައި ވަނިކޮށެވެ. ގުރައިދޫ ބައެއް މީހުން ބުނި ގޮތުގައި، މިއީ ސަރުކާރާ އިދިކޮޅު ކެންޑިޑޭޓަކު ގުރައިދޫ އަށް ވަޑައިގަތުމުން މަރުހަބާ ދަންނަވަން ބަޔަކު ނުކުތް ފުރަތަމަ ފަހަރެވެ.\nIbu ah Thaa Guraidhoon bodu tharuheebeh!\nގުރައިދޫގައި ހުންނަވައި، އިބޫ ވިދާޅުވީ ގުރައިދު އަށް އައިސްފައިވާ ބަދަލާ އެކު ރިޔާސީ އިންތިހާބު ބޮޑު ތަނުން ކާމިޔާބު ކުރެއްވޭނެ ކަން ޔަގީން ކުރެވިއްޖެ ކަމަށެވެ. ނަމަވެސް، ހުސެއިން މަނިކު މިއަދު ވިދާޅުވީ، ގުރައިދު އަށް ކޮންމެވެސް ވަރެއްގެ ބަދަލެއް އައި ނަމަވެސް، މެޖޯރިޓީ ހޯދާނީ ޕީޕީއެމުން ކަމަށެވެ.\nރައީސް ޔާމީން މިއަދު ގުރައިދު އަށް ވަޑައިގަތުމުން، އެ ރަށު ރައްޔިތުން އެމަނިކުފާނަށް މަރުހަބާ ދަންނަވަނީ--.، ފޮޓޯ: ރައީސް އޮފީސް\nވެރިކަން ކުރާ ޕީޕީއެމުން ގުރައިދޫގައި ބޭއްވި ކެމްޕެއިން ޖަލްސާގައި ހުސެއިން މަނިކު ވިދާޅުވީ ރައީސް ޔާމީންގެ ފަސް އަހަރުގެ ތެރޭގައި ގުރައިދޫ އަށް ތަރައްގީ އައިސްފައިވާ ކަމަށެވެ. ރައީސް ޔާމީން ވެރިކަމުގައި ހުންނަވާނަމަ، ކަންކަން ނިމިގެން ދާނީ ރައްޔިތުން ހިތް އެދޭ ގޮތަށް ކަމަށް އޭނާ ވިދާޅުވި އެވެ.\n"ރައީސްގެ ހިތްޕުޅުގައި ގުރައިދޫއާ ދޭތެރޭ އޮތީ ވަރަށް ސާފު ހިތްޕުޅެއް،" ހުސެއިން މަނިކު ވިދާޅުވި އެވެ.\n"ގުރައިދޫ (ރައްޔިތުންނަކީ) ރައީސަށް ސަޕޯޓު ކުރާ، ރައީސްގެ ފަހަތްޕުޅުގައި ތިބޭ ބައެއް."\nރައީސް ޔާމީން، ގުރައިދޫގައި މިއަދު ބޭއްވެވި ކެމްޕެއިން ޖަލްސާގައި އެ ދާއިރާގެ މެމްބަރު ހުސެއިން މަނިިކު ވާހަކަ ދައްކަވަނީ.---ފޮޓޯ: ރައީސް އޮފީސް\nހުސެއިން މަނިކު ވިދާޅުވި ގޮތުގައި، ކެމްޕެއިނަށް ރައީސް ޔާމީން ގުރައިދު އަށް އެންމެ ފުރަތަމަ ވަޑައިގަންނަވާ ގޮތަށް އޮތީ އަންނަ މަހުގެ 15 ހިސާބުގަ އެވެ. އެކަމަކު، ޕީޕީއެމްގެ ނައިބު ރައީސް، ފޮނަދޫ ދާއިރާގެ މެމްބަރު އަބްދުއްރަހީމް އިއްޔެ ގުޅުއްވާފައި މިއަދު ގުރައިދު އަށް ވަޑައިގަންނަވަން ރައީސް ނިންމެވުމާއެކު، ކުޑަ ވަގުތުކޮޅެއްގެ ތެރޭގައި ރަށް ތައްޔާރު ކުރެއްވި ކަމަށް އޭނާ ވިދާޅުވި އެވެ.\n"އަބްދުއްރަހީމް ކައިރިން އެހީން ކޮންއިރަކުހޭ ގުރައިދު އަށް (ރައީސް) ވަޑައިގަންނަވަނީ. ބުނީ 15 ހިސާބުގައި ކަމަށް. އެކަމަކު، އެއް މިނިޓު ފަހުން ފޯނު ކަނޑާލާފައި ބުނީ ރައީސް ނިންމަވައިފިއޭ ވަޑައިގަތުމަށް. އަޅުގަނޑު ހަމަ އުފަލުން ނެތް ގޮތެއް. އަޅުގަނޑު ހުރީ ފުރަން ގޮސް އެއާޕޯޓުގައި. އެކަމަކު، އަޅުގަނޑު ދަތުރު ކުރުކޮށްލާފައި އައީ ގުރައިދު އަށް،" ހުސެއިން މަނިކު ވިދާޅުވި އެވެ.\nގުރައިދޫގައި ހިންގި ތަރައްގީގެ ބައެއް މަޝްރޫއުތަކުން މިސާލު ނަންގަވައި އޭނާ ވިދާޅުވީ ކުރިއަށް އޮތް ތަނުގައި މިއަށްވުރެ މާ ރަނގަޅު ފުރުސަތުތަކެއް ގުރައިދޫގެ ރައްޔިތުންނަށް ލިބިގެން ދާނެ ކަމަށެވެ. އޭނާ ވިދާޅުވި ގޮތުގައި، ގުރައިދޫގެ ރައްޔިތުންގެ މި ވަގުތު އެންމެ ބޭނުންވަނީ ބަނދަރަކާއި މަލްޓި ޕާޕަސް ހޯލެކެވެ.\nމި ދެ މަޝްރޫއަކީ ދެ އަހަރުގެ ބަޖެޓުގައި ޖަހައިގެން ވެސް ނުކުރެވުނު ކަމެއް ކަން ހުސެއިން މަނިކު ފާހަގަކުރެއްވި އެވެ. އެހެންވެ، ވީހާވެސް އަވަހަކަށް އެ ދެ ކަންކަން ފުރިހަމަ ވެގެންދާނެ ކަމަށް އުންމީދު ކުރައްވާ ކަމަށް ރައީސް ޔާމީން ބައިވެރިވެވަޑައިގެންނެވި ޖަލްސާގައި ހުސެއިން މަނިކު ވިދާޅުވި އެވެ.\nއިތުރު ލިޔުންތައް ތ. އަތޮޅު ޕީޕީއެމް ޕީޕީއެމް ކެމްޕޭން ތ. ގުރައިދޫ ރައީސް އަބްދުﷲ ޔާމީން މެމްބަރު ހުސައިން މަނިކު ދޮންމަނިކު


SH. Feevah bandharu mashroou ge bodubai nimijje | Jazeera\tށ.ފީވަށް ބަނދަރު މަޝްރޫއުގެ ބޮޑު ބައި ނިމިއްޖެ - Jazeera\nށ.ފީވަށް ބަނދަރު މަޝްރޫއުގެ ބޮޑު ބައި ނިމިއްޖެ\nސާއިފް ޝިޔާދު December 15, 2020 215 views0\nށ.ފީވަށް ބަނދަރު ތަރައްގީ ކުރުމަށް ކުރިޔަށް ގެންދާ މަޝްރޫއުގެ ބޮޑު ބައި ނިމިއްޖެއެވެ.\nއެ މަސައްކަތް ކުރަމުން އަންނަ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ހާމަކޮށްފައިވާ ގޮތުގައި އެ މަޝްރޫއުގެ ޖުމްލަ މަސައްކަތުގެ 65 އިންސައްތަ މިހާރު ވަނީ ނިމިފައެވެ. މި މަޝްރޫޢުގެ ދަށުން މިހާރު ކުރިއަށްދަނީ އެއްގަމު ތޮށީގެ ކޮންކްރީޓް މަސައްކަތްތައް ކަމަށާއި މި މަޝްރޫޢު މޮބިލައިޒް ކުރެވިފައިވަނީ 13 ސެޕްޓެމްބަރ 2019 ގައި ކަމަށް ވެސް އެކުންފުނިން ހާމަކޮށްފައިވެއެވެ.\nމި މަޝްރޫޢުގެ ދަށުން 55،163 ކިއުބިކް މީޓަރު ސަރަހައްދެއްގެ ބަނދަރު ފުންކުރުމާއި، 356 މީޓަރު ސަރަހައްދެއްގެ ބޭރު ތޮށި ލުމާއި، 644 މީޓަރުގެ ސަރަޙައްދެއްގައި އެއްގަމުތޮށި ލުމާއި، 182 މީޓަރު ސަރަހައްދެއްގެ ރިވެޓްމަންޓް ޖެހުމާއި، 2،320 ސްކުއެއާ މީޓަރުގެ ސަރަހައްދެއްގައި ޕޭވްމަންޓް ހަދައި، ނެރު ބައްތި ޖަހައި ރޭމްޕެއް ހެދުމުގެ މަސައްކަތް ހިމެނެއެވެ.\nށ.ފީވަށް ބަނދަރު ހެދުމުގެ މަޝްރޫއަކީ މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރއިން އެމްޓީސީސީއާ ހަވާލުކޮށްގެން ކުރިއަށްގެންދާ މަސައްކަތެކެވެ. ޖުމްލަ 69,301,516.27 ރުފިޔާ ހަރަދުކޮށްގެން ކުރިއަށްގެންދާ މި މަޝްރޫއު ހަވާލުކުރެވުނީ2ޖުލައި 2019ގައެވެ.


New Zealand ge dhidha badhalu kuran vote akah!\nނިއުޒީލޭންޑުގެ ގައުމީ ދިދަ ބަދަލު ކުރަން ވޯޓަކަށް!\nނިއުޒީލޭންޑުގެ ގައުމީ ދިދަ ބަދަލު ކުރުމުގެ މަސައްކަތް އެގައުމުގެ ސަރުކާރުން ކުރަން ފަށައިފިއެވެ.\nމި މަސައްކަތުގެ މަސައްކަތުގެ ތެރޭން މިހާރު ކުރިއަށްދަނީ ރައްޔިތުންނަށް އެންމެ ކަމުދާ އާ ޑިޒައިނެއް ބެލުމަށް ނަގާ ވޯޓެވެ. ޕޯސްޓުގެ ޒަރިއްޔާއިން ނަގާ މި ވޯޓުގައި ރައްޔިތުންނަށް ފަސް ޑިޒައިނެއް ވަނީ ހުށަހަޅާފައެވެ.\nރައްޔިތުންނަށް އެންމެ ކަމުދާ އާ ދިދަ ހޮވުމަށްފަހު ދެން އޮންނާނީ މިހާރުގެ ދިދަ ބަދަލު ކުރަން ފެނޭތޯ ބެލުމަށް ނަގާ ވޯޓެވެ. އަންނަ އަހަރު ނަގަން ހަމަ ޖެހިފައިވާ މި ވޯޓުން ދިދަ ބަދަލު ކުރަން ރައްޔިތުން ބުރަ ވެއްޖެނަމަ، ދެން ގައުމީ ދިދަ އަކަށް ވެގެން ދާނީ މިހާރު މި ފާސްކުރާ އާ ދިދައެވެ.\nނިއުޒީލޭންޑުގެ ބޮޑުވަޒީރު ވިދާޅުވެފައި ވަނީ މިހާރު އެގައުމުގައި ބޭނުންކުރާ ދިދައިން މި ޒަމާނުގެ ނިއުޒީލޭންޑް ރަމްޒުކޮށް ނުދޭ ކަމަށެވެ. އަދި މިހާރުގެ ދިދަ އޮސްޓްރޭލިއާގެ ދިދައާ މާ އެއްގޮތް ކަމަށްވެސް ބޮޑުވަޒީރު ވިދާޅުވިއެވެ. އެކަމަކު ހިޔާލު ހޯދުމުގެ ނުރަސްމީ ވޯތުތަކުން ދައްކާގޮތުން ނިއުޒީލޭންޑުގެ އާންމުންގެ ގިނަ ބަޔަކު އެމީހުންގެ ގައުމީ ދިދަ ބަދަލު ކުރާކަށް ނުރުހެއެވެ.\nއާ ދިދަ ޑިޒައިން ކުރުމަށް ހުޅުވާލި ފުރުސަތުގައި 10292 ފަރާތަކުން ޑިޒައިންތައް ހުށަހެޅިއެވެ. އާންމުން މި ޑިޒައިންތަކަށް އަހުލުވެރި ކުރުމަށް ޝޯޓްލިސްޓު ކުރެވުނު ފަސް ޑިޒައިން އެގައުމުގެ އެކި ހިސާބުތަކުގައި ވަނީ ބަހައްޓާފައެވެ. އެގައުމުގެ މިހާރުގެ ދިދައިގާ އިނގިރޭސި ދައުލަތް ރަމްޒުކޮށްދޭ ނިޝާން ހުންނައިރު، އާ އެއްވެސް ޑިޒައިންއެއްގައި އެ ދިދައިގެ އަސްރެއް ނުހުރެއެވެ.


ޒުވާނުންނޭވެ...! | ކުދިން | ޢާއިލާ\nBack ކަވާސާ ޢާއިލާ ޢާއިލާގެ ބައިތައް ކުދިން ޒުވާނުންނޭވެ...!\nޙާދިސާތައް ހިނގަން މެދުވެރިވާ އެއް ސަބަބުކަމުގައި، އަންހެންކުދިންނާ ގުޅުން ހުރި މައްސަލަތައް މަދެއް ނޫނެވެ.\nމީގެ މާނައަކީ، އަންހެންކުދިންގެ މައްސަލައިގައި، ނުކުމެ އެއްބަޔަކު އަނެއްބަޔަކާ ތަޅާފޮޅާށެކޭ ނޫނެވެ. ކަޓަރުއަޅައި މާރާމާރީ ހިންގާށެކޭ ވެސް ނޫނެވެ. ތަހުޒީބު ހުދޫދެއްގައޭ މި ބުނީ އެހެން ވެގެންނެވެ.\nމާނައަކީ ފިރިހެނުންގެ ކިބައިގައި، ލައްވާފައި އެވާ ޣީރަތަކީ، އޭގެ ބޭނުން އެދެވޭ ގޮތެއްގައި ހިފިއްޖެނަމަ، އަންހެނުންނަށް ޓަކައި ޙިމާޔަތެކެވެ.\nފިރިމީހާގެ ހިތުގައި އަނބިމީހާ އާ މެދު މިފަދަ ޝުޢޫރެއް ނެތްނަމަ، ލޯބީގައިހޫނުކަމެއް އޮންނާނެތޯއެވެ؟ މި ރީތި އިންސާނީ ޖަޒުބާތުގައި، ދިރުމެއްވާނެތޯއެވެ؟ އަންހެނާ ޙިމާޔަތްކުރުމުގައި، އޭނާގެ ލޯބިވާ ބައިވެރިޔާ އެހުންނަނީ ޖާނުންފިދާވާށެވެ. ލޭ އޮހޮރުވާލާށެވެ. ހަނގުރާމަކުރާށެވެ.\nރަނގަޅު ތަރުބިއްޔަތެއް ލިބިހުރި ސަލާމަތް ފިތުރަތެއްގެ ފިރިހެންކުއްޖަކަށް، އަންހެންކުއްޖެއްގެ ޢިއްފަތާއި ޢިއްޒަތަށް ބުރުލެއް އަރާތަން ބަލާކަށް ނުހުރެވޭނެއެވެ. އޭނާގެ ލޭކެކި، ހަތަރެސްފައި މުނިމުނިކަވަން ފަށާނެއެވެ.\nމި ޒަމާނަކީ ޓެކުނޮލޮޖީގެ ޒަމާނެވެ. ދިވެހި ޒުވާނުންގެ ތެރެއިން ވެސް ގިނަބަޔަކު ވަނީ އޭގެ އަވައިގައި ރަނގަޅަށް ޖެހިފައެވެ. ރަނގަޅެވެ. އެއީ މިޒަމާނުގައި، އަސާސީ މުހުތާދެކެވެ. އެޔާ ނުލައި އުޅެވޭކަށް ނެތެވެ.\nދިވެހި ޒުވާނުން ތެރޭގައި، ޓެކުނޮލޮޖީ ފަންނުގައި ވަރަށް ވެސް ހުނަރުވެރިޤާބިލް ކުދިން އުޅެއެވެ. ނަމަވެސް ހިތާމަހުއްޓެވެ. މި މުހިއްމު ޓެކުނޮލޮޖީގެޒަރީޢާއިން ވަރަށް ނޭދެވޭ ޢަމަލެއް ބައެއް ޒުވާނުން އަންނަނީ ހިންގަމުންނެވެ.\nއެފަދަ ޒުވާނުން އެންމެ މިޒަމާނުގެ މޮޅެތި ކެމެރާ ތަކާއި، މޯބައިލް ފޯނުގެއެހީގައި، މަގުމަތިން ފެންނަ އަންހެންކުދިންގެ ފޮޓޯތައް އެކުދިންނަށް އެނގުމަކައިނުލައި ނަގައި ފަތުރަނީއެވެ. މިއީ ހަމަ އެކަނި ނޭދެވޭ ކަމެކޭ ބުނެ ފުއްދާލެވޭވަރުގެ ކަމެއް ނޫނެވެ. މިއީ ބޮޑުވެގެން ވާ ޖަރީމާއެކެވެ.\nބައެއް ފަހަރަށް މިފަދަ ފޮޓޯތައް ނަގާފައި ހުންނަނީ އަންހެންކުއްޖާގެ ރުހުމުގައެވެ. އެކުދިން ހައްލާލައިގެންނެވެ. ހަމަ އެކަނި ރީތި ފޮޓޯއެއް ނަގާފައި ފުއްދާލަނީއެއްނޫނެވެ. ފިރިމީހާ ފިޔަވައި، އެހެން މީހަކު ބެލުން ހުއްދަ ނުވާނެ ދަރަޖައިގެފޮޓޯތައް ނަގާފައި ބޭޒާރުކޮށްލަނީއެވެ. ތެދެކެވެ. މި ޙާލަތުގައި، އަންހެންކުއްޖާގެ ވަރަށް ބޮޑު ރޯލެއް ވެސް މިކަމުގައި އެބަ ވެއެވެ. މީހަކު ހަމަ އެދޭ އެދުމެއްގެ މައްޗަށް ފޮޓޯތަކަށް ހުށަހޮޅިގަންނަނީ ކީއްވެހެއްޔެވެ؟ އަންހެންކުއްޖާގެ ބުއްދިއެއް ނެތީހެއްޔެވެ؟\nކޮންމެ ގޮތަކަށް މިކަން ވީ ކަމުގައި ވިޔަސް، އެއީ ދީން ހުއްދަ ނުކުރާ ފާޙިޝްޢަމަލެއް ހިންގުން ކަމުގައި ވިޔަސް، އަދަބާ ޚިލާފު ފޮޓޯއަކަށް، ތިމާގެ ލޯބިވެރިޔާގެއެދުމުގެ މަތިން ނަފްސު ހުށަހެޅިޔަސް، އެފަދަ ފޮޓޯތައް ބޭޒާރުކޮށް އަންހެންކުއްޖާފަޟީޙަތްކުރުމަކީ، ފޮޓޯ ނެގި ފަރާތަށް ލިބިގެންވާ ޙައްޤެއް ނޫނެވެ. މިކަމަކީމަޖަލަކަށް ކުރަން ހެޔޮވާ ވަރު ކަމެއް ނޫނެވެ. މިއީ ގައްޑާކަމެއްވެސް ނޫނެވެ. ނުވަތަ މި ޖީލުގެ ކުދިންގެ ބަހުރުވައިން ބުނާ ނަމަ ''ކޫލް'' ކަމެއް ވެސް ނޫނެވެ. މިއީ އެހެން މީހެއްގެ ޙައްޤުގައްޔާއި މުޅި މުޖުތަމަޢުގެ ޙައްޤުގައި ކުރާ ނުބައިވެގެންވާޖަރީމާއެކެވެ. މިކަން ކުރާ މީހާއަށް ޢުޤޫބާތެއް ކަނޑައެޅެންޖެހޭނެ ޢަމަލެކެވެ.\nރާއްޖެއަކީ ކުޑަކުޑަ މުޖުތަމަޢެކެވެ. ގިނަ މީހުން އެކަކު އަނެކަކު ދަންނަ މުޖުތަމަޢެކެވެ. ވީ އިރު މިކަންތައް ހުއްޓުވަމަކީ ވެސް މާ އުނދަގު ކަމަކަށްވާނެހެނެއް ހީއެއް ނުވެއެވެ.\nއަންހެންކުއްޖާ އަށް އެނގިގެން ނެގިފައި ހުރި ފޮޓޯއެއް، މުޅި ދުނިޔެއަށްބޭޒާރުވެއްޖެ ހިނދެއްގައި، އެ ފޮޓޯ ނެގީ ކާކުކަން އެކުއްޖާއަށް ކަނޑައެޅިގެން އެނގޭނެއެވެ. ވީމާ ފޮޓޯ ނެގި މީހާ ގޮވައިގެން މައްސަލަ ޖައްސަން ނުދެވެންވީ ސަބަބެއް ނެތެވެ. ފަހަރެއްގައި ފޮޓޯ ފެތުރީ ނެގި މީހާ ކަމަށް ނުވިޔަސް، ނެގީކާކުކަން އެނގުމުން، ފެތުރި މީހާ ހޯދުމަކީ ވެސް މުސްތަޙީލުކަމެއް ކަމުގައެއްނުވާނެއެވެ.\nމިފަދަ މައްސަލައެއް ހިފައިގެން ދާން ކުއްޖަކު ޖެހިލުން ވާން ވީ ސަބަބެއްނެތެވެ. ކުރިން ވެފައިވާ ފަޟީޙަތަށް ވުރެ ބޮޑަކަށް ފަޟީޙަތެއް ދެނެއް ނުވާނެއެވެ. ތިމާގެ ދަރިފުޅު ނުވަތަ ތިމާގެ މީހަކަށް މިފަދަ ކަމެއް ކުރުމުން، ބަލަދުވެރިޔާ ނަމަވެސް މިކަމާ މައްސަލަ ޖައްސެން ޖެހޭނެއެވެ.\nނުވަތަ މި ނޭއްގާނީ ޢަމަލަށް ކަނޑައެޅިފައިވާ ޢުޤޫބާތެއް ދިވެހިރާއްޖޭގައިއަދި ނެތް ނަމަ، އެފަދަ ޢުޤޫބާތެއް ކަނޑައަޅަން އެބަ ޖެހެއެވެ.\nއެމެރިކާގައި ދާދި ފަހުން، ފިހާރައަކަށް ބާޒާރުކޮށްލަން ގޮސް އުޅުނު އަންހެންކުއްޖެއްގެ އަންނައެތިގަނޑު ދަށަށް، އެކުއްޖާއަށް ނޭނގި ޒުވާނަކު ފުރަގަހުންގުދުވެ އޮވެ އޭނާގެ މޯބައިލް ކެމެރާ ދިއްކޮށްގެން ފޮޓޯތަކެއް ނެގި މަންޒަރު، ފިހާރައިގެ ސަލާމަތީ ކެމެރާތަކުން، އެއިރު ދިޔައީ ފާހަގަކުރަމުން މީނާގެ ޢަމަލުތަކަށް ފާރަލަމުންނެވެ. ފަހުން އޭނާ ވަނީ ހައްޔަރުކޮށްފައެވެ. އަދި އޭނާގެ ކެމެރާ ފާސްކުރި ކުރުމުން އެނގުނީ އޭނާގެ އަތުގައި އެ ނޫނަސް އެޒާތުގެ އެތައް ފޮޓޯއެއްހުރިކަމެވެ. މިއީ މިފަދަ ވަގުންނަށް ވަރަށް ފައިދާ ހުރި ވިޔަފާރިއެއް ކަމުގައިވެއެވެ.\nއެމެރިކާ ފަދަ މިނިވަން މުޖުތަމަޢުތަކުގައި ވެސް މިއީ މަނާ ކަންތަކެވެ. ނަމަވެސް އަހަރެމެން ރާއްޖޭގައި މިކަމާ އެއްޗެއް ބުނާނެ މީހަކު ނުވެއެވެ.\nކުރިންވެސް ބުނިހެން، ފިރިހެންވަންތަ ކަމުގެ އެންމެ މުހިއްމު އެއް ޢަލާމާތަކީ، އަންހެނުންގެ ޢިއްޒަތަށް ރައްކާތެރިވުމެވެ. ފަހަރެއްގައިވެސް އަންހެނުން ބަރަހަނާކޮށް، ބޮޑުމަގަށް ނެރެ ގަންހިންގާ، ބޭޒާރުކޮށް ފަޟީޙަތްކުރުމަކީ ފިރިހެންވަންތަކަމެއްނޫނެވެ. ފިރިހެން ވިންދެއް ޖަހާ ހިތަކަށް ބަލަން ވެސް ކުޅަދާނަވާނެ ކަމެއްނޫނެވެ.\nއޭ ޤައުމުގެ ލޭ ހިނގާ ޒުވާނުންނޭވެ. ކަލޭމެން ކަލޭމެންގެ އަންހެން ޖިންސަށްރައްކާތެރިވާށެވެ. ފިރިހެނަކަށް ވާށެވެ. އަންހެނުންނާ މެދު ޣީރަތްތެރިވާށެވެ. ކޮންމެ އަންހެނަކީވެސް، ލޭގެ ގޮތުން އެހެން މީހެއްގެ ދަރިއެކެވެ. ނުވަތަ ކޮއްކޮއެއް، ދައްތައެއް، ނޫނީ މަންމައެކެވެ. ލޭގެ ގޮތުން ނުވި ނަމަ އިންސާނީ ގޮތުން އުޚުތެކެވެ. ފިރިހެނާގެ އަނެއް ކިބައެވެ. ވީމާ ޖިސްމާނީ ބާރުލިބިގެންވާ ފިރިހެނުން، އެމީހުންގެ އަނެއް ކިބައަށް ރައްކާތެރިނުވެއްޖެ ނަމަ ދެން މިކަން ކުރާނީ ކާކުހެއްޔެވެ؟ ޝައިޠާނާ ހެއްޔެވެ؟\nއޭ ޒުވާނާއެވެ. ކަލޭގެ ހިތުގައި ފިރިހެން ވިންދެއް ނުޖަހާނަމަ، އެހެން ޢިބާރާތަކުން ބުނާނަމަ، އަންހެން ޖިންސާ މެދު ހިތުގައި ޣީރަތެއް ނެތް ނަމަ ދަންނާށެވެ. މާތް ﷲ އީ އެކަލާނގެ އަޅުތަކުންގެ މައްޗަށް ޣީރަތްތެރިވަންތަކަން ގަދަވެގެންވާ ރަސްކަލާނގެއެވެ. ކަލޭ ހިތުހުރިހައި ގޮތަކަށް އެކަލާނގެ އަޅުތަކުންނަކީ ކުޅޭ އެއްޗެއްކަމުގައި ހަދާނަމަ، އެކަލާނގެ ކޯފާއަށް ބިރުވެތިވާށެވެ.\nއޭ ލޮބުވެތި އުޚުތާއެވެ. ﷲ އަށް ބިރުވެތިވާށެވެ. ފާޑު ފާޑުގެ ފޮޓޯތަކަށް ކުރިމަތި ނުދޭށެވެ. ތިމާގެ ބުއްދީގެ ބޭނުން ހިފާށެވެ. ޢިއްފަތްތެރިވާށެވެ. ކަލާގެ ޢިއްފަތްތެރިކަމަށާއި އަބުރަށް، އެއްވެސް ޙުރުމަތެއް ނުބަހައްޓާ މީހަކު ކިތައްމެ ދަޅައެއް ދެއްކިޔަސް، އެއީ ލޯބި ކަމުގައި ނުދެކޭށެވެ. އަދި ކަލާވާ ލޯބީގެ އަގަކީ ކަލާގެ އަބުރުކަމުގައި ނުހަދާށެވެ. ކަލާގެ ޖިސްމަކީ ފިރިހެނުން ޝިކާރަކުރުމަށް ޖަހާ އެންގަނޑެއް ކަމުގައި ނަހަދާށެވެ. އެންގަނޑު ކާލާފައިވެސް، ޝިކާރަ ފިލާ ރައްކާވަނީ މަދު ފަހަރަކު ނޫނެވެ. ހޭއަރާށެވެ.\nއޭ ބެލެނިވެރީންނޭވެ. ތިޔަ ބޭފުޅުން ތިޔަ ބޭފުޅުންގެ ފިރިހެން ދަރިން ތަރުބިއްޔަތުކުރާއިރު، އަންހެނުންނަށް ޤަދަރުކުރަން ދަސްކޮށްދޭށެވެ. ދަރިފުޅު އެންމެ ތުއްތުއިރު އޭނާ އަށް ޙިމާޔަތެއް ކަމުގައި ވީ އުނގުގެ ވެރި މަންމަ އަކީ އަންހެނެއް ކަމާއި، އެ އަންހެން މީހާ އަކީ ބައްޕަގެ ކުރިމަތީގައި ކިހާ އަގުހުރި ފަރާތެއްކަންބައްޕަގެ ޢަމަލުން ދައްކާށެވެ. އަންހެން ދަރިން ތަރުބިއްޔަތު ކުރާއިރު، އެކުދިންނަށް ރައްކާތެރިވާން ދަސްކޮށްދޭށެވެ. ލޯތްބާއި، ޖިސްމާނީ އަލާވެރިކަމުގައި ހުރިފަރަގު ބުނެދޭށެވެ.\nލޯބިލޯބި، މައުސޫމު، ސޭކު ކަންބަޅިއެއްގެ މިސާލުގައި އައިސް ގޭ ދޮރުގައިޓަކިޖަހާ ރީތި ފިރިހެންކުއްޖާ އަކީ މަކަރުވެރި، މިނިކާ ވަލުކުއްތާއެއް ކަމުގައިވެސް ވެދާނެއެވެ.


Hisaan bill aa MRM ves dhekolhu\nސްލިމަކާ ދިމާއަށް ކާފަރެކޭ ބުނުން ކުށަކަށް ހަދަން ސަރުކާރުގެ ފަރާތުން ތުޅާދޫ ދާއިރާގެ މެމްބަރު ހިސާން ހުސައިން ގާނޫނުލްއުގޫބާތަށް ހުށަހެޅި އިސްލާހުގެ ބިލަށް ތާއީދު ނުކުރާ ކަަމަށް މޯލްޑިވްސް ރިފޯމް މޫވްމަންޓް (އެމްއާރްއެމް) އިން ބުނެފި އެވެ.\n"އަދި އެ ބިލުގައި ހުރިކަންބޮޑުވުންތަށް ސަރުކާރާއި ހިއްސާ ކުރުމަށް ވެސް ވަނީ ނިންމާފައި،" އެމްއާރްއެމް އިން ކުރި ޓްވީޓެއްގައިވެއެވެ.\nދީނީ އިލްމުވެރިންގެ މެދުގައި ދީނީ ރައުޔު ތަފާތުވެފައިވާ މައްސަލައެއްގައި އޭގެ ތެރެއިން ވަކި ރައުޔެއްގައިވާ ގޮތަށް މީހަކު ފާޅުކުރި ޝުއޫރަކުން ނުވަތަ ކުރި އަމަލަކުން އެމީހަކީ އިސްލާމް ދީނާ ހިލާފަށް އުޅޭ ނުވަތަ އިސްލާމް ދީނަށް އިދިކޮޅު މީހެއް ކަމަށް އަދި އެފަދަ މާނައެއްގައި އާންމު ތަނެއްގައި ސިފަކުރުން ނުވަތަ ތުހުމަތުކުރުން ވެސް ކުށަކަށް ހަދަން މިއަދު ވަނީ ފާސްކޮށްފަ އެވެ. "އާންމު ތަންތަނަ" ކީ އާންމުކޮށް ހުޅުވާލެވިގެން އެންމެނަށް ވެސް ނުވަތަ ފީއެއް ދައްކައިގެން ނުވަތަ ދައުވަތުދީގެން ވަދެނިކުމެވެ ތަނަކަށް ވާން ޖެހޭނެ ކަމަށް ބުނެފައި ވެއެވެ. ހަމަ އެހެންމެ ބްރޯޑްކާސްޓިން ވަސީލަތެއް ބޭނުންކޮށްގެން ޕްލެޓްފޯމެއްގައި ހިޔާލުބަދަލުކުރެވޭ ތަންތަނާއި ޓެކްނޮލޮޖީއާ އިންޓަނެޓް މެދުވެރިވެގެން ވެސް ހިޔާލު ބަދަލުކުރެވެން ހުންނަ ޕްލެޓްފޯމްތަކަކީވެސް އާންމު ތަންތަންކަމަށް މިއަދު ފާސްކުރި އެވެ.\nރައްޔިތުންގެ މަޖިލިސް ރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު + އެމްއާރުއެމް


Raees Yameen ge ithuru aduehumeh buraasfathi dhuvahu\nރައީސް ޔާމީންގެ އިތުރު އަޑުއެހުމެެއް ބުރާސްްފަތި ދުވަހު\nކުރީގެ ރައީސް ޔާމީން އަބްްދުލްގައްޔޫމްގެ އިތުރު އަޑުއެހުމެއް އަންްނަ ބުރާސްފަތި ދުވަހަށް ސުޕްރީމް ކޯޓުގައި ތާވަލްކޮށްފިއެެވެ.\nމިހާރު ކޯޓުގައި ކުރިއަށް ގެންްދަނީ ރައީީސް ޔާމީންގެެ މައްޔަަށް 2019 ވަނަ އަހަރުގެެ ނޮވެމްބަރު 28 ވަނަ ދުވަހު ކޮށްފައިވާ މަނީ ލޯންޑަރިން ހުކުމުގެެ އިސްތިއުނާފް އަޑުުއެހުންތަކެެވެ. މިއަދު ކުރިއަށް ގެންދިޔަ އަޑު އެހުމުގައި ވަނީ، ރައީސް ޔާމީންގެެ ފަރާތްްޕުޅުން ހުށަހަޅުއްވާފައިވާ އިސްތިއުނާފީ ނުތާތައް ހުށަހެޅުމުގެެ ފުރުސަތު ދީީފައެެވެ.\nމިއަދުގެެ އަޑުއެހުން ނިންމަވާލައްވަމުން ފަނޑިޔާރު މަހާޒް ވަނީ ދެންް އަޑުއެެހުމެއް އޮންނާނީ އަންނަ ބުރާސްފަތި ދުވަހު ހެނދުނު 9:00 ގައި ކަމަށް ވިިދާޅުވެފައެވެ. އެހެން ނަމަވެސް އަދި ކުރިއަށް ގެންދިއުމަށް ހަމަޖެެހިފައިވާ މައްސަލައެއް ނިންމާފައެއް ނުވެެއެވެެ.\nއެ ދުވަހު ރައީސް ޔާމީންގެ ފަރާތްޕުޅުން އެދިލައްވާ ނަމަ އެެމަނިކުފާނު ކަފާލާތުގެ ދަށުން މިނިވަންކުރުމާއި ހުކުން ފަސްކުރުމަށް އިއްޔެ ހުށަހެޅި ހުށަހެޅުމުގެ އަޑު އެެހުމާއި ގޮތެއް ނިންމުން ތާވަލް ކުރެވިދާނެެއެެވެ. ނުވަތަ މިއަދު ކުރިއަށް ގެެންދިޔަ އަޑުއެެހުމުގައި ހުށަހެޅި އިސްތިއުނާފްގެ ނުކުތާތަކުން ބާކީ ނުނިމި ހުރި ނުކުތާތައް ހުށަހެޅުމުގެ ފުރުސަތު ދެވިދާނެއެވެ. ރައީސް ޔާމީންގެެ ވަކީލުން ވަނީ މާދަމާ މިކަމާ މެދު ގޮތެއް ނިންމަވާ ކޯޓަށް އަންގަވާނެ ކަމަށް ވިދާޅުވެފައެވެ.


Adeeb Filumaky Fuluhunge Fail Vumeh - Meekail - Vaguthu\nއަދީބު ފިލުމަކީ ފުލުހުންގެ ފެއިލްވުމެއް - މީކާއިލް\nކުރީގެ ނައިބް ރައީސް އަހުމަދު އަދީބު ފިއްލަވައިގެން އިންޑިއާއަށް ވަޑައިގެންނެވި މައްސަލާގައި ފުލުހުންގެ އިންޓަލިޖެންސް ފެއިލްވެފައިވާކަމަށް ގަލޮޅު ދެކުނު ދާއިރާގެ މެމްބަރު މީކާއިލް ނަސީމް ވިދާޅުވެއްޖެ އެވެ.\nކުރީގެ ނައިބް ރައީސް އަހުމަދު އަދިބު ފިއްލަވައިގެން އިންޑިއާއަށް ދިޔަ މައްސަލައާ ގުޅޭ ގޮތުން ރައްޔިތުންގެ މަޖިލީހުގެ މިއަދުގެ ޖަލްސާއަށް ހުށަހެޅި ކުއްލި މައްސަލައިގެ ބަހުސްގައި ވާހަކަ ދައްކަވަމުން މީކައިލް ވިދާޅުވީ މިއަދު ފެނިގެން މިދިޔައީ އަދީބަށް ލިބުނު ހަނި ފުރުސަތެއްގެ ތެރެއިން އޭނާ ފިލަން މައްސަކަތް ކުރިތަން ކަމަށެވެ.\n"އަޅުގަނޑުމެންނަށް ފެނިގެން މިދިޔައީ ސަރުކާރުގެ އިދާރާތައް ބަލަބަލައި ތިއްބާ އަދީބު އަނެއްކާވެސް ފިލައިގެން ދާން މައްސަކަތް ކުރި މަންޒަރު, އަދި ހަނި ފުރުސަތެއްގެ ތެރެއިން ހައްޔަރު ކޮށްގެން އަނެއްކާވެސް ރާއްޖެ ގެނެވުނު މަންޒަރު" މީކާއިލް ވިދާޅުވިއެވެ.\nމީކާއިލް ވިދާޅުވީ އަހުމަދު އަދީބް ފިލާފާނެ ކަމަށް މީގެ ކުރިން ސަރުކާރުގެ އިދާރާތަކާއި ރަައްޔިތުންގެ މަޖިލީހުގެ ސަމާލު ކަމަށް ގެނެސްގެނެސް ތިއްބާ އެގޮތަށް އެހިސާބަށް ދެވުނު ގޮތާއި މެދު ސުވާލު އުފެދޭ ކަމަށެވެ.\n"އަދީބު ފިއްލަވައިގެން އިންޑިއާއަށް ދިޔަ މައްސަލާގައި ފުލުހުންގެ އިންޓަލިޖެންސް ފެއިލްވެފައިވާކަމުގެ ހެއްކެއް, ދެން މި ކަހަލަ ކަމެއް ހިނގިޔަ ނުދިނުމަށް ފިޔަވަޅު އެޅެން ޖެހޭ" މީކާއިލް ވިދާޅުވިއެވެ.\nރާއްޖެއިން ފުރައިގެންދާން ޖެހުނީ، އެކިއެކި ފަރާތްތަކުގެ އިންޒާރުތަކާއެކު ފުރާނައަށް ނުރައްކާވުމުން ކަމަށް އަދީބު ވަނީ ވިދާޅުވެފަ އެވެ.\nއަދީބު ވިދާޅުވީ ޕްރޮސިކިއުޓާ ޖެނެރަލްއާ ދެމެދު ވެފައިވާ އެއްބަސްވުމުގެ ދަށުން ކުރިޔަށްގެންދާ ތަހުޤީޤަށް މައުލޫމާތު ޙިއްސާކުރަމުން ގެންދަވާތާ ދެ މަސްވެފައިވާ ކަމަށެވެ.\nއޮގަސްޓް 5, 2019 10:33\nމަޖްލިހުގައި އިން މަށަށް އެންމެ ކަމުދާ މެންބަރަކަށް މީކާއީލް މަޑުމަޑުން ވަމުން އެބަދޭ!!! ޒާތީ ނުވެ، ނުފޫޒު ބޭނުންނުކޮށް، ގާނޫނާއި، ގަވާއިދާއި، ފެންނަ ހެތްކަށް ވާހަކަދައްކާ މެންބަރަކަށް މީކާއީލް ވަމުން އެބަދޭ. ﷲ ތަޢާލާ މީކާޢީލަށް އިސްލާމްދީނުގެ ތެދުމަގު ދައްކަވާ އެމަގުގައި ފައިތިލަ ޘާބިތުކޮށް ހައްޤަށް ވަކާލާތު ކުރުމުގެ ހެޔޮ ތައުފީޤު ދެއްވާށި. އާމީން.\nއޮގަސްޓް 5, 2019 11:08\nމީކާޢީލު އަދިހުރީ އިސްލާމުދީނުގެ ހިދާޔަތުނުލިބިތަ؟\nއޮގަސްޓް 5, 2019 10:36\nމީކާއިލްވަރެއް މިހާރުނެތް. ހަމަ ތެދުބަހުން ވާހަކަ ދައްކަވާކަން ފާހަގަކުރެވޭ. އެއްވެސް ގޮތަކަށް، ޒާތީނުވެ، ހެތްކަށް ބުރެވެ ވާހަކަ ދައްކަވާ ބޭފުޅެއް. ރަނގަޅު.\nއޮގަސްޓް 5, 2019 10:38\nފުލުހުންނަކީ ޑްރާމާ ކުޅޭ މީހުން. ފްރޭމް ކުރުމުގައި އުޅެމުންދާ ބައެއްގެގޮތުގައި ބެލުމުގެ ފުރުޞަތު ދެމުންދާ ބައެއް. ތެދުފުޅެއް އެވިދާޅުވީ.\nއޮގަސްޓް 5, 2019 11:02\nއާދެ ވަޑައިގަންނަވަން، ލައްބަދުރުވަން ކިޔާވަރު މީހެއްތަ އަދީބަކީ؟ އެހެންވިއްޔާ ފަސްމާމުލުންގެ ފަސްވަގުން ވެސް ވަޑައިގަންނަވާނީތާދޯ؟\nއޮގަސްޓް 5, 2019 11:10\nމީއްކޮ ތިބުނީ ހެޔޮކޮށް. ފުލުހުން ތިޔަ އޮތީ ބޮޑު ތަނުން ފެެއިލްވެފަ. އެމްސީ ހަމީދު ބަނޑުލާގެން އުޅޭ އިންޓްލް ވެސް ފެއިލްވީ. ސިފައިންނާ ގައުމު ހަވާލުކުރޭ އަވަހަށް މަދަނީ ބައިވެސް. ހޯމް މިނިސްޓަރ އިމްރާނު އަދި ޕޮލިސް ކަމިޝަނަރު ކަމުގައި ހުރި އެމްސީ ހަމީދު ގެއަށް ފޮނުވާލަންޖެހޭ މައްސަލައެއްމީ. އެމްސީ ހަމީދަކަށް ފުލުސް އޮފީހެއް ނުހިންގޭނެ. ސިއްކަގެ ދަރިއަަށް ވަގަށް ފުލުސް އޮފީސް ތެރޭގައި އަންހެނުންނާ އެފެއަރ ކޮށްފަ ރާއްޖެއިން ބޭރަށް ގޮސް އެފެއަރ ކޮށްފަ ދެން އެހެން ކަމެއް ކުރަން އޭނައަށް ވަގުތެއް ނުވާނެ. އޭނައާ ހަވާލުކުރަންވީ އަމީނިއްޔާ ސްކޫލް.ސެއިހް އިމްރާން ވެސް ހުރީ ކޮރަޕްޝަންގެ މޫތަކާއެކު ބަދަލުވެ އެކަމުގައި ފިތި ބާރުވެފާ. އޭނަވެސް ދެންް ރަގަޅުވާނީ ގޭގަ އޮންނަން\nއޮގަސްޓް 5, 2019 12:03\nއޮގަސްޓް 5, 2019 12:47\nފުލުހުން ކީއްކުރާނީ ކަލޭމެން އަންގާ ހޮތަކަށް އެމީހުން އަމަލު ކުރަނީ އަދީބު ފިލަން އުޅޭ ވާހަކަ އިންޓެލިޖެންސް ފުލުހުން ބުނެފަވީ އެކަމު ކަލޭމެންގެ ވަގު ސަރުކާރުން އެއަށް ބީރު ކަންފަތެއް ދިނީ ބްރޯ\nއޮގަސްޓް 5, 2019 12:51\nމީ ދެން ކާކުތަ އަޅެފަހެ\nއޮގަސްޓް 5, 2019 13:17\nތިފަދަ ކަންކަން ހިނގީމަ އޮންނަނީ މުޅި ސަރުކާރު އިސްތިއުފާ ދިނުން. ދެން ނުވާނެހެން ފިޔަވަޅު އެޅުމެއް ނޫން. އެއީ ކަންކަން ރައްޔިތުން ހަވާލް ކުރީމަ ނުވީ. ދެން ޖެހެނީ އިސްތިއުފާދޭން. އަދި އެހެން ބަޔަކާ ހަވާލް ކުރަން. މިނޫން ގޮތަކަށް ކަންކަން ރަނގަޅެއް ނުކުރެވޭނެ. ހަމަ ތިއެއްމެން އިސްތިއުފާދީ. އެއީ ކަލޭމެނަކަށްވެސް ޖަވާބުދާރީ ނުކުރެވޭތަން ތިފެންނަނީ. ކޮމިޝަނަރު އިސްތިއުފާދޭން ހުށަނޭޅޭ މަންޒަރު ތިފެންނަނީ. އިންރާނަށް ފިޔަވަޅު ނޭޅޭ މަންޒަރު ތިފެންނަނީ. އެހެންވީމަ ބައްކައްކާ ނުކުޅެ އަނގަނާރުވާ އިސްތިއުފާދީ ތިބައިގަނޑު.\nތިދުބަހުން ވާހަކަ ދައްކާލަބަލަ މަޖިލީހުގަވެސް އެއިނީމާއިބަދަބިދިގެންފިލާއުޅުނުސޮރެކޭނުވިތާކަށްއޭރުސަރުގާރުގައނއުޅުނުހުރިހާބޮބުންތަށްފިލާއިގެންއުޅުނީކޮންތާކުކަންވެސްބުނެލީބަލައެއްމެންނެއްއަބަދަކުހަމާގައެއް ނުހުއްޓަސް ބައެއްމީހުން ހަމާގައެބައުޅެއޭ\nއޮގަސްޓް 5, 2019 13:43\nކޮބާ ކޮމެންޓް ޖަހާލާކަށް ނުކެރުނުދޯ\nއޮގަސްޓް 5, 2019 14:15\nއަދި ވެސްއިމްރާނު މެންހެއެއް ނާރާނެ\nއޮގަސްޓް 5, 2019 21:34\nމިއީ އަންނިގެ ޕަޕެޓެއް\n.. މީނާ ހިތުން 2023 ގެ ރިޔާސީ ކެނޑި ޑޭޓޯ މަޖިލީހުގައި މީނާގެ ބަސް މަގު ވަރަށް ހުތުރު.. މިވާހަކަ މިގޮތަށް މިދެއްކީ އަންނި ބުނެގެން ... ޙެ ހެ .. ކަލޯ ކަލޮޔަށް ހިޔަނި ފެންނަނީ ތަ؟


Iyaaz vidhaalhuvanee bidhuaeh kamah, Hussain vidhaalhuvanee sunnatheh kamah\nއިޔާޒު ވިދާޅުވަނީ ބިދުއެއް ކަމަށް، ހުސައިން ވިދާޅުވީ ސުންނަތެއް ކަމަށް\nރައްޔިތުންގެ މަޖިލީސް މި އަހަރަށް ހުޅުވުމަށް އިއްޔެ ބޭއްވި ޖަލްސާ ފެށުމުގެ ގޮތުން ތުންޖީނާ ސޮލަވާތް ކިޔެވި ކިޔެވުމަކީ ބިދުއައެއް ކަމަށް ދީނީ އިލްމުވެރިޔާ ޑރ. މުހައްމަދު އިޔާޒް އަބްދުއްލަތީފު ވިދާޅުވެފައި ވަނިކޮށް، ދީނީ އިލްމުވެރިޔާ ހުސައިން ރަޝީދު އަހުމަދު އެއާ ދެކޮޅަށް ވާހަކަ ދައްކަވައިފިއެވެ.\nރިޔާސީ ބަޔާން އިއްވުމަށް މަޖިލިސް ކުރާ ގޭގައި އިއްޔެ ބޭއްވި ޖަލްސާ ފެށުމުގެ ގޮތުން ތުންޖީނާ ސަލަވާތް ވިދާޅުވެ ދެއްވީ އުއްތަމަ ފަނޑިޔާރު މުއުތަސިމް އަދުނާނެވެ. އެ ސަލަވާތުގައި ރައީސް އިބްރާހިމް މުހައްމަދު ސޯލިހާއި މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދާއި މަޖިލީހުގެ މެމްބަރުން ބައިވެރިވެވަޑައިގެންނެވިއެވެ.\nއަދާލަތު ޕާޓީގެ އިލްމުވެރިންގެ މަޖިލީހުގެ ނާއިބު ރައީސް އިޔާޒު އިއްޔެ ކުރެެއްވި ޓްވީޓެއްގައި ވިދާޅުވީ ތުންޖީނާ ސަލަވާތަކީ ސުންނަތުން ސާބިތުވާ ސަލަވާތެއް ނޫން ކަމަށެވެ. އެހެން ކަމުން މަޖިލީހުގެ ޖަލްސާއެއް ފެށުމުގެ ގޮތުން އެފަދަ ކަމެއް ކުރުމަކީ ވަރަށް ބޮޑު ނުބައެއް ކަމަށް އޭނާ ވިދާޅުވެފައިވެއެވެ.\nއެކަމާ ގުޅޭ ގޮތުން ހުސައިން ރަޝީދު ފޭސްބުކްގައި ކުރެއްވި ޕޯސްޓެއްގައި ވިދާޅުވެފައި ވަނީ ޖަލްސާތަކުގައި ޞަލަވާތް ކިޔެވުމަކީ ބިދުޢައެއް ނޫން ކަމަށާއި އެއީ ސުއްނަތުން ސާބިތުވާ ކަމެއް ކަމަށެވެ. އެކަން ސާބިތު ކުރުމަށް ކީރިތި ރަސޫލާގެ ހަދީސްފުޅެއް ވެސް ގެނެސްފައިވެއެވެ.\n" مَا جَلَسَ قَومٌ مَجْلِسًا لَمْ يَذْكرُوا الله تَعَالَى فِيهِ ولَم يُصَّلُّوا عَلَى نَبِيِّهم فِيهِ إلاَّ كانَ عَلَيّهمْ تِرةٌ، فإِنْ شاءَ عَذَّبَهُم، وإنْ شَاءَ غَفَرَ لَهُم" (رواه الترمذي) މާނައީ: މުސްލިމުންގެ ޖަމާޢަތަކުން ބައްދަލުވުމެއް ބާއްވަވައި އޭގައި ﷲ އަށް ޙަމްދު ނުކޮށް އަދި ކީރިތި ރަސޫލާއަށް ޞަލަވާތް ނުކިޔަވައިފިނަމަ އެބައަކަށް ހިތާމަ އާއި ގެއްލުން ހުއްޓެވެ. ﷲ އެދިވޮޑިގަންނަވާނަމަ އެއުރެންނަށް އެ ޖަލްސާގައި ކުުރެވުނު ކުށްފާފައަށް ޢަޛާބު ދެއްވަފާނެއެވެ. އަދި އެދިވޮޑިގަންނަވާ ނަމަ އެއުރެންގެ އެކުށްތަކަށް ޢަފޫކުރަށްވަފާނެއެވެ،" ހުސައިން ވިދާޅުވިއެވެ.\nރައްޔިތުންގެ މަޖިލިސް މިއަހަރަށް ހުޅުވުމަށް ބޭއްވި ޖަލްސާގެ ފެށުމުގެ ގޮތުން އުއްތަމަ ފަނޑިޔާރު މުއުތަސިން އަދުނާން، ސުންޖީނާ ސަލަވާތް ކިޔަވަނީ\nއޭނާ ވިދާޅުވީ ކީރިތި ރަސޫލާގެ މައްޗަށް ޞަލަވާތް ކިޔެވުމުގައި ޢިލްމުވެރިން ސާޅީސް އެތައް ތަނެއް ސުއްނަތުން ސާބިތުކުރަށްވައި ބަޔާން ކުރަށްވާފައިވެއެވެ. އޭގައި ވަކި ޞަލަވާތެއް ކަނޑައެޅިފައި ނޯވެއެވެ. ކީރިތި ޤުރުއާނުގައި ވަނީ ޢާއްމުކޮށް މުޠްލަޤުކޮށް ޞަލަވާތް ކިޔެވުމަށް އަންނަ އަމުރުފުޅެކެވެ. ކީރިިތި ރަސޫލާގެ ޙަދީޘުފުޅުތަކުންވެސް ވަނީ ޢާއްމުކޮށެވެ. ވަކި ޢިބާރަތެއް ކިއުމަށް އައިސްފައި ވަނީ ހަމައެކަނި ނަމާދުގެ އައްތަޙިއްޔާތުގައެވެ. ފަހު އައްތަޙިއްޔާތުގައި އިބްރާހީމިއްޔަ ޞަލާވާތް ކިއުމަކީ ސުއްނަތެކެވެ. އެނޫން ޞަަލަވާތަކުންވެސް ފަރުޟު ފުދިދާނެއެވެ. ކުރިންވެސް ދެންނެވި ފަދައިން ޢާއްމުކޮށް ޞަލަވާތް ކިޔަވާނެ ވަކި އިބާރަތެއް ދީނުގައި ނޯވެއެވެ. ކޮންމެ ޢިބާރަތަކުންވެސް ޞަލަވާތް ކިޔެވިދާނެއެވެ. ކުރުކޮށާއި ދިގުކޮށެވެ. ދީނުގެ ޢިލްމުވެރިން އަމިއްލަ ޢިބާރަތުންވެސް ޞަލަވާތް ކިއުއްވައެވެ.\nމަޖްލިހުގެ ޖަލްސާ ބިދުޢައަކުން ފެއްޓެވި ވާހަކަ ޢިޔާޒު ވިދާޅުވިއިރު، ރައީސް މައުމޫނު ވެރިކަމުން ފެށިގެން ޤުރުއާނުގެ އާޔަތްކޮޅަކުން މަޖިލިސް ފަށައި އެކަން މިއަދާހަމައަށް އޮތް އިރު އެކަމަށް އިޔާޒު އެއްޗެއް ވިދާޅުނުވީ ކީއްވެގެންތޯ ހުސައިން ސުވާލު އުފެއްދެވިއެވެ.\nޤުރުއާން ކިޔެވުމަކީ ބޮޑު އަޅުކަމެއް ކަމުގައި ވިއަސް އެއީއަކީ ޖަލްސާތަކުގައި ކިޔެވުން ސާބިތުވާ ކަމެއް ނޫން ކަމަށް ހުސައިން ވިދާޅުވިއެވެ.\n"ދީނުގެ ސަލަފުއްޞާލިޙުންގެ ތެރޭގައި ކަންވަމުން އައި ގޮތެއްވެސް ނޫނެވެ. އަޅުގަނޑުގެ ހަނދާން ކުށް ކަމުަގައި ނުވާނަމަ ރާއްޖޭގައި ޖަލްސާތައް ފެއްޓުމަށް ފުރަތަމަ ޤުރުއާން ކިޔަންވަން ފެށުނީ ރައީސް މައުމޫނުގެ ދުވަސްވަރުގައެވެ. އެއީ ބިދުޢައެކޭ ނުވަތަ ބޮޑު ގޯހެކޭވެސް އަޅުގަނޑު ބުނަނީއެއް ނޫނެވެ. އެކަމަކު އެއީ ސުއްނަތެއް ނޫނެވެ. މުސްލިމުން އެބޭކަލުންނަށް ތަބާވަމުން އަންނަ ދަންނަބޭކަލުންގެ ޢަމަލެއްވެސް ނޫނެވެ،" ހުސައިން ވިދާޅުވެފައިވެއެވެ.\nމަޝްހޫރު ތުންޖީނާ ޞަލަވާތަކީ ޞައްޙަ ޞަލަވާތެއް ކަމަށް ފާހަގަ ކުރައްވައި، އެކަން ސާބިތު ކުރުމަށް ކުވައިތުގެ ދީނީ އިލްމުވެރިއެއްގެ ބަސްފުޅެއް ވެސް ހުސައިން ވިދާޅުވެ ދެއްވާފައިވެއެވެ.\nކުވައިތުގެ މަޝްހޫރު ޢިލްމުވެރިއެއް ކަމުގައިވާ ޑރ. މުޙައްމަދު ޢަބްދުލް ޣައްފާރު އޭނާގެ ފަތުވާ 2691 ގައި ވިދާޅުވެފައި ވަނީ: "ތުންޖީނާ ޞަލަވާތުގެ ނަމުން މަޝްހޫރުވެފައިވާ ޞަލަވާތް ކިޔަވައި ހެދުމަކީ މައްސަލައެއް ނޫނެވެ. އަދި އެއީ ބައެއް ޢިލްމުވެރިންނާއި ވަލީވެރިންގެ ކިބައިން ވާރިދުވެގެންވާ ޞަލަވާތެވެ. އެބޭކަލުން އެޞަލަވާތް ކިއުއްވުމުގައި ދެމިތިއްބެވި ޞަލަވާތެކެވެ،"\nހުސައިން ވިދާޅުވީ މިހާރަކަށް އައިސް އެ ފަދަ އެއްޗެހި ބިދުޢަވެެރިކޮށް ހަދައި ފަތުވާ ދެއްވަނީ މިއަދުވެ ބައެއް ސަލަފީ ޢިލްމުވެރިންނެވެ.\n"މާތް ﷲ އެބޭފުޅުންނަށް ހެޔޮ ވިސްނުން ދެއްވާށިއެވެ. އެބޭފުލުންނަށާއި އަޅުގަނޑުމެންނަށް ހިދާޔަތު ދެއްވާށިއެވެ.،" ހުސައިން ވިދާޅުވިއެވެ.\nއޭނާ ވިދާޅުވީ ޑރ. ޢިޔާޒަކީ ވަރަށް އިޙްތިރާމު ކުރާ ބޭފުޅެއް ކަމަށާއި ނަމަވެސް މިހާރަކަށް އައިސް ސިޔާސީ ހަތިޔާރެއްގެ ގޮތުގައި ދީން ބޭނުން ކުރައްވަން ފެއްޓެވުމުން އޭނާ ވިދާޅުވާ އެއްޗަކުން ހެވާއި ނުބައި އޮޅޭ ގޮތް ވެފައިވާ ކަމަށެވެ. އެއީ ވަރަށް ބޮޑު ހިތާމައެއް ކަމަށާއި "ތިމާ ބުނާ އެއްޗެއް ބުނަންވާނީ އެކަމުގެ ދިރާސާއެއް" ކުރުމަށްފަހުގައި ކަމަށް ހުސައިން ވިދާޅުވިއެވެ.\nDr. Iyaz vudhaalhuvee “Thunjeenaa” salawaath ge vaahaka. Sh. Ahmed Rasheed radhdhu dhevvaanama dhevvan jeheynee salawaathuge namah nisbaiy koh. Ehen noon nama vaanee olhuvaalumakah.\nHussain vidhaalhuvaa ehchehi siyaasee nuveybaa.. meena ah Nasheedh koffiyya halaanu noon ehchehives halaaluvey.


އިސްވެރިން - އެންޓި-ކޮރަޕްޝަން ކޮމިޝަން\nއަލްފާޟިލް އަޙްމަދު އަމީން އަކީ 15 ޖޫން 2021 ން ފެށިގެން މި ކޮމިޝަނުގެ އިންވެސްޓިގޭޝަން ޑިޕާޓްމަންޓު ހިންގުމުގެ ޒިންމާ އަދާކުރައްވާ ފަރާތެވެ. 2011 ވަނަ އަހަރުން ފެށިގެން ތަޙުޤީޤު ކުރުމުގެ ދާއިރާގައި މަސައްކަތް ކުރައްވަމުން އަންނަ އަޙްމަދު އަމީންއަކީ އެކައުންޓިންގގެ ދާއިރާއިން ޑިގްރީއާއި، އިސްލާމިކް ރިވީލްޑް ނޮލެޖް އެންޑް ލީޑަރޝިޕްގެ ދާއިރާއިން މާސްޓަރސް ޙާޞިލްކުރައްވާފައިވާ ފަރާތެކެވެ. ސުޕްރިންޓެންޑެންޓް އޮފް އިންވެސްޓިގޭޝަންގެ މަޤާމު އަމީނަށް ލިބިވަޑައިގެންނެވީ 15 ޖޫން 2021 ގައެވެ.\nއަލްފާޟިލް މާޖިދު ޙަސަން އަކީ 17 ޖުލައި 1995 ން ފެށިގެން މި ކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. ރަޖިސްޓްރަރއެއްގެ ހައިސިއްޔަތުން ކޮމިޝަނަށް ހުށަހެޅޭ ޝަކުވާ ބަލައިގަނެ ރަޖިސްޓްރީ ކުރުމާއި، ޝަކުވާތައް ވަޒަންކުރުމުގެ ގޮތުން ކުރަންޖެހޭ އެންމެހައި ކަންތައްތަކުގެ މަސްއޫލިއްޔާތު އަދާކުރައްވާނީ މާޖިދުގެ ބެލުމުގެ ދަށުން ރަޖިސްޓްރޭޝަން ޔުނިޓުންނެވެ. އަލްފާޟިލް މާޖިދު ޙަސަންއަކީ ކޮމިޝަނުގެ އެކި މަޤާމުތަކުގައި 20 އަހަރަށްވުރެ ގިނަ ދުވަހު ޚިދުމަތްކުރައްވާފައިވާ، ބިޒްނަސް އެޑްމިނިސްޓްރޭޝަންގެ ދާއިރާއިން މާސްޓަރސް ހާޞިލުކުރައްވާފައިވާ ބޭފުޅެކެވެ.\nޑިރެކްޓަރ، ރިސާޗް ޔުނިޓް\nއަލްފާޟިލާ ފާޠިމަތު އިބްނާ އަކީ 15 ފެބްރުއަރީ 2015 ން ފެށިގެން މިކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އިބްނާއަކީ ޔުނިޓް ހެޑްގެ ހައިސިއްޔަތުން ކޮމިޝަންގެ ރިސަރޗް ޔުނިޓް ހިންގާ ބެލެހެއޓުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، ކޮރަޕްޝަންގެ ހިރާސް ކުޑަކުރުމަށް ކުރަންޖެހޭ ދިރާސާތައް ކުރުމުގެ އެންމެހައި ކަންތައްތަކާއި ކޮރަޕްޝަން ވިޔަނުދިނުމުގެ ހަރުދަނާ ނިޒާމެއް ޤާއިމު ކުރުމަށް ހަދަންޖެހޭ ރިސްކް އެސެސްމަންޓްތައް ހެދުމާއި އޭގެ މައްޗަށް ބިނާކޮށް ލަފާދިނުމާއި އެކަންކަން ތަންފީޒުކުރެވޭ މިންވަރު ބެލުންވެސް ހިމެނެއެވެ. އަލްފާޟިލާ ފާޠިމަތު އިބްނާއަކީ ޓީޗިންގ އިންގްލިޝް އޭސް އަ ސެކަންޑު ލެންގުއޭޖުގެ ދާއިރާއިން ބެޗްލަރސް ޑިގްރީ ހާސިލުކޮށްފައިވާ ބޭކަނބަލެކެވެ.\nއަލްފާޟިލް ޙަސަން މަނިކު އަކީ 13 ޑިސެންބަރު 2007 ން ފެށިގެން މިކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ޑެޕިއުޓީ ޑިރެކްޓަރގެ ހައިސިއްޔަތުން ކޮމިޝަން މެމްބަރުންގެ ބިޔުރޯ ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، ކޮމިޝަނުގެ ސްޓެރެޓީޖިކް އެކްޝަން ޕްލޭން ތަންފީޒުކުރުމުގެ ގޮތުން މެމްބަރުންގެ ބިޔުރޯއަށް ޙަވާލުކުރެނޭ ޙަރަކާތްތައް ކުރިއަށްގެންދާނެގޮތް އެކަށައަޅައި ތަންފީޒުކުރުވުމާއެކު މެމްބަރުންގެ ބައްދަލުވުންތަކުން ނިންމާ ކަންކަން ތަންފީޒުވަމުންދާ މިންވަރު ބެލުން ހިމެނެއެވެ. އަލްފާޟިލް ޙަސަން މަނިކު އަކީ އިންފޮމޭޝަން ޓެކްނޮލޮޖީގެ ދާއިރާއިން ޑިޕްލޮމާ ޙާޞިލް ކޮއްފައިވާ ބޭފުޅެކެވެ.\nއަލްފާޟިލް އިބްރާހިމް ރަފީޢު އަކީ 15 ފެބްރުއަރީ 2015 ން ފެށިގެން މިކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ އެސިސްޓަންޓް ޑިރެކްޓަރގެ ހައިސިއްޔަތުން ކޮމިޝަންގެ އެޑްމިނިސްޓްރޭޝަން އެންޑް ޕްރޮކިއުމަންޓް ޔުނިޓް ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތްތަކުގެ ތެރޭގައި، ކޮމިޝަނުން ހޯދަންޖެހޭ ތަކެއްޗާއި ޙިދުމަތްތައް ހޯދުމާއި، މެއިންޓެއިނަންސްއާ ގުޅިގެން ކުރަންޖެހޭ ކަންތައްތައް ރާވައި ހިންގުން ހިމެނެއެވެ. އަލްފާޟިލް އިބްރާހިމް ރަފީޢު އަކީ ބިޒްނަސް އެޑްމިނިސްޓްރޭޝަންގެ ދާއިރާއިން ބެޗްލަރސް ޑިގްރީ ހާސިލުކޮށްފައިވާ ބޭފުޅެކެވެ.\nއަލްފާޟިލާ ފާޠިމަތު އާޝާންއަކީ ކޮމިޝަންގެ ފައިނޭންސް އެންޑް އެކައުންޓްސް ޔުނިޓް ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، ކޮމިޝަނުގެ އަހަރީ ބަޖެޓް ތައްޔާރުކޮށް ހުށަހެޅުމާއި، މާލިއްޔަތު ގަވާއިދާއި އެއްގޮތަށް ކޮމިޝަނުން ކުރަންޖެހޭ އެންމެހާ ޚަރަދުތައް ކުރުމުގެ އިންތިޒާމްތައް ރާވައި ހިންގުން ހިމެނެއެވެ. މީގެ އިތުރުން ކޮމިޝަނުގެ ކޭޝްފްލޯ މެނޭޖް ކުރުމާއި މާލީ ހިސާބު ތައްޔާރުކުރުން ހިމެނެއެވެ. އަލްފާޟިލާ ފާޠިމަތު އާޝާންއަކީ ބިޒްނަސް އެޑްމިނިސްޓްރޭޝަން އިން މާސްޓާރސް ޑިގްރީ ޙާސިލުކުރައްވާފައިވާ ބޭފުޅެކެވެ. ފައިނޭންސް ދާއިރާގައި7އަހަރަށްވުރެ ގިނަ ދުވަހުގެ ތަޖުރިބާ ހޯއްދަވާފައިވާ އާޝާން ކޮމިޝަނާއި ގުޅިވަޑައިގެންނެވީ 15 ޖުލައި 2021 ގައެވެ.


މިލާނޯ-ބިކޯކާ އައުޓްޕޯސްޓް، މަގޫދޫގައި ރައީސް ހުޅުއްވައިދެއްވައިފި – Maldivian Democratic Party\nމިލާނޯ-ބިކޯކާ އައުޓްޕޯސްޓް، މަގޫދޫގައި ރައީސް ހުޅުއްވައިދެއްވައިފި\nއިޓަލީގެ ޔުނިވަރސިޓީ އޮފް މިލާނޯ-ބިކޯކާ މޯލްޑިވްސް އައުޓް ޕޯސްޓް، މަގޫދޫގައި ރައީސުލްޖުމްހޫރިއްޔާ މުޙަންމަދު ނަޝީދު އިއްޔެ ހަވީރު ހުޅުއްވައިދެއްވައިފިއެވެ.\nމި އައުޓްޕޯސްޓް ހުޅުއްވައިދެއްވުމަށްފަހު، ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ޙަޤީޤީ ތަރައްޤީއަކީ، ރައްޔިތުން ތަރައްޤީވުން ކަމަށާއި، ރައްޔިތުން ތަރައްޤީ ކުރުމަށް، އެމީހުންނަށް، އިޖްތިމާޢީ ރައްކާތެރިކަން ފޯރުކޮށްދިނުމުގެ އިތުރުން، ރަނގަޅު ތަޢުލީމެއް ލިބެންޖެހޭ ކަމުގައި ވިދާޅުވިއެވެ. ސަރުކާރުގެ ތަޢުލީމީ ސިޔާސަތު ބިނާވެފައި އޮތީ ތަރައްޤީވެފައިވާ ރައްޔިތެއް އުފެއްދެވުމުގެ މައްޗަށް ކަމަށާއި، މި ސިޔާސަތުގައި ހިމެނެނީ، ވަށާޖެހޭ ތަޢުލީމެއް ފޯރުއްވައިދެއްވުމާއި، ރާއްޖޭގެ އެކި ކަންކޮޅުތަކުގައި ދަރިވަރުންނަށް މަތީ ތަޢުލީމެއް ލިބުމުގެ ފުރުޞަތު ފަހިކޮށްދެއްވުން ކަމުގައި ރައީސުލްޖުމްހޫރިއްޔާ ވިދާޅުވިއެވެ. މިގޮތުން، އިޓަލީގެ ޔުނިވަރސިޓީ އޮފް މިލާނޯ-ބިކޯކާއާ ގުޅިގެން މިއަދު މި ހުޅުވުނީ، މިފަދަ މަތީ ތަޢުލީމުގެ ފުރުޞަތެއް ފަހިވެގެންދާނެ ޔުނިވަރސިޓީއެއްކަން ރައީސުލްޖުމްހޫރިއްޔާ ފާހަގަކުރެއްވިއެވެ.\nޔުނިވަރސިޓީ އޮފް މިލާނޯ-ބިކޯކާގެ އައުޓްޕޯސްޓެއް ރާއްޖޭގައި ޤާއިމް ކުރެއްވުމުގެ މަސައްކަތް ފުރަތަމަ ފެށިގެން އައި ގޮތުގެ މައްޗަށްވެސް ރައީސުލްޖުމްހޫރިއްޔާ ބައްލަވާލެއްވިއެވެ. ރައީސުލްޖުމްހޫރިއްޔާ ވިދާޅުވީ، މި ޔުނިވަރސިޓީ އުފެދުނީ، އެމަނިކުފާނު 2009 ވަނަ އަހަރު ފެބްރުއަރީމަހު، އިޓަލީއަށް ކުރެއްވި ދަތުރުފުޅުގެ ތެރޭގައި، ޔުނިވަރސިޓީގެ އިސްބޭފުޅުންނާ ބައްދަލުކުރައްވައި، ރާއްޖޭގައި ފަރުތަކާއި ކަނޑާބެހޭ ތަޙްލީލް ކުރުމުގެ މުހިންމުކަން ފާހަގަކުރައްވައި ހުށަހެޅުއްވި ހުށަހެޅުއްވުމަކާ ގުޅިގެން ކަމަށެވެ. އަދި، މި ހުށަހެޅުއްވުމާ ގުޅިގެން، މިފަދަ ތަޙްލީލަކީ އެކަމުގެ ފައިދާ، ރާއްޖެއަށް ލިބޭ ގޮތަށް ކުރެވޭ ތަޙްލީލަކަށް ވާންޖެހޭނެކަމަށް ސަރުކާރުން އެ ޔުނިވަރސިޓީއަށް ހުށަހެޅުއްވި ކަމަށް ރައީސުލްޖުމްހޫރިއްޔާ ވިދާޅުވިއެވެ. އަދި މަގޫދޫގައި މި އައުޓްޕޯސްޓް ޤާއިމް ކުރެއްވުމަށް ސަރުކާރުން ހުށަހެޅުއްވީ، ޤުދުރަތީ ގޮތުން އެ ސަރަޙައްދުގެ އަތޮޅުތަކުގެ މެދުގައި، އެހެން ރިޒޯޓްތަކާ ކައިރީގައި އަދި މާލެއާވެސް މާ ދުރުނޫން ހިސާބެއްގައި އޮތުމުން، މަގޫދޫގައި މި ފަދަ ތަނެއް ޤާއިމުކުރުމަކީ، އެކަމުގެ ފައިދާ ރާއްޖެއަށް ލިބޭނެ ކަމެއްކަމަށް ފާހަގަކުރެއްވިގެން ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nޔުނިވަރސިޓީ އޮފް މިލާނޯ-ބިކޯކާ މަގޫދޫ އައުޓްޕޯސްޓް ހުޅުއްވައިދެއްވުމަށްފަހު، ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ރާއްޖޭގެ ރައްޔިތުން ތަރައްޤީއާމެދު ވިސްނާވިސްނުން ބަދަލުކުރެއްވުމަށް އެދިވަޑައިގެންނެވިއެވެ. ތަރައްޤީއަކީ ކުރެވޭ ބިނާއަކުން ނުވަތަ އަޅާ ޢިމާރާތަކުން ހޯދޭ އެއްޗެއްގެ ގޮތުގައި ދެކޭ ދެކުން ބަދަލުކޮށް، ޙަޤީޤީ ތަރައްޤީ ލިބޭނީ ދަރިންނަށް ފުރިހަމަ ތަޢުލީމެއް ހޯދައިދެވިގެންކަން ބަލައިގަނެ، ދަރިންނަށް ރަނގަޅު ތަޢުލީމެއް ހޯދައިދިނުމަށް މަސައްކަތް ކުރުމަށް ރައީސުލްޖުމްހޫރިއްޔާ އިލްތިމާސް ކުރެއްވިއެވެ.\nމަގޫދޫގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ސަރުކާރުން ހިންގަވާ އިޖްތިމާޢީ ރައްކާތެރިކަމުގެ ޕްރޮގްރާމް ފުރިހަމަވަމުން ދިޔުމުގެ ސަބަބުން، އެރަށަށް އިޖްތިމާޢީ އަދި އިޤްތިޞާދީގޮތުން ލިބެމުންދާ ކުރިއެރުންތަކުގެ މައްޗަށްވެސް އަލިއަޅުއްވާލެއްވިއެވެ. އަދި މިއަހަރުގެ ތެރޭގައި، އެ ރަށުގެ ފަޅުގެ މަސައްކަތް ސަރުކާރުން ކޮށްދެއްވާނެ ކަމަށާއި، އެ ރަށުގައި މިސްކިތެއް ބިނާކުރުމަށް މިއަހަރުގެ ބަޖެޓްގައި ހިމެނިފައިވާ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާ މަގޫދުއަށް މިވަޑައިގަތީ، ނިލަންދެއަތޮޅު އުތުރުބުރިއާއި އެ އަތޮޅު ދެކުނުބުރީގެ ބައެއްރަށްރަށް އެމަނިކުފާނު އިއްޔެ މެންދުރު ފެށްޓެވި ދަތުރުފުޅުގެ ފުރަތަމަ މަންޒިލެއްގެ ގޮތުންނެވެ. ރައީސުލްޖުމްހޫރިއްޔާ އަތޮޅުތަކަށް މިކުރައްވާ ދަތުރުފުޅަކީ، 2011 ވަނަ އަހަރުގެ ދައުލަތުގެ ބަޖެޓުގައި ހިމެނޭ ޕްރޮގްރާމްތަކުގެ މަޢުލޫމާތު ދެއްވުމަށާއި، ސަރުކާރުން މިހާރު ހިންގަވާ ޕްރޮޖެކްޓްތަކުގެ މަޢުލޫމާތާއި، ކުރިއަށް ރާއްވަވާފައިވާ އަދި ފެށްޓެވުމަށް ހަމަޖެހިފައިވާ މަޝްރޫޢުތަކުގެ މަޢުލޫމާތު ރައްޔިތުންނާ ޙިއްޞާ ކުރެއްވުމަށް ކުރައްވާ ދަތުރުފުޅެކެވެ.


Nafrathun Vevunu Loabi - 20 | Vaahaka ނަފްރަތުން ވެވުނު ލޯބި – 20 – Vaahaka\n2k00\tAugust 12, 2021\nބަނޑުގައި އެއްއަތުން ހިފަހައްޓައިގެން މިޝަލްގެ އަތުގައި އަނެއް އަތުން ހިފަހައްޓާލައިގެން އިނދެ މާޝާ "މަންމާ" އޭ ކިޔާ ރޮމުން ދިޔައެވެ. ފާރިޝް އަވަސްވެގަތީ އެންބިއުލާންސް އަށް ގުޅާލިއެވެ. މާޝާގެ ގިސްލުމުގެ އަޑު ކެނޑި މާޝާގެ ހަބަރު ހުސްވި އެވެ. މިޝަލް ހާސްވާ ގޮތްވިއެވެ. މޫނުމަތިން އޮއްދާ ހިތްލަން ފެށީ އެޔެއް މިޔެއް ބަލާފައެއް ނޫނެވެ.\nއެންބިއުލާންސްގައި މާޝާ ހޮސްޕިޓަލަށް ގެންދެވުނެވެ. ހަމަ އެއާއިއެކު އަވަސް ފަރުވާދޭ ކޮޓަރިއަށް މާޝާ ވައްދާ ފަރުވާދޭންފެށިއެވެ. "އައިމް ސޮރީ މިޝަލް" ހާސް ވެފައި ހުރި ފާރިޝް މިޝަލް ގާތުން މަޢާފަން އެދުނެވެ. "އެ އޯކޭ ވާނެ އަހަރެންވެސް އެގަޑީ ސަކަރާތް ނުޖެހިނަމަކާ ނުވީސް ދޯ. ދެން އަޅާނުލާ ވީކަމެއް ވީ." މިޝަލް ބެލީ މާޝާގެ ޑޮކްޓަރާއި ވާހަކަ ދެއްކޭތޯ އެވެ. އިރުކޮޅެއްގެ ތެރޭގައި ޑޮކްޓަރ ނުކުތެވެ. "ބޯތް އޮފް ދެން އާ ފައިން. ޝީ ވިލް ބީ އަންޑާ އަވަރ އޮބްޒަވޭޝަންފޯ އަ ޑޭ. " މާޝާ ރަނގަޅު ކަމަށް ޑޮކްޓަރ ބުނުމުން މިޝަލް އާއި ފާރިޝް ހުރީ ނުހަނު ހިންހަމަ ޖެހިފައެވެ. މާޝާ އޮބްޒަވޭޝަނަށް ލީ ޕްރައިވެޓް ރޫމަކަށްށެވެ. އެހެންކަމުން މިޝަލް އަށް ވެސް މާޝާ އާއި އެކު ވަގުތު ހޭދަ ކޮށްލަން ފުރުސަތު ވަނީ ލިބިފައެވެ. މިޝަލް އަޒާން އަށް ގުޅާ ގުޅާ ފޯނު ނުނެގުމުން ގޮސް މާޝާ ބާއްވާފައި އޮތް އެނދު ކައިރީގައި އިށީނދެލިއެވެ. ފާރިޝް ގެއަށް ދިޔައީ އަދި ހެނދުނު ސައި ނުބޮއެ ހުރުމުން ވަރުބަލިވެގެން ނެވެ.\nމާޝާއަށް ނިދިފައި އޮތުމުން މޫނުމައްޗަށް އެޅިފައިހުރި އިސްތަށިތައް އެއްފަރާތް ކޮށްލާފައި މިޝަލް ފޯނު ނަގައި ގޭމް ކުޅެންފެށިއެވެ. ގޭމް ކުޅުމުގެ އަވައިގައި ޖެހިފައި ހުއްޓާ ކޮޓަރީގެ ދޮރުގައި މީހަކު ޓަކި ދޭ އަޑު އިވުނެވެ. އަވަހަށް ފޯނު ޖީބަށް ލައިފައި ގޮސް ކާކުތޯ ބަލާލިއެވެ. އެއީ ހަސީނާކަން އެނގުމުން ދޮރު ހުޅުވާ ވަނުމަށް ތަން ދެއްކިއެވެ. "މަންމަ. ފާރިޝް ތައް ބުނީ މާޝާ ހޮސްޕިޓަލުގަ އޮތް ވާހަކަ" ހަސީނާއަށް މާޝާ ހޮސްޕިޓަލުގައި ބާއްވާފައި އޮތްކަން އެނގުނު ގޮތަކާއި މެދު ސުވާލު އުފެދިގެން ހަސީނާ ގާތު އެއްސެވެ. "ފާރިޝް މާ ހާސްވެފަ ހުރެ ވަދެގެން ގޮސް ކޮޓަރިއަށް ވަނީމަ މަންމަ އެހީ ފާރިޝް ވާތު ކޮންތާކުންހޭ ތިއައީ. ޖަވާބެއް ނުދިނީމަ މަންމަ އެހީ ކޮބައިހޭ ދަރިފުޅުމެން. ދެން މަންމަ ގާތު ބުނީ ވެގެން އުޅޭގޮތް" ހަސީނާ ގޮސް މާޝާ އަށް ގެނައި ހެނދުމަކާއި މޭވާތައް އެނދުގެ އެއްފަރާތުގައި ހުރި ކަނބަޑު މަތީގައި ބެހެއްޓިއެވެ. "މަންމަ ދޭބަލަ ގެއަށް ގޮސް އަރާމު ކޮށްބަލަ. ކަމެއް ބޭނުން ވެއްޖިއްޔާ އަހަރެން ގުޅާނަން." މާޝާއާއި މެދު ވިސްނާ ފިކުރުކުރަން ހުންނަން ބޭނުން ނުވާތީ ހަސީނާ ގާތު އެހެންބުންޔެވެ. "ދަރިފުޅު މާޝާ ހޭލީމަ މަންމައަށް ގުޅާތި" ހުރި ހަމަ އެކަނި ދަރިފުޅު ގާތު މަޑު ކުރަން ބޭނުން ވިޔަސް އަމިއްލަ ވަކިވާކަށް ވިސްނާލައިފާ ހަސީނާ ގެއަށް ދިޔައެވެ. އާއެކެވެ. ހުރި ހަމަ އެކަނި ދަރިފުޅެވެ. ބަލި އެނދުގައި އޮންނަތަން ބަލަން ކެއްވާނީ ކޮން މަޔަކަށް ހެއްޔެވެ. އެންމެ ތުއްތު ދުވަހުން ފެށިގެން މިއަދާ ހަމައަށްވެސް ހަސީނާ އާއި މުހައްމަދު މާޝާ ބޭނުން ކަމެއް ކޮށްދިނެްް ކަމަކު ހެވާއި ނުބައި ވަނީ މާޝާއަށް ދަސްކޮށްދީފައެވެ. ހަމަ އެހެންމެ ފިރިމީހާއަށް ކިޔަމަންވާން ޖެހޭނެ ކަން ވެސް ވަނީ ކައިވެނީގެ ކުރިން މާޝާއަށް ކިޔައިދީފައެވެ.\nއަޒާން ސައިކަލު މަޑު ކޮށްލުމުން ނީޝާ ސައިކަލު ފަހަތުން ފޭނިއެވެ. އަދި އަޒާން ސައިކަލު ޕާކު ކުރަންދެން މަޑުކޮށްލައިގެން ހުއްޓެވެ. އަޒާން އައިސް ނީޝާ ގެ މޫނާއި މޫނު ޖެހޭހާއި ކައިރީގައި ގޮސް ހުއްޓުނެވެ. އެ މަސްތީ ބެލުމެވެ. ނީޝާ ގެ ހިތް ކަމަކަށް އެދި ގޮވާ ފަދައެވެ. ގޭގެ ދޮރު ހުޅުވާ އެތެރެއަށް ވަން އިރު ގޭގައި އެކަކުވެސް ނެތުމުން އަޒާންއަށް ހަމަ ޖެހުމުގެ ނޭވާއެއް ދޫކޮށްލެވުނެވެ. ތަޅުދަނޑިން ކޮޓަރި ދޮރު ހުޅުވާ ނީޝާ އެތެރެއަށް ވެއްދިއެވެ. އެހާ އަވަހަށް ދޮރުވެސް ތަޅުލިއެވެ. ހީވަނީ މީހަކަށް ފިލަން އުޅޭހެންނެވެ. އަޒާން އަޅާފައި ހުރި ޓައީ ބާލާ ސޯފާމައްޗައް ހުރުވާލިއެވެ. އަޒާންއަށް ނޭނގި ހުއްޓާ ނީޝާ ފަހަތުން އައިސް އަޒާންގެ ގައިގައި ބައްދާލިއެވެ. ކިތަމެ ދުރަށް ދާން ބޭނުންވިއަސް މާޝާގެ ވިސްނުމާއި ދުރުވާން ވެގެން މިޝާގެ ކޮންމެ އަމަލަކަށް އަޒާން ދިޔައީ ބޯލަނބަމުންނެވެ. އަޒާން ގެ އުޅުން ވަނި ކުރީގެ އުޅުމަށް ބަދަލު ވެފައެވެ. ހަފްތާ އަކު އަންހެން ކުއްޖަކު ގޮވައިގެން އަޒާން އުޅެން ފެށިއެވެ. "ބޭބީ" އަޒާންގެ ކަންފަތް ދޮށުގައި ނީޝާ ބުނެލިއެވެ. އެއްވެސް އަސަރެއް ނުވާ ހިނިތުން ވުމެއް ނީޝާއަށް ދިނެވެ. އަދި ލައިގެން ހުރި ގަމީހުގެ ގޮށްތައް ނެއްޓެމުންދިޔަކަން އަޒާން އަށް ނޭނގޭ ފަދައެވެ. ނީޝާ އަޒާން ލައިގެން ހުރި ގަމީސް ބާލުވާ އަޒާން އެނދުމައްޗަށް ވައްޓާލިއެވެ. އަޒާން އެކަމާ ތައްޔާރު ނެވެ ހުރުނުގެ ސަބަބުން ކުރާނެ ކަމެއް ނޭނގި ގޮތް ހުސްވެފައި ހުއްޓާ ނީޝާ ލައިގެން ހުރި ހެދުން ކޮޅު ބާލަން ފެށުމުން އަޒާން ގެ ދެލޯ ބޮޑުވިއެވެ. އެތަން ފެނުނީ ކަމެއް ނޭނގެއެވެ. ނީޝާ ހެނދުން ރަނގަޅު ކޮށްލާފައި އަޒާން ގެ ތުންފަތަށް ބޮސްދިނެވެ. އަޒާން އެކަމަށް ފެންބޮވައިގެންފައި ހުރި ފަދައެވެ. އަޒާން ގެ ގައިދަށަށް ވާ ގޮތަށް ނީޝާ ބާއްވާ ނީޝާ ތުންފަތަށް ބޮސްދެމުންގޮސް މާ މައްޗަށް ދިޔަ އިރު ވެސް އަޒާން އަށް ހަމަ ބިމަށް ނާދެވޭ ފަދައެވެ. ކޮޓަރީގެ ދޮރުގައި މީހަކު ޓަކި ދިން އަޑަށް އަޒާން ދިޔައީ ސިއްސައިގެންނެވެ.\nކައިރީގައި އޮތް ނީޝާ އޮތް ފޮތް ފެނުމުން އަވަހަށް ސޯޓު ކޮޅުލައިގެން ގޮސް ދޮރު ކުޑަކޮށް ހުޅުވާ ބަލާލިއެވެ. ދޮރު މަތީގައި ހުރި ފައިހާ ފެނުމުން ކީއްކުރަންތޯ ތެޅިގަނެފައި ސުވާލުކުރިއެވެ. "ކުޑަ ދޮން ހާދަ ހާސްވެފަ؟ ކަމެއްވީތަ؟ ކާން ގޮވަން މިއައީ" އަޒާން ތެޅިގަނެފައި އުޅުނު ގޮތުން ފައިހާ ވެސް ކޮށްލީ ސުވާލެކެވެ. "ބަނޑުހައެއްނޫން. ބަނޑުހައިވީމަ ކާނަން" ފައިހާގެ ޖަވާބަކަށް އިންތިޒާރު ކުރުމެއްނެތި ދޮރު ލައްޕާ ތަޅުލިއެވެ. ކުރެވެނީ ރަނގަޅު ކަމެއްތޯ ހިތުގައި ސުވާލު އުފެދެނީ ފެށިއެވެ. އިޒާން ޑިއުޓީއަށް ދިޔައީމާ ފޫހިވެގެން ފައިހާ ދިޔައީ މާޝާމެންގެ ގެއަށެވެ. ނަމަވެސް ގޭގައި އެކަކުވެސް ނެތުމުން މާޝާއަށް ގުޅާލިއެވެ. ނަމަވެސް ފޯނެއް ނުނަގައެވެ. އެހެން މަގުމަތީގައި އެނބުރެނިކޮށް އިޒާން ފައިހާއަށް ގުޅިއެވެ. "ފައިއްކޮ. މާޝާ އެބައޮތް އެޑްމިޓްކޮށްފަ" އިޒާން އަކީ ހޮސްޕިޓަލުގައި މަސައްކަތް ކުރަމުން އަންނަ ހީވާގި ޑޮކްޓަރެކެވެ. އިޒާންއަށް އެނގުނު ވަރަކުން ފައިހާއަށް މާޝާ އަށް ވެގެން އުޅޭގޮތް ކިޔައިދިނެވެ. ކައިރި ހިސާބަކުން ޓެކްސީއެއް ނުލިބުމުން ގުޅީ އަޒާން އަށެވެ. "ކުޑަ ދޮން. އަހަރެން ގޮވައިގެން ހޮސްޕިޓަލަށް ދާން އާދެބަލަ. މިހުރީ އެއްކަލަ ލިއުޝާމެންގޭ ހިސާބު" އަޒާން އަށް ފައިހާގެ އަޑުން ކަމެއް ގޯސްވެއްޖެކަން އެނގުނެވެ. ގަޔަށް ޓީޝާޓެއް މަހާލައިގެން އަޒާން ސައިކަލުގައި ފައިހާ ބަލާދާން ދުއްވާލިއެވެ.


Aminiya School ge enme molhu dharivarakah Eman Saheel Jaleel - One Online\n31 އޮކްޓޯބަރު 2021، މާލެ: 2019 ވަނަ އަހަރު އަމީނިއްޔާ ސްކޫލުގެ އެންމެ މޮޅު ދަރިވަރު އީމާން ސަހީލް ޖަލީލަށް ރައްޔިތުންގެ މަޖިލީހުގެ ހިންނަވަރު ދާއިރާގެ އިއްޒަތްތެރި މެންބަރު ޖީހާން މަހުމޫދު އިނާމު ހަވާލުކޮށްދެއްވަނީ --- ފޮޓޯ: އަމީނިއްޔާ ސްކޫލު\nއަމީިނިއްޔާ ސްކޫލުގެ އެންމެ މޮޅު ދަރިވަރަކަށް އީމާން ސަހީލް ޖަލީލް\nއަމީނިއްޔާ ސްކޫލުގެ އަހަރީ އިނާމު ދިނުމުގެ ރަސްމިއްޔާތު ބާއްވައި އަހަރުގެ އެންމެ މޮޅު ދަރިވަރު ހޮވައިފިއެވެ.\nމި ރަސްމިއްޔާތު ބާއްވާފައިވަނީ ހޮނިހިރު ދުވަހުގެ ރޭ އެ ސްކޫލު ގޯތިތެރޭގައި ބޭއްވި ހާއްސަ ހަފުލާއެއްގައެވެ. ރަސްމިއްޔާތު ޝަރަފުވެރިކޮށްދެއްވާފައިވަނީ ރައްޔިތުންގެ މަޖިލީހުގެ ހިންނަވަރު ދާއިރާގެ މެންބަރު ޖީހާން މަހުމޫދެވެ.\n2019 ވަނަ އަހަރު ސްކޫލުގެ އެންމެ މޮޅު ދަރިވަރަކަށް ހޮވާފައި ވަނީ އީމާން ސަހީލް ޖަލީލެވެ. ދެވަނަ އަށް ގޮސްފައިވަނީ މަރްޔަމް ޖަނާ ޖިނާނެވެ. އަދި ތިން ވަނަ ލިބިފައިވަނީ ފާތިމަތު ޒައިނާ ނައީމަށެވެ.\n31 އޮކްޓޯބަރު 2021 :2019 ވަނަ އަހަރު އަމީނިއްޔާ ސްކޫލުގެ އެންމެ މޮޅު ތިން ދަރިވަރުން ޕްރިންސިޕަލް ނާޒްލީން ވާފިރު އަދި ޝަރަފުވެރި މެހެމާނު ހިންނަވަރު ދާއިރާގެ މެމންބަރު ޖީހާން މުހަންމަދާ އެކު --- ފޮޓޯ: އަމީނިއްޔާ ސްކޫލް\nމި ރަސްމިއްޔާތުގައި 2019 ވަނަ އަހަރު އެ ސްކޫލު ގްރޭޑް9އަދި 10 ގެ ދަރިވަރުންގެ ތެރެއިން އެންމެ ރަނގަޅު ނަތީޖާ ހޯދި ދަރިވަރުން ވަނީ ހޮވާފައެވެ. މީގެ އިތުރުން ޔުނީފޯމް ހަރަކާތްތަކުގެ ތެރެއިން ފާހަގަކޮށްލެވޭ އެންމެ މޮޅު ދަރިވަރުންވެސް ވަނީ ހޮވާފައެވެ. އަދި ހަމަ އެއަހަރު ނޭޝަނަލް ޓޮޕް 10 ހޯދި ދަރިވަރުންނަށްވެސް ވަނީ އިނާމު ހަވާލު ކޮށްފައެވެ.\n31 އޮކްޓޯބަރު 2021: 2019 ވަނަ އަހަރުގެ އަމީނިއްޔާ ސްކޫލުގެ އިނާމު ދިނުމުގެ ރަސްމިއްޔާތުގެ ތެރެއިން --- ފޮޓޯ: އަމީނިއްޔާ ސްކޫލް\n2019 ވަނަ އަހަރު އޯލެވެލް އިމްތިހާނުގައި ފަސް މާއްދާއިން އެ ސްކޫލުގެ 69.9 އިން ސައްތަ ދަރިވަރުންވަނީ ފާސްވެފައެވެ. ނެޝަނަލް ޓޮޕް ޓެން ގައި 38 ދަރިވަރުން ހިމެނޭއިރު އެއްވަނަ އަށް ސްކޫލުގެ2ދަރިވަރަކު ވަނީ ހޮވިފައެވެ. އެކި މާއްދާތަކުން ދުނިޔެއިން ނުވަ ބްރިލިއަންސް އެވޯޑު6ދަރިވަރަކު ވަނީ ހޯދައިފައެވެ.\nހަފުލާގައި އަމީނިއްޔާ ސްކޫލުގެ އަލިމަސް ޖުބިލީ ފާހަގަކުރުމުގެ ގޮތުން ބޭއްވުނު ހަރަކާތްތައް ނިންމާލުންވެސް ވަނީ ކުރިއަށް ގެންގޮސްފައެވެ. އެގޮތުން އަލިމަސް ޖުބިލީ މެގަޒިން އިފްތިތާހު ކުރުމާއި އަލިމަސް ޖުބިލީ އުސްއަލިތައް ވީޑިއޯ ޕްރެޒެންޓޭޝަނުން ވަނީ ހުށަހަޅައިފައެވެ. ެދު\nގުޅޭ ޓެގު އެޑިއުކޭޝަން މިނިސްޓްރީ އަމީނިއްޔާ ސްކޫލް ތައުލީމީ ދާއިރާ ސްކޫލް ކުދީން\nއަމީނިއްޔާ ސްކޫލުގެ ގްރޭޑް 3ގެ ޓީޗަރަކު ޕޮޒިޓިވްވެ، ކޮންޓެކްޓުވި ހުރިހާ ޓީޗަރުން ކަރަންޓީނަށް\nވަން ފޮޓޯ: ރައްކާތެރިކަމުގެ ފިޔަވަޅުތައް ވަރުގަދަ، ދަރިވަރުން އުފަލުން ސްކޫލަށް\nއަމީން ދީދީގެ ދަރިކަނބަލުން އައްނަބީލާ އަމީނާ މުހައްމަދު އަމީން އަވަހާރަވެއްޖެ\nކޮވިޑް 19އާ ގުޅިގެން ހާލުގައިޖެހުނު ބިދޭސީ މީހުންނަށް އަމީނިއްޔާ ސުކޫލްގައި ބޯހިޔާވަހިކަން ފޯރުކޮށްދިނުން\n''މަވެސް ޖަހައިފިން''ގެ ނަމުގައި މީސަލްސް ވެކްސިން ކެމްޕެއިން ރަސްމީކޮށް އިފްތިތާހުކޮށްފި


SunOnline: America mihaaru kuranee Khashugji ge mahsala ohbaalumuge masahkaiy\nއެމެރިކާ މިހާރު ކުރަނީ ޚާޝުގްޖީ މައްސަލަ އޮއްބާލުމުގެ މަސައްކަތް\nމުހައްމަދު ޖަވާދު ޔޫސުފު 17 Oct 2018, 09:56\nއިސްތަންބޫލްގައި ހުންނަ ސައޫދީ ކޮންސިއުލޭޓަށް ވަނުމަށް ފަހު ގެއްލިފައިވާ ސައޫދީ ނޫސްވެރިޔާ ޖަމާލް އަލްޚާޝުގްޖީގެ މައްސަލާގައި ސައޫދީ އަށް ކުރިމަތިވަމުންދާ ފާޑުކިޔުންތައް ކުށްވެރި ކުރައްވައި ސައޫދީގެ ދިފާއުގައި އެމެރިކާގެ ރައީސް ޑޮނަލްޑް ޓްރަމްޕް ވާހަކަ ދައްކަވައިފި އެވެ.\nޓްރަމްޕް ވިދާޅުވީ ޚާޝުގްޖީ ގެއްލުނު މައްސަލައިގެ ހަގީގަތް ނޭނގޭ އިރު އޭނާ އަވަހާރަކޮށްލި ކަމުގެ ތުހުމަތު ސައޫދީގެ ބޮލުއަޅުވައި ސައޫދީ އިސް މަސްއޫލުވެރިންނަށް ފާޑުކިޔުމަކީ ގަބޫލުކުރެވޭނެ ކަމެއް ނޫންކަމުގަ އެވެ. ޓްރަމްޕް ވަނީ ޚާޝުގްޖީ ގެއްލިފައިވާ މައްސަލާގައި ސައޫދީ ރަސްގެފާނު ސަލްމާން ބިން އަބްދުލްއަޒީޒް އާ ފޯނުން ގުޅުއްވުމުން ޚާޝުގްޖީ އާބެހޭ މައުލޫމާތު އެނގިވަޑައިގެންފައި ނުވާކަން ސަލްމާން ރަސްގެފާނު ކަށަވަރުކޮށް ދެއްވިކަމަށް ކުރިން ވިދާޅުވެފަ އެވެ.\nމިއާ އެކު އެކަމާ ބެހޭ ތަހްގީގްތަކަށް އެއްބާރުލުން ދެއްވާނެ ކަމަށް ރަސްގެފާނު ވިދާޅުވުމުން ހިތްޕުޅު ހަމަޖެހިވަޑައިގަންނަވާ ކަމަށް ވެސް ޓްރަމްޕް ވިދާޅުވި އެވެ. ނަމަވެސް ޓްރަމްޕް ކުރިން ވަނީ ޚާޝުގްޖީ ގެއްލުނު މައްސަލައިގެ ހަގީގަތް ނޭންގުނު ނަމަވެސް ސައޫދީ އަށް ބޮޑެތި ތުހުމަތުތަކެއް ކުރައްވައި ޚާޝުގްޖީގެ މައްސަލާގައި ސައޫދީ އާ ދެކޮޅަށް ވޭންދެނިވި ފިޔަވަޅުތަކެއް އަޅާނެކަމުގެ ހަރުކަށި އިންޒާރުތަކެއް އެތައް ފަހަރެއްގެ މަތިން ދެއްވައިފަ އެވެ. ޓްރަމްޕްގެ ސައޫދީ އާ ދެކޮޅަށް ނެންގެވި މިހަރުކަށި ސްޓޭންޑްގެ ރާގު ކުއްލި ގޮތަކަށް ބަދަލުކުރައްވާފައި ވަނީ އެމެރިކާއާ ދެކޮޅަށް ގިނަ ފިޔަވަޅުތަކެއް އަޅާނެކަމުގެ އިންޒާރު ސައޫދީން ދިނުމަށްފަހު އެވެ.\nސައޫދީގެ އިންޒާރުގައި އެގައުމާ ދެކޮޅަށް ފިޔަވަޅެއް އަޅައިފި ނަމަ އެމެރިކާއާ ދެކޮޅަށް ތިރީހަށް ވުރެ ގިނަ ފިޔަވަޅު އަޅާނެ ކަމަށް ބުނެފައިވެ އެވެ. މީގެތެރޭގައި އެމެރިކާއަށް ވިއްކާ ތެލުގެ މިންވަރު ދަށްކޮށްލުމާއި އެމެރިކާގެ ހަތިޔާރުގެ ބަދަލުގައި ރަޝިޔާ އިން ހަތިޔާރު ގަތުމާއި ސައޫދީގައި ރަޝިޔާގެ އަސްކަރީ ބޭހެއް ގާއިމްކުރުން ހިމެނޭކަން ވެސް ސައޫދީ ޝާހީ އާއިލާއާ ގާތް ގުޅުންތަކެއް އޮންނަ ބޭފުޅެއް ކަމަށްވާ ތުރުކީ އައްދަޚީލް އެމެރިކާއަށް އަމާޒުކޮށް ވިދާޅުވެފައިވެ އެވެ. މިއިންޒާރަށް ފަހު ޓްރަމްޕް ވަނީ އޭނާ ކުރިން ސައޫދީ އާ ދެކޮޅަށް ދެއްކެވި ހަރުކަށި ވާހަކަތަކުގެ ރާގު ވަރަށް ބޮޑަށް ބަދަލުކުރައްވައިފަ އެވެ.\nމިމައްސަލާގައި ޓްރަމްޕް އެންމެފަހުން ކުރެއްވި ޓްވީޓްތަކުގައި ވަނީ ޚާޝުގްޖީގެ މައްސަލާގައި ސައޫދީ ވަލީއުލްއަހްދު މުހައްމަދު ބިން ސަލްމާން އާ ފޯނުން ދެއްކެވި ވާހަކަތަކުގައި ކޮންސިއުލޭޓްގެ ތެރޭގައި ޚާޝުގްޖީއަށް ކަމެއް ދިމާވިކަން އެއްގޮތަކަށް ވެސް އެނގިވަޑައިނުގަންނަވާކަން ބިން ސަލްމާން ކަށަވަރުކޮށް ދެއްވި ކަމަށް ވިދާޅުވެފަ އެވެ. އަދި ކުށް ސާބިތުވަންދެން ތުހުމަތު ކުރެވޭ މީހާއަކީ ބަރީއަ މީހެއްކަމަށް ވިދާޅުވެ ޓްރަމްޕް ވަނީ ޚާޝުގްޖީގެ މައްސަލާގައި ސައޫދީ މަސްއޫލުވެރިންގެ ދިފާއުގައި ވާހަކަ ދައްކަވައިފަ އެވެ.\nތުރުކީގެ މަސްއޫލުވެރިއަކު ވަނީ ޚާޝުގްޖީ ސައޫދީ ކޮންސިއުލޭޓް ތެރޭގައި އަވަހާރަކޮށްލި ކަމުގެ ފުރިހަމަ ހެކި މިހާރު ލިބިފައިވާ ކަން ކަށަވަރުކޮށް ދެއްވައި އެސޯސިއޭޓެޑް ޕްރެސް އަށް ބަސްދީ ގަތުމެއް ދެއްވައިފަ އެވެ. އެމެރިކާ މިމައްސަލާގައި ކުރިން ސައޫދީ އާ ދެކޮޅަށް ކިތަންމެ ވަރަކަށް އަޑުއުފުލައި އިންޒާރުތައް ދިން ނަމަވެސް މިހާރު އެމެރިކާ ކުރަމުން ގެންދަނީ ސައޫދީ އާ ގުޅިގެން މިމައްސަލަ އޮއްބާލުމުގެ މަސައްކަތް ކަމަށް މީޑިއާ ރިޕޯޓްތައް ބުނެ އެވެ.


" ބަލާޔެއްނު ބުރޯ. ހަމަދެން މޔުޒިކާއި ލަވަ ޙަރާމްތަ؟ "\nފުރަތަމަ ޞަފްޙާmusic is Haram" ބަލާޔެއްނު ބުރޯ. ހަމަދެން މޔުޒިކާއި ލަވަ ޙަރާމްތަ؟ "\nAruzam 10:01 AM\nލަވައާއި މިޔުޒިކްގެ ޙުކުމް\nސުވާލު:ލަވައާއި މިޔުޒިކްއަކީ ކޮންކަހަލަ އެއްޗެއްތޯއެވެ؟ ތަފްޞީލު ޖަވާބެއް ދެއްވުން އެދެމެވެ.\nތިމާގެ ހަވާނަފްސާއި އެއްގޮތަށް، އެއްވެސް ދަލީލެއްގެ މައްޗަށް ބިނާނުކޮށް ދީނުގައި ހުއްދައް ކަމެއް ޙަރާމްކުރުން، ނުވަތަ ޙަރާމްކަމެއް ހުއްދައްކުރުން މިއީ އެއްވެސް މީހެއްގެ މައްޗަށް ހުއްދަވެގެންވާ ކަމެއްނޫނެވެ. ﷲ ތަޢާލާ ވަޙީކުރައްވާފައިވެއެވެ. (وَلاَ تَقُولُواْ لِمَا تَصِفُ أَلْسِنَتُكُمُ الْكَذِبَ هَذَا حَلاَلٌ وَهَذَا حَرَامٌ لِّتَفْتَرُواْ عَلَى اللّهِ الْكَذِبَ) (النحل:116) މާނައީ: "މާތް ﷲއާއިމެދެ، ދޮގުތައް އުފައްދައިގެން ހެދުމަށްޓަކައި، ތިޔަބައިމީހުންގެ ދޫތަކުން ސިފަކޮށްދައްކާ ދޮގުތަކާއިމެދެ، މިއީ ޙަލާލު އެއްޗެކޭ، މިއީ ޙަރާމްއެއްޗެއްކޭ،(ނުވަތަ ކަމެކޭ) މިހެން ކިޔައި ނުއުޅޫށެވެ! "\nވީމާ ކަނޑައެޅިގެން ޤުރުއާނާ ޙަދީޘުން ޙަރާމް ކަމެއްކަން އެނގޭ ކަމެއްގައި ޙަލާލޭ ބުނާމީހަކު އެކަމަށް ޙުއްޖަތް ދައްކަން ޖެހޭނެއެވެ. ހަވާނަފުސަށް ތަބަޢަވެ މިވެނިކަމެއް ޙަލާލޭ އެވެނި ކަމެއް ޙަރާމޭ ބުނުމުގެ ޙައްޤު އެއްވެސް މީހަކަށް ލިބިގެނެއް ނުވެއެވެ. ސަބަބަކީ ކަންތައް ޙަލާލުކުރައްވާ، ޙަރާމް ކުރައްވާ ފަރާތަކީ ހަމައެކަނި އެއްކައުވަންތަ ﷲ އެވެ.\nއެގޮތުން ސުވާލުގައި ވިދާޅުވެފައިވާ ލަވަޔާއި މިއުޒިކުގެ ޙުކުމާ ބެހޭގޮތުން ކީރިތި ޤުރުއާނާއި، މާތް ނަބިއްޔާގެ ޙަދީޘްފުޅުތަކާއި އަދި މިއުއްމަތުގެ އިސްވެ ގޮސްފައިވާ ދަންނަބޭކަލުންނާ ފަހުގެ ދަންނަ ބޭކަލުންގެބަސްފުޅުތައް މިތަނުގައި ބަޔާންކޮށްދޭނަމެވެ.\nކީރިތި ޤުރުއާނުގެ އެތައް އާޔަތަކުން ލަވަޔާ މިއުޒިކް ޙަރާމް ކަމަށް ޢިލްމުވެރިން ދަލީލު ދައްކަވައެވެ. އެގޮތުން އެންމެ މަޝްހޫރު އާޔަތަކީ ލުޤްމާން ސޫރަތުގެ ހަވަނަ އާޔަތެވެ. ﷲ ވަޙީކުރައްވާފައިވަނީ: وَمِنَ النَّاسِ مَنْ يَشْتَرِي لَهْوَ الْحَدِيثِ لِيُضِلَّ عَنْ سَبِيلِ اللَّهِ بِغَيْرِ عِلْمٍ وَيَتَّخِذَهَا هُزُواً أُولَئِكَ لَهُمْ عَذَابٌ مُهِينٌ [لقمان:6] މާނައީ " އަދި މީސްތަކުންގެ ތެރޭގައި ވިޔާނުދާ ވާހަކަތައް ގަނެ ފަތުރާބަޔަކުވެއެވެ. އެއީ އެއްވެސް ޢިލްމަކާއި ނުލައި މާތް ﷲގެ މަގުން މީސްތަކުން ދުރުކުރުމަށްޓަކައެވެ. އަބައިމީހުންނަށް ވޭންދެނިވި ޢަޛާބު ހުއްޓެވެ." އަދި އިމާމް އިބްނި ކަޘީރު ރަޙިމަހުﷲ މި އާޔަތުގެ ތަފްސީރުގައި ވިދާޅުވެފައިވެއެވެ. އިބްން މަސްޢޫދު ރަޟިޔަﷲ ޢަންހު މިއާޔަތާއި މެދުވިދާޅުވެއެވެ. ﷲ ގަންދީ ބުނަމެވެ. އެއީ ލަވައެވެ. އަދިވެސް މިފަދައިން ވިދާޅުވެފައިވާ ބޭފުޅުންގެ ތެރޭގައި އިބްނު ޢައްބާސާއި، މުޖާހިދާއި، ޘައުރީ އާއި މަކްޙޫލް ރަޟިޔަﷲ ޢަންހުމް ފަދަބޭފުޅުން ހިމެނެއެވެ.\nއަދިވެސް އެކަލާނގެ އަލް އިސްރާ ސޫރަތުގައި ވަޙީކުރައްވާފައިވެއެވެ. وَاسْتَفْزِزْ مَنِ اسْتَطَعْتَ مِنْهُمْ بِصَوْتِكَ [الإسراء:64] މާނައީ " އަދި އެބައިމީހުންގެތެރެއިން، ކަލެއަށް (ޝައިޠާނާއަށް) ކުޅަދާނަވީބަޔަކު، ކަލޭގެ އަޑުން ބިރުގަންނަވާ ހެއްލުން ތެރިކުރާށެވެ! " ތަފްސީރު ޢިލްމުވެރިންގެތެރެއިން އިބްނު ކަޘީރާއި އިބްނު ޖަރީރް ރަޙިމަހުމުﷲ ފަދަބޭފުޅުން ވިދާޅުވަނީ އެތަނުގައި ޝައިޠާނާގެ އަޑޭ އެވާ ބަހުގެ މުރާދަކީ ލަވައެވެ. މިފަދަ އެތައް އާޔަތަކުން ޢިލްމުވެރިން އިސްތިދްލާލު ކުރައްވައެވެ.\nކީރިތި ރަސޫލާގެ ޙަދީޘްފުޅުތަކަށް ބަލާލާއިރު މިކަމަށް ދަލީލުކޮށްދޭ ބަސްފުޅުތައް ނުހަނު ގިނަ ގުނައެވެ. އެގޮތުން ކޮންމެވެސް ވަރެއް ބަޔާންކޮށްލާނަމެވެ. މާތް ރަސޫލާ ޞައްލަﷲ ޢަލައިހި ވަސައްލަމަ ޙަދީޘްފުޅު ކުރައްވާފައިވެއެވެ. ))ليكونن من أمتي أقوام يستحلون الحر والحرير والخمر والمعازف(( (رواه البخاري في صحيحه معلقاً بصيغة الجزم) މާނައީ: "ތިމަންކަލޭގެފާނުގެ އުއްމަތުގެތެރެއިން ބަޔަކުމީހުން އަންނާނެއެވެ. އެމީހުން ޒިނޭއާއި، ފަށުވިފޭރާމާއި (ފިރިހެނުންނަށް)، ރަލާއި، އަދި މިއުޒިކު ސާމާނު ހުއްދަކުރާނެއެވެ".)) صوتان ملعونان في الدنيا والآخرة: مزمار عند نعمة، ورنة عند مصيب(( (روى البزار في مسنده،صححه الألباني في تحريم آلات الطرب) މާނަޔަކީ: " ދުނިޔެއާއި އާޚިރަތުގައި ލަޢުނަތް ލެއްވިގެންވާ ދެއަޑެއް ވެއެވެ. އެއީ ނިޢުމަތެއް (އުފާވެރިކަމެއް) ލިބޭހިނދު އިވޭ އަޑަކާއި ، މުޞީބާތެއް (ހިތާމައެއް) ލިބޭހިނދު އިވޭއަޑެކެވެ. " ޢިލްމުވެރިން ވިދާޅުވާގޮތުންނަމަ، އުފާވެރިކަމެއް ދިމާވާހިނދު އިވޭ އަޑެކޭ ބުނެވޭ ބަހުގެ މުރާދަކީ އުފާވެރި މުނާސަބަތު ތަކުގެ ނަމުގަ ކިޔޭ ލަވަތަކާއި ކުޅެވޭ މިއުޒިކާއި ނެށުމުގެ ވާހަކައެވެ. އެހެނެއްކަމަކު އުފާވެރިކަމެއް ދިމާވާހިނދު ޝުކުރު ދަންނަވަން ޖެހޭނީ އެއްކައުވަންތަ ﷲ އަށެވެ. ލަވަޔާ މިއުޒިކަކުން ނޫނެވެ.))في هذه الأمة خسف ومسخ وقذف، قال رجل من المسلمين: يا رسول الله، ومتى ذلك؟ قال: إذا ظهرت القينات والمعازف وشربت الخمر(( رواه الترمذي وصححه الألباني މާނައީ: "މިއުންމަތުގެ ތެރެއިން ބަޔަކު ޤަޛުފްކުރެވި، ސިފަބަދަލުވެ، ބިމަށް ގަންބަވައި ގަނެވޭނެއެވެ. އެހިނދު މުސްލިމުންގެތެރެއިން މީހަކު ދެންނެވިއެވެ. އޭ ﷲގެ ރަސޫލާ ޞައްލަﷲ ޢަލައިހި ވަސައްލަމް އެވެ. އެއީ ކޮން އިރަކުން ތޯއެވެ؟ އެހިނދު ޙަދީޘްފުޅުކުރެއްވިއެވެ. ރާބުއިމާއި މިޒިކުސާމާނާއި އަޅުން ޢާއްމު ވުމުންނެވެ."))ليشربن ناس من أمتي الخمر يسمونها بغير اسمها، وتضرب على رؤوسهم المعازف والمغنيات، يخسف الله بهم الأرض، ويجعل منهم القردة والخنازير(( (صححه الألباني في غاية المرام)\nމާނައީ: " ހަމަކަށަވަރުން ތިމަންކަލޭގެފާނުގެ އުންމަތުގެ މީހުންގެ ތެރެއިން ބަޔަކު ބަނގުރާ ބޯނެއެވެ. އެބައިމީހުން އޭގެ ނަން ނޫން އެހެން ނަމެއް އެއަށް ކިޔާނެއެވެ. އެބައިމީހުން ތިބޭ ތަންތަނުގައި މިއުޒިކް ސާމާނުތަކުން މިޔުޒިކު ކުޅެ، ލަވަކިޔާ އަންހެނުން ލަވަކިޔާނެއެވެ. ﷲ އެބައި މީހުން ބިމުގެ ޢަޑިއަށް ގަންބަވާނެތެވެ. އަދި އެބައި މީހުންގެތެރެއިން ރާމާމަކުނުތަކާއި އޫރުތައް ލައްވާނެއެވެ. "\nމިހިސާބުން މިބަލައިލަނީ މިމައްސަލާގައި ކުރިޔާއި ފަހުގެ ބައެއް ދަންނަ ބޭކަލުންގެ ބަސްފުޅުތަކަށެވެ.\nފަހެ މިއުއްމަތުގެ ކުރީގެ ދަންނަށް ބޭކަލުން ވަނީ ދުއްފު (ތާރަ) ފިޔަވައި އެހެން ހުރިހާ މިޔުޒިކް ސާމާނަކީ ޙަރާމް އެއްޗެތިކަމަށް އިޖުމާޢް ވެލައްވާފައެވެ. މިއީ އިޖްމާޢެއް ކަމަށް ދަންނަވާފައިވާ ޢިލްމުވެރިންގެތެރޭގައި އަބޫ ޠަބީބު އައްޠަބަރީ، އިމާމް ޤުރުޠުބީ، އިބްން ރަޖަބް، އިބްން ޞަލާޙް އަދި އިބްން ޙަޖަރު އަލްޙައިތަމީ ރަޙިމަހުމުﷲ ފަދަބޭކަލުން ހިމެނެއެވެ. މުއުމިނުންގެ ޚަލީފާ އަބޫބަކުރު ރަޟިޔަﷲ ޢަންހު ވިދާޅުވެފައިވެއެވެ. "ލަވަޔާ މިޔުޒިކަކީ ޝައިޠާނާގެ އަޑެވެ."، އިބްން މަސްޢޫދު ރަޟިޔަﷲ ޢަންހު ވިދާޅުވެފައިވެއެވެ. "ފެނުގެ ސަބަބުން ވިނަ ހެދޭ ފަދައިން ލަވައިގެ ސަބަބުން ހިތުގައި ނިފާޤްކަން އުފެދެއެވެ. އަދި ލަވަޔާއި މިޔުޒިކު ހަރާމް ވުމުގެ އެންމެ ބޮޑު އެއް ޙިކުމަތަކީ ﷲ ތަޢާލާގެމަތިން ޣާފިލު ވުމެވެ." ހަމަ އެފަދައިން ޢުމަރުބިން ޢަބްދުލް ޢަޒީޒު ވިދާޅުވެފައިވެއެވެ. "ލަވަޔާ މިޔުޒިކުގެ ފެށުން ވަނީ ޝައިޠާނާގެ ގާތުންނެވެ. އޭގެ ނިމުންވަނީ އައްރަހުމާނުގެ (ﷲ) ކޯފާއިންނެވެ."\nއަދި ޝައިޙުލް އިސްލާމް އިބްނު ތައިމިޔާ ރަޙިމަހުﷲ ވިދާޅުވެފައިވެއެވެ. ހަތަރު މަޒުހަބުގެ (ޙަނަފީ، މާލިކީ، ޝާފިޢީ އަދި ޙަންބަލީ ) ޢިލްމުވެރިންގެ އަރިހުގައި ހުރިހާ މިޔުޒިކު ސާމާނަކީ ވެސް ޙަރާމް އެއްޗެކެވެ. (مجموع الفتاوى: 11/576)\nއިމާމް އަބޫޙަނީފާ ރަޙިމަހުﷲ ލަވަޔަށް ނުރުއްސަވައެވެ. އަދި އެއީ ފާފައެއް ގޮތުގައި ހިމަނުއްވައެވެ. ހަމައެފަދައިން ކޫފާގެ އަހުލުވެރިންގެ މަޛްހަބަކީވެސް އެއީއެވެ. އޭގެތެރޭގައި ސުފްޔާންއާއި، ޙައްމާދާއި، އިބްރާހީމާއި، ޝަޢްބީ ރަޙިމަހުމުﷲ ފަދަބޭކަލުން ހިމެނިވަޑައިގަންނަވައެވެ. މިބޭކަލުންގެ މެދުގައި މިކަމުގައި ޚިލާފެއްނުވެއެވެ. އަދިހަމަ އެފަދައިން ބަޞަރާގެ އަހުލުވެރިންގެ ތެރޭގައިވެސް މިކަމުގަ ޚިލާފެއްވާކަމެއް އެނގިފައި ނުވެއެވެ. އަދި އިބްނުލް ޤައްޔިމް ރަޙިމަހުﷲ އިޣާޘަތުލް ލަހްފާންގައި ވިދާޅުވެފައި ވެއެވެ. މިޔުޒިކު ޙަރާމްކަމުގައި ދެކޭ އެންމެ ހަރުކަށި މަޒުހަބަކީ އަބޫ ޙާނީފާގެ މަޒްހަބެވެ. އެކަލޭގެފާނުގެ ބަސްފުޅު މިކަމުގައި އެންމެ ހަރުކަށި ބަސްފުޅު ތަކުގެ ތެރޭގައި ހިމެނެއެވެ. އަދި އެކަލޭގެފާނުގެ މަޒްހަބުގެ ބޭފުޅުން ވަނީ މިފަދަ ހުރިހާއެއްޗެއް އަޑުއެހުން ޙަރާމްވާނޭކަމަށް ޞަރީޙަބަހުން ވިދާޅުވެފައެވެ. އަދި އެއީ ކަނޑައެޅިގެން އުރެދުމެއް ކަމަށާއި އެމީހެއްގެ ހެކިބަސްވެސް ބަލައި ނުގަނެވޭނެކަމުގައި ވިދާޅުވެއެވެ. އަދި އެއަށްވުރެވެސް ހަރުކަށިކޮށް އެބޭފުޅުން ވިދާޅުވެފައިވެއެވެ. "އެ އަޑު އެހުމަކީ ފާސިޤުކަމެކެވެ. އެއިން ލައްޒަތު ލިބިގަތުމަކީ ކުފުރެކެވެ." މިއީ ކަނޑައެޅިގެން އެބޭފުޅުންގެ ބަސްފުޅެވެ. އިމާމް މާލިކް ވަނީ ލަވަޔާއި މިޔުޒިކު ކުޅުމާއި އަޑުއެހުން މަނާކުރައްވާފައެވެ. އަދި ވިދާޅުވެއެވެ. ތިމަންނަމެންގެ ތެރެއިން އެކަންކުރަނީ ފާސިޤުންނެވެ. އަދި އިމާމް ޝާފިޢީ ރަޙިމަހުﷲ އާދާބުލް ޤަޟާގައި ވިދާޅުވެފައިވެއެވެ. ހަމަކަށަވަރުން ލަވަޔަކީ މަކްރޫޙަވެގެންވާ ބޭކާރު ވާހަކައެވެ. އަދި އެ އެއްގޮތްވެގެން ވަނީ ބާޠިލާއެވެ. އެކަން ގިނަކޮށްފިމީހާ އަކީ މޮޔައެކެވެ. އަދި އޭނާގެ ހެކިބަސް ޤަބޫލުނުކުރެވި ރައްދުކުރެވޭ ހުއްޓެވެ. އަދި އެކަލޭގެފާނުގެ މަޒުޙަބުގެ މަޝްހޫރު ޢިލްމުވެރިން އެކަން ޙަރާމްކުރައްވައެވެ. އަދި އެކަލޭގެފާނު ލަވަހުއްދަކުރާ ކަމަށް ބުނާމީހުން (ޤާޟީފަދަބޭކަލުން) ގެބަހަށް އިންކާރުކުރައްވައެވެ. އިމާމް އަޙްމަދު ރަޙިމަހުﷲގެ އަރިހުން ޔަތީމުންތަކަކަށް ވާރުތަމުދަލުގެ ގޮތުގައި ވާރުތަވެފައިވާ ލަވަކިޔާ ޖާރިޔާއެއް ވިއްކުމާއި ބެހޭގޮތުން ސުވާލުކުރުމުން ދެއްނެވިއެވެ. އޭނާ ނުވިއްކާހުށިކަމެވެ. އެހެނެއްކަމަކު އޭނާއީ އާދައިގެ ދެރަ މީހެއްގެ ގޮތުގައި ވިއްކާލާށެވެ. ޝައްކެއް ނެތް ގޮތުގައި ލަވަޔާއި ގުޅުންހުރި މީހެއްގެ ގޮތުގައި އެކުއްޖާ ވިއްކިނަމަ ބޮޑު އަގުގައި ވިއްކުނީހެވެ. ނަމަވެސް އެކަލޭގެ ފާނު އެކަން ހުއްދަ ނުކުރައްވާތީވެ ދަށް އަގުގައި ވިއްކުމަށް އަމުރު ކުރެއްވީއެވެ.( غذاء الألباب في شرح منظومة الآداب)\nއަދި އަލް އިމާމް ޤުރުޠުބީ ރަޙިމަހުﷲގެ ކިބައިން ނަގުލުވެގެން ވެއެވެ. " ބެރާއި މިޔުޒިކު ސާމާން ކުޅުމާއި އަޑުއެހުމުގެ ޙަރާމް ކަމާމެދު އެއްވެސް ޙިލާފެއް ނުވެއެވެ. އަދި އިތުބާރުހިފޭ ސަލަފުންގެ (ކުރީގެ) އަދި ޚަލަފުގެ (ފަހުގެ) އެއްވެސް އިމާމެއްގެ ކިބައިން ލަވަ ހުއްދަކުރަނިކޮށް އަހުރެން އަޑު ނައަހަމެވެ. ފަހެ ކީއްވެތޯ ޙަރާމްނުވާންވީ! އެއީ ރާބޯ މީހުންނާއި ފާސިޤުންގެ ޝިޢާރެވެ. އަދި ފަސާދައާއި ޝަޙުވަތް ޙަރަކާތް ކުރުވަނިވި އެއްޗެއްސެވެ. "\nފަހުގެ ޢިލްމުވެރިންގެ ތެރެއިން ސަމާޙަތުއްޝައިޚް ޢަބްދުލް ޢަޒީޒް ބިން ބާޒް ރަޙިމަހުﷲ ވިދާޅުވެފައިވަނީ ލަވަ އަޑުއެހުމަކީ ޙަރާމްވެގެންވާ މުންކަރާތެކެވެ. އަދި އެއީ ހިތުގެ ބަލިމަޑުކަން އިތުރުވެ ހިތް ހަރުވެ ﷲ ތަޢާލާގެ މަތިން ހަނދުމަ ނެތިކޮށްލާ ކަމެކެވެ.\nއަދި ޢައްލާމާ ނާޞިރުއްދީން އަލް އަލްބާނީ ރަޙިމަހުﷲ މިއުޒިކް ސާމާނު ހުއްދަ ކުރާނޭ ބަޔަކު އަންނާނޭ ކަމަށް ވާ ޙަދީޘާ ބެހޭ ގޮތުން ވިދާޅުވެފައިވެއެވެ. ޙަދީޘްގައި މިއުޒިކްސާމާނު ކަނޑައެޅިގެން ޙަރާމްކަމަށް ދަލީލު ކޮށްދެނީ އެޙަދީޘްގައިވާ އެހެނިހެން ކަންތައް ކަނޑައެޅިގެން ޙަރާމް ވުމުންނެވެ. އެގޮތުން ޒިނޭކުރުމާ ރާބުއިން ހިމެނެއެވެ.\nމިހުރިހާ ބަސްފުޅުތަކާއި ދަލީލުތަކުން މިކަމުގެ ޙުކުމް ވަރަށް ސާފުކޮށް އެނގެން އެބައޮތެވެ. ނަމަވެސް މިހިސާބުން ޢިލްމު ވެރިން މިކަމުގެ ޙުކުމް ބައްސަވާފައިވާ ތަރުތީބު ހާމަ ކޮށްލާނަމެވެ.\nޝަރުޢީގޮތުން ލަވައިގެ ޙުކުމަށް ބަލާލާއިރު މިޔުޒިކާއިއެކު ކިޔާފައިވާ ލަވައެއްނަމަ ފިރިހެނުން އަދި އަންހެނުންގެ މައްޗަށް ޙަރާމް ކަމަށް ޢިލްމުވެރިން ވަނީ އިޖުމާޢްވެފައެވެ. ހަމައެކަނި އިސްތިސްނާވެގެންވަނީ ތާރަ އާއި މެދުގައެވެ. އަދި ތާރައާއި ބެހޭގޮތުން ޢިލްމެރިންގެ އެންމެ ޞައްޙަ ގޮތަކީ އަންހެނުންނަށް ޢީދުގަޔާއި ކައިވެނިޕާޓީ ތަކުގައި ހުއްދަކަމަށެވެ. އެކަމަކު އޭގައި ޝަރުޠުވެގެންވަނީ ފާޙިޝްނޫން ބަސްތަކަކާއި އެކު ބޭނުންކުރުމެވެ. އަދި އަންހެނުންނަށް ޚާއްޞަކުރެވިފައިވާ ބަސްތަކެއްކަމުގައިވުމާއި އެކު ނަފްސުގެ ޣަރީޒާ ތަކާ ކުޅެލާބަސްތަކެއްކަމުގައި ނުވުމެވެ. ދެން އޮތީ ލަވަމިޔުޒިކާއި ނުލައި ކިޔުމުގެ ޙުކުމެވެ. މިބެހިގެންދަނީ ދެބަޔަކަށެވެ. ލަވަކިޔާމީހާއަކީ އަންހެނަކު ކަމުގައިވެ އަޑުއަހާމީހާއަކީ ފިރިހެނެއް ކަމުގައި ވާނަމަ މީގެ ޙަރާމް ކަމާއިމެދެ އެއްވެސް ޝައްކެއްނުވެއެވެ. މީގެ މިސާލަކީ އަންހެނަކު ބަންގިގޮވުން ދީނުގައި މަނާވެގެންދާފަދައެވެ. ދެވަނަބަޔަކީ ފިރިހެނުން ކިޔާލަވައެވެ. ފަހެ އެކިޔޭލަވަޔަކީ ހެޔޮކަމަށް ގޮވާލާ، އަދި އެކަމުގައި ހެޔޮބަސްތައް އެކުލެވިގެންވާ ނަމަ ބައެއް ޢިލްމުވެރިން މިކަން ހުއްދައް ކުރައްވައެވެ. އަދި ބައެއް ޢިލްމުވެރިން މަކްރޫހަކަމެއްގެ ގޮތުގައި ދެކިލައްވައެވެ. އަދި ޚާއްޞަކޮށް އެކަމަށް އަގު ނަގާމަނަމައެވެ. މިކަމުގައިވެސް ޢިލްމުވެރިންގެ އެންމެ ޞައްޙައް ބަސްފުޅަކީ، އެއީ ޝިޢްރު (ޅެން) ނަވަތަ މަދަޙަ ފަދަ އެއްޗެއްކަމުގައިވެ އަދި އޭގައި ހެޔޮ ބަސްތަކެއް އެކުލެވިގެންވާނަމަ ހުއްދަ ކަމުގައިދެކުމެވެ. ނަމަވެސް މިފަދައިން ކިޔޭ ޅެންފަދަ ތަކެއްޗަކީ ފާޙިޝްކަމާއި މުންކަރާތާއި އަންހެނުންނައް ހިތްކިޔާ އަދި ހަޑި ހުތުރު ބަސްތަކެއްކަމުގައި ވަނީ ނަމަ ޙަރާމްވެގެންވުމެވެ.\nމިހިސާބުން މިބަލާލަނީ ލަވަޔާއި މިއުޒިކަކީ ހުއްދައެއްޗެކޭ ބުނާ ބައެއްގެ ވާހަކަޔަށެވެ. އެބޭފުޅުންނަށް ދަންނަވާލަން އޮތީ ﷲ ސުބުޙާނަހޫ ވަތަޢާލާގެ ފޮތުންނާއި، އެކަލާނގެ ރަސޫލާގެ ސުންނަތުން ނާއި މިއުންމަތުގެ ކުރިޔާ ފަހުގެ ޢިލްމުވެރިންނާ އިމާމުންގެ ބަސްފުޅުތަކުން މިއީ ހުއްދަ ކަމެއް ނޫންކަމަށް ގެނެސް ދެވުނު ދަލީލިތައް މަދު ތޯއެވެ؟ އެދަލީލު ތަކުގެ މައްޗަށް ބާރު ގަދަވާނޭ ދަލީލު ތަކެއް ނިކަން ގެންނަވާށެވެ. ފަހެ އިހުގެ ޢިލްމު ވެރިންގެ ތެރެއިން އަލް ޤާޟީ އަބޫބަކްރުބިން އަލް ޢަރަބީ އާއި، އަލް އިމާމް އިބްނު ޙަޒްމު ރަޙިމަ ހުމަﷲ އާއި ދެބޭކަލުންގެ ބަސްފުޅުނޫން އެއްޗެއް ތިޔަބޭފުޅުން ނަށް ފެންނަން ނެތީ ތޯއެވެ؟ އިސްވެ ބަޔާންވެ ދިޔަ ހުރިހާ ބޭކަލުންގެ ބަސްފުޅުތަކާއި ދަލީލުތަކުގެ މައްޗަށް އެދެ ބޭކަލުންގެ މަދުބަސް ފުޅެއް ކުރި ހޯއްދެވީ ކޮން އިން ޞާފަކުން ތޯއެވެ؟ ހަވާނަފުސާ، ޝައިޠާނާގެ ވަސްވާސް ތައް ދޫކޮށް ޙައްޤައް އަވަހަށް ރުޖޫޢަވަމާ ހިންގަވާށެވެ. ﷲ ތަޢާލާ އެކަލާނގެއަށް ރުޖޫޢަވާމީހުންދެކެ ލޯބިވެ ވޮޑިގަންނަވައެވެ.\nމިހިސާބުން ނިންމާލުމުގެ ކުރިން މިކަމުގައި އޮތް އެއްމެ ހެޔޮ ބަދަލަކީ، ނުވަތަ ލަވަޔާއި މިއުޒިކުގެ ބަދަލުގައި އަޑުއަހާ، ބައިވެރިވާން ވީ ކޮންކަމެއްގައިތޯ ފާހަގަ ކޮށްލާނަމެވެ. އެގޮތުން ބަލާއިރު ﷲ ސުބުޙާނަހޫ ވަތަޢާލާ ވަނީ ވަރަށް ފުރިހަމަ ބަދަލެއް އަޅުގަނޑުމެން މުސްލިމުން ނަށް ދެއްވާފައެވެ. ލަވަޔާ މިއުޒިކް އަޑުއަހާ ބައެއްގެ ޙުއްޖަތަކީ އެއީ ހިތްހަމަޖައްސާލަދީ ނަފުސަށް އަރާމު ގެނެސްދޭ ކަމެއްކަމަށްބުނުމެވެ. އަޅުގަނޑުމެން ހެއްދެވިފަރާތަށް އަޅުގަނޑުމެނަނަށް ހިތްހަމަ ޖެހުން ލިބޭނޭ ކަންތަކާ ގޮތްތައްވެސް މާމޮޅަށް ދެނެވޮޑިގަންނަވާނެއެވެ. އެކަލާނގެ ވަޙީކުރައްވާފައިވަނީ أَلا بِذِكْرِ اللَّهِ تَطْمَئِنُّ الْقُلُوبُ [الرعد:28] މާނައީ: "ދަންނާށެވެ. ހިއްތަކަށް ހަމަޖެހުންވަނީ ﷲ ހަނދުމަކުރުމުންނެވެ." އަދިވެސް ވަޙީ ކުރައްވާފައިވެއެވެ. فَاذْكُرُونِي أَذْكُرْكُمْ [البقرة:152] މާނައީ: " ތިޔަބައިމީހުން ތިމަން ﷲގެ މަތިން ހަނދުމަކުރާށެވެ، އޭރަށް ތިމަން ﷲ ތިޔަބައިމީހުންގެ މަތިން ހަނދުމަކުރާހުށީމެވެ"\nވީމާ ﷲ ގެ މަތިން ހަނދުމަކުރުމަކީ މިއުޒިކުގެ ބަދަލުގައި އަޅުގަނޑުމެނަށް އޮތް އެންމެ ފުރިހަމަ ޙައްލެވެ. އެގޮތުން ފަސްވަގުތު ނަމާދުކުރުމަކީވެސް އެކަލާނގެ މަތިން ހަނދުމަ ކުރުމެވެ. އަދި ހެނދުނާ ހަވީރުގެ ޒިކުރުތަކާ ދުޢާތައްކިއުމަކީވެސް އެކަލާނގެ މަތިން ހަނދުމަ ކުރުމެވެ. ގިނަ ގިނައިން ކީރިތި ޤުރުއާން ކިޔެވުމާއި ދީނީ ފޮތްތައް ކިޔުމާއި ވައުޟާ ނަޞޭޙަތް އަޑުއެހުމަކީ ހައްތާވެސް ޝައިޠާނާގެ މަގުން އެއްކިބާ ކޮށްދީ ގަދަ ކީރިތިވަންތަ ، އަޅުގަނޑުމެންނަށް ހުރިހާ ނިޢުމަތެއްދެވަވާ ޚާލިޤުވަންތަ ޖައްބާރުވަންތަ ﷲ ގެ މަތިން ހަނދުމަކޮށްދޭނޭ ކަންތައްތައްކަން ޔަޤީނެވެ. وما علينا إلا البلاغ المبين\nޖަވާބު: އެމްވީ އިސްލާމް ކިޔުއޭ\nއަސްލު: އެމްވީ އިސްލާމް ކިޔުއޭ\nfathwa music is Haram


ޖީ.އެސް.ޓީއަށް ރަޖިސްޓަރީކޮށްފައިވާ ފަރާތްތަކުގެ ތެރެއިން ޖީ.އެސް.ޓީ ބަޔާން ހުށަނާޅާ އަދި ޖީ.އެސް.ޓީ ނުދައްކާ ފަރާތްތަކުގެ މައުލޫމާތު ހާމަކުރުމުގައި މޯލްޑިވްސް އިންލަންޑް ރެވެނިއު އޮތޯރިޓީ (މީރާ) އިން ޢަމަލުކުރަމުންދާ އުސޫލުގެ ދަށުން، މާލެ ސަރަހައްދާއި ޓޫރިޒަމް ދާއިރާގައި ވިޔަފާރިކުރާ ފަރާތްތަކުގެ ތެރެއިން 2016 ވަނަ އަހަރުގެ ދެވަނަ ކުއާޓަރުގެ ޖީ.އެސް.ޓީ ބަޔާން ހުށަނާޅާ ފަރާތްތަކާއި ޖީ.އެސް.ޓީ ނުދައްކާ ފަރާތްތަކުގެ މައުލޫމާތު މީރާއިން ހާމަކޮށްފިއެވެ.\nމީރާގެ ވެބްސައިޓުގައި ޝާއިޢުކޮށްފައިވާ މި ލިސްޓުގައި ޓޫރިޒަމް ދާއިރާގައި ވިޔަފާރިކުރާ 16 ފަރާތަކާއި އެ ނޫން ދާއިރާތަކުގައި ވިޔަފާރިކުރާ 121 ފަރާތަކާއެކު ޖުމުލަ 137 ފަރާތެއްގެ ނަން ހިމެނެއެވެ. ވެބްސައިޓުގައި ޝާއިޢުކޮށްފައިވާ ލިސްޓުގައިވާ ފަރާތްތަކުގެ ތެރެއިން އެއްވެސް ފަރާތަކުން ޖީ.އެސް.ޓީ ބަޔާން ހުށަހަޅައިފިނަމަ ނުވަތަ ފައިސާ ދައްކައިފިނަމަ އެ ފަދަ ފަރާތެއްގެ ނަން އެ ލިސްޓުން އުނިކުރެވޭނެއެވެ. މީރާގެ އެންފޯސްމަންޓް ޕޮލިސީގައި ކަނޑައަޅާފައިވާ ގޮތުގެމަތިން މި ލިސްޓު ދިވެހިސަރުކާރުގެ ގެޒެޓްގައި ޝާއިޢުކުރުމަށް ވެސް ވަނީ ހަމަޖެހިފައެވެ.\nޖީ.އެސް.ޓީ ނުދައްކާ ފަރާތްތަކުގެ މައުލޫމާތު ހާމަކުރުމުގެ ކުރިން އެ ފަރާތްތަކަށް އެކި ފަހަރު މަތިން ފޯނުން ގުޅައި، ޓެކްސް ނުދައްކާ ފަރާތްތަކަށް ޤާނޫނުގައި ކަނޑައަޅައިފައިވާ އަދަބުތައް ކިޔައިދެވިފައިވާނެ ކަމަށާއި، އެސް.އެމް.އެސްގެ ޒަރީއާއިންނާއި އެ ތަންތަނަށް ޒިޔާރަތްކޮށްގެން ވެސް އެ ފަރާތްތަކަށް އެ ކަން އެންގުމުގެ މަސައްކަތްކޮށްފައިވާނެ ކަމަށް މީރާއިން މައުލޫމާތު ދެއްވައެވެ.


Gaanoonee fannuge gaanoonah islaaheh\nގާނޫނީ ފަންނުގެ ގާނޫނަށް ނާޒިމްގެ އިސްލާހެއް\nގާނޫނީ ފަންނުގެ ގާނޫނަށް، ރައްޔިތުންގެ މަޖިލީހުގެ ދަނގެތީ ދާއިރާގެ މެންބަރު މުހައްމަދު ނާޒިމް އިސްލާހެއް ހުށައަޅުއްވައިފި އެވެ.\nނާޒިމް މިއަދު ވިދާޅުވީ ކޮވިޑް-19 ބަލިމަޑުކަމާއި ގުޅިގެން ގާނޫނީ ވަކީލުކަމުގެ ހުއްދަ ހޯދަން ދަތިވެ ހުއްދަ ނުލިބުމުގެ ސަބަބުން އާމްދަނީ ހޯދުމަށް ގޮންޖެހުން ކުރިމަތިވެފައިވާ މީހުނަށް ހައްލު ހޯދައިދިނުމަށްޓަކައި އެ ގާނޫނަށް އިސްލާހު ހުށައަޅާފައިވާ ކަމަށެވެ.\nއެ ގޮތުން ގާނޫނީ ވަކީލުކަމުގެ ހުއްދަ ދޫކުރާ ޝަރުތުތަކުގެ ތެރޭގައި ހިމެނޭ ގާނޫނީ ހިދުމަތްދޭ ތަނެއްގައި އެއްއަހަރު ދުުވަހުގެ ތަމްރީން ފުރިހަމަކުރުމާއި ބާ އިމްތިހާނު ފުރިހަމަ ކުރުމުގެ ދެ ޝަރުތައް އަމަލުކުރުން ފަސް ކުރުމަށް ވަނީ ހުށައަޅާފަ އެވެ.\nއެ އިސްލާހުގެ ބުނެފައިވަނީ އެ ދެ ޝަރުތައް އަމަލުކުރުން ޖެނުއަރީ 1، 2021 ހަމަޔަށް ފަސް ކުރުމަށެވެ.\nއިސްލާހުގައި ގާނޫނީ ދާއިރާއިން ފުރަތަމަ ޑިގްރީ ހާސިލް ކުރުމަށް ފަހު ހިމެނޭ، ގާނޫނީ ހިދުމަތްދޭ ތަނެއްގައި އެއްއަހަރު ދުުވަހުގެ ތަމްރީން ފުރިހަމަ ކުރުމާއި ބާ އިމްތިހާނު ފުރިހަމަކުރެވިފައި ނުވާތީ 300 ވުރެ ގިނަ ވަކީލުންނަށް އާމްދަނީ ހޯދުމަށް މަސައްކަތް ފެށިފައިނުވާ ކަމަށް ބުނެފައި ވެއެވެ.\nނާޒިމް މި އިސްލާހު ހުށައަޅާފައިވާއިރު އެ އިސްލާހަށް ތާއީދު ކުރައްވާ އެ ބިލް ކޯ ސްޕޮންސަރު ކޮންފައިވަނީ ކުރިން ޑެޕިއުޓީ އޭޖީ އަދި ނާޒިމްގެ އާއިލީ މެންބަރެއް ކަމަށްވާ ވިލިމާލެ ދާއިރާގެ މެންބަރު އަހުމަދު އުޝާމް އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މުހައްމަދު ނާޒިމް + މައުމޫން ހަމީދު ގާނޫނީ ވަކީލުން ބާ ކައުންސިލް


ޝަރުތު ހަމަނުވާ ކަމަށް ބުނެ، އަބްދުﷲ ކަމާލިއްދީން އަށް ޕާޓީ އުފައްދަން ހުއްދަ ނުދިން | Sandhaanu\nޝަރުތު ހަމަނުވާ ކަމަށް ބުނެ، އަބްދުﷲ ކަމާލިއްދީން އަށް ޕާޓީ އުފައްދަން ހުއްދަ ނުދިން\nކުރީގެ ރައީސް މައުމޫން އަބްދުލްގައްޔޫމުގެ ސަރުކާރުގައި ވަޒީރުކަން ކުރެއްވި އަދި ރައީސް ޔާމިންގެ ސަރުކާރާ ދެކޮޅަށް ގިނަ މަސައްކަތްތަކެއް ކުރެއްވި އަބްދުﷲ ކަމާލުއްދީން (އޭކޭ) އިސްވެ ހުންނަވައި އާ ސިޔާސީ ޕާޓީއެއް އުފެއްދުމަށް އިލެކްޝަންސް ކޮމިޝަނަށް ހުށަހެޅުއްވި ފޯމު ބާތިލުކޮށްފިއެވެ.\nއިލެކްޝަން ކޮމިޝަނުން ބުނީ އަބްދުﷲ ކަމާލުއްދީން ޕާޓީއެއް އުފައްދަން ހުށަހަޅާފައި ވަނިކޮށް އެ ފޯމް ބާތިލް ކުރީ ޕާޓީއެއް އުފެއްދުމަށް އެދި ހުށައަޅާ މީހެއްގެ ކިބައިގައި ހުންނަން ޖެހޭ ޝަރުތު ފުރިހަމަ ނުވާތީ ކަމަށެވެ.\nއިލެކްޝަން ކޮމިޝަނުން ބުނީ ސިޔާސީ ޕާޓީއެއް އުފެއްދުމަށް ހުށަހަޅާއިރު އެ ހުށަހަޅާ ފަރާތް އެހެން ޕާޓީއެއްގެ މެންބަރެއްގެ ގޮތުގައި އޮތްފަތާކަށް ވެގެން ނުވާނެކަމަށެވެ. ނަމަވެސް އބްދުﷲ ކަމާލުއްދީ ޕާޓީއެއް ހައްދަވަން ފޯމު ހުށަހެޅުއްވި އިރު އެބޭފުޅާގެ ނަން އެމްއާރްއެމްގެ މެންބަރެއްގެ ގޮތުގައި އެބައޮތް ކަމަށެވެ.\nއެމްއާރްއެމް އަކީ އަބްދުﷲ ކަމާލުއްދީން އެންމެ ފަހުން ހުންނެވި ސިޔާސީ ޕާޓީ އެވެ. އެޕާޓީގެ ދަފްތަރުން އޭނާގެ ނަން އަދި އުނިކޮށްފައި ނުވާ ކަމަށް އިލެކްޝަންސް ކޮމިޝަނުން ބުނި ނަމަވެސް އޭނާ ވަނީ ޖޫން 30 ވަނަ ދުވަހު އެމްއާރުއެމްއިން ވަކިވެވަޑައިގެންފައެވެ.\nއޭނާ އުފައްދަން މަސައްކަތް ކުރައްވާ ޕާޓީގެ ނަމަކީ “މޯލްޑިވްސް ސޮލިޑާރިޓީ ޕާޓީ” ނުވަތަ ގައުމީ އެއްބައިވަންތަކަމުގެ ޕާޓީ އެވެ.\nއެ ޕާޓީ އުފެއްދުމާ ގުޅޭގޮތުން ކަމާލުއްދީން އާންމުކުރެއްވި ބަޔާނެއްގައި ވިދާޅުވެފައިވަނީ ގާނޫނުއަސާސީގެ ދަށުން ރައްޔިތުން ބާރުވެރިކުރެވި ދައުލަތުގެ ބާރުތައް ވަކި ކުރެވިގެން ދިޔުމާއެކުވެސް، ގައުމުގައި ހައްލުނުކުރެވިހުރި އެތަކެއް މައްސަލަތަކެއް އެބަހުރި ކަމަށެވެ.


Fiyavathi Massala Aa Gulhigen Gender Ministry Kurimathee Ihthijaaj Kuranee ފިޔަވަތި މައްސަލައިގައި ޖެންޑާ މިނިސްޓްރީ ކުރިމަތީގައި އިހްތިޖާޖު ކުރަނީ – Huvadhoo News Fiyavathi Massala Aa Gulhigen Gender Ministry Kurimathee Ihthijaaj Kuranee Huvadhoo News\nފިޔަވަތި މައްސަލައިގައި ޖެންޑާ މިނިސްޓްރީ ކުރިމަތީގައި އިހްތިޖާޖު ކުރަނީ\nދައުލަތުގެ ބެލުމުގެ ދަށުގައި އެކި ސަބަބުތަކާ ހުރެ ނަގާފައިވާ ކުޑަކުދިން ބައިތިއްބަން ހުޅުމާލޭގައި ހުންނަ “ފިޔަވަތި”ގެ ކަންކަން ބޮއްސުންލައިގެން ގޮސްފައިވާ މައްސަލައިގައި ސަރުކާރުގެ އިހުމާލު އޮތް ކަމަށް ބުނެ ޖެންޑާ މިނިސްޓްރީ ކުރިމަތީގައި އިހްތިޖާޖު ކުރަން ފަށައިފިއެވެ.\nޖެންޑާ މިނިސްޓްރީ ކުރިމަތީގައި ގިނަ އަދަދެއްގެ ޒުވާނުންތަކެއް މިވަގުތު ދަނީ ޝުއޫރުތައް ހިމެނޭ ބޯޑުތައް ހިފައިގެން ހަރަކާތްތެރިވަމުންނެވެ.\n“ރައިޒް އަޕް މޫވްމަންޓް” އިން އިންތިޒާމުކޮށްގެން މިހާރު ކުރިއަށްގެންދާ މުޒާހަރާގައި ބައިވެރިވާ ޒުވާނުން ގެންދަނީ ހިޔާ ކުދިންގެ މައްސަލައިގައި އިހުމާލުވާ ފަރާތްތަކާއި ޖެންޑާ މިނިސްޓްރީގެ އިސްވެރިން އެމީހުންގެ ޒިންމާ އަދާކުރުމަށް ގޮވަމުންނެވެ.\nފިޔަވަތީގައި ދިރިއުޅޭ ކުޑަކުދިންގެ މައްސަލަ ހައްލު ނުވެ ސަރުކާރުން އެކަމަށް އެކަށީގެންވާ ސަމާލުމަކެއް ދީގެން ހުރި މައްސަލަތައް ހައްލު ކުރަމުން ނުދިއުމާއި، ފިޔަވަތީގެ ކަންތަކުގައި ޖެންޑާ މިނިސްޓްރީ ފެއިލްވެފައިވާ ކަމަށްބުނެ އިއްޔެވެސް ވަނީ ފިޔަވަތި ކުރިމަތީގައި މުޒާހަރާކޮށްފައެވެ.


ޤުރައިދޫ ދާއިރާގެ މެމްބަރު އިބްރާހިމް ރިޒާ ދިރިއުޅުއްވާ ގޭގެ ސިޑި ދަށުން ކަނޑިތަކެއް ފެނިއްޖެ - MV Times\nޤުރައިދޫ ދާއިރާގެ މެމްބަރު އިބްރާހިމް ރިޒާ ދިރިއުޅުއްވާ ގޭގެ ސިޑި ދަށުން ކަނޑިތަކެއް ފެނިއްޖެ\n3 December 31st, 2012 - 12:33 PM\nޤުރައިދޫ ދާއިރާގެ މެމްބަރު އިބްރާހިމް ރިޒާ ދިރިއުޅުއްވާ ގޭގެ ސިޑި ދަށުން ކަނޑިތަކެއް ފެނިއްޖެ އެވެ.\nމިއަދު އޮތް ރައްޔިތުންގެ މަޖިލީހުގެ ޖަލްސާގައި ވާހަކަ ދައްކަވަމުން ގެމަނަ ފުށީ ދާއިރާގެ މެމްބަރު އިލްހާމް އަހުމަދު ވިދާޅުވީ ރިޒާ ދިރިއުޅުއްވާ ގޭގެ ސިޑިދަށުން މިދިއަ ހުކުރުދުވަހުގެ ރޭ ފަތިހުގެ ވަގުތެއްގައި ކަނޑިތަކެއް ފެނިފައިވާކަން ފުލުހުންވެސް ސިއްރުކޮށްފައިވާ ކަމަށެވެ.\n"އަޅުގަނޑު އުޅޭ ގެއާއި ރިޒާ އުޅޭގެއާއި ބައިކުރެވިފައިވަނީ ކުޑަކުޑަ ފާރުކޮޅަކުން. އެހެންވީމަ އަޅުގނޑުމެން ދެމީހުންކުރެ ކޮންމެވެސް މީހަކަށް މީގެ އަސަރުކުރާނެކަމަށް އަޅުގަނޑު ގަބޫލުކުރަނީ. ފުލުހުން މިއަދާ ހަމައަށްވެސް މީގެ މައުލޫމާތު ހާމަކޮށްފައެއް ނުވޭ."\nއިލްހާމް ވިދާޅުވީ ދެފޫޓު ތިން ފޫޓު ހުންނަ ވަރުގެ ތިން ކަންޑިއާއި، އިތުރު ހަތިޔާރު ފެނިފައިވާކަމަށެވެ. އަދި އިލްހާމް ވިދާޅުވީ އުނގޫފާރު ދާއިރާގެ މެމްބަރު ޑރ. އަފްރާޝީމް އަލީ އަވަހާރަކޮށްލުމުގެ ކުރިންވެސް މިފަދަ ކަންތައްތަކެއް ހިނގާފައިވާކަމަށެވެ. އަދި މިކަމަކީ އިލްހާމް ނުވަތަ ރިޒާއަށް ހަމަލާއެއް ދިނުމުގެ ގޮތުން ކޮށްފައިވާކަމެއްކަމަށް ބެލެވޭ ކަމަށެވެ.\nތޮއްޑޫ ދާއިރާގެ މެމްބަރު އަލީ ވަހީދުވެސް ވަނީ މިކަމާއި ކަންބޮޑުވުން ފާޅުކުރައްވާފަ އެވެ. މިކަމާ ގުޅިގެން ފުލުހުން އަދި ވަކި އެއްޗެއް ބުނެފައެއް ނުވެ އެވެ.\nމަޖިލީސް މެމްބަރެއް ދިރިއުޅުއްވާ ގެއެއްގެ ސިޑިދަށުން ތޫނު ހަތިޔާރު ފެނިފައި މިވަނީ މިދިއަ ބުރާސްފަތި ދުވަހު ރައްޔިތުންގެ މަޖިލީހަށް ގެނައި ކާތަކެއްޗަށް ކަޓަރު ތިލައާއި ދަނގަޅު އަޅާފައި ހުއްޓާ ފެނިފައިވަނިކޮށެވެ. މީގެ އިތުރުން ދާދި ފަހުން ފޭދޫ ދާއިރާގެ މެމްބަރު އަލްހާން ފަހުމީ އަށް އާޓިފިޝަލް ބީޗުން ބަޔަކު ވަނީ ހަމަލާދީފަ އެވެ.\n"ރައްޖިތުންގެ މަޖިލީސް ރައްޔިތުންނަށް" މި ނަމުގައި ގައުމީ ހަރަކާތުން ކެމްޕޭނު ފެށިފަހުން، މަޖިލީސް މެމްބަރުންނަށް އަންނީ އެކި ގޮތްގޮތުން ނުކާތަކާއި ކުރިމަތިވަމުންނެވެ.\nތީހަމަ ތެދު ގައުމީ ހަރަކާތެކޭ ކިޔާފަ ކުރާ ކަންތައް ދޯ ތިއީ\n‘ރއްޔިތުންގެ މަޖްލިސް ރައްޔިތުންނަށް’ މި ނަމުގައި ގައުމީ ހަރަކާތް ފެށީ ޑރ އަފްރާޝީމް އަވަހާރަ ވުމުގެ މާ ފަހުން. އާތިފިޝަލް ބީޗުން އަލްހާން ފަހުމީއަށް ހަމަލާ ދިނިއްޔާ ދިނީ އެތަނަށް ދިޔައިމައެއްނުން.\nތި ސަރަހައްދަކީ އައްތިހާދުގަ އުޅޭ ލޯފަން އަބުދުއްލޯ ވެސް ވަރައްގިނައިން އުޅޭ ސަރަ ހަދެއް މިދިޔަ ވީކެންޑު ތެރޭ އާދަޔާ ހިލާފައް ގިނައިން ލޯފަން އަބުދުއްލޯ އުލުނު ކަމުގެ ހަބަރު ލިބޭ


މިކުންފުންޏަށް ބޭނުންވާ 600kW ޖެނެރޭޓަރ ސެޓް ގަތުމާއި ގުޅޭ:\nމިކުންފުންޏަށް ބޭނުންވާ 600kWޖެނެރޭޓަރ ސެޓް ގަތުމާއި ގުޅޭ:\nމި އިޢުލާނާއެކު ހިމަނާފައިވާ މަޢުލޫމާތު ކަރުދާހުގައިވާ މަޢުލޫމާތާއި އެއްގޮތަށް މި ކުންފުންޏަށް 600kW ގެ ޖެނެރޭޓަރ ސެޓެއް ގަތުމަށް ބޭނުންވެއެވެ. މި މަސައްކަތަށް ރާއްޖެއާއި ރާއްޖެއިން ބޭރުގެ ފަރާތްތަކަށް އަގު ހުށަހެޅުއްވުމުގެ ފުރުޞަތު ހުޅުވާލަމެވެ.\n06 އިން 14 ޑިސެމްބަރ 2021\n13 ޑިސެމްބަރ 2021\nޕަބްލިޝްކުރި ގަޑި: 11:21\nސުންގަޑި: 14 ޑިސެންބަރު 2021 15:00


BREAKING: Ha Alifu Adhi Haa Dhaalu Ge Baeh Rahthakun Meehun Ekaheri Koffi - Vaguthu\nހއ. އަދި ހދ. ބައެއް ރަށްތަކުން މީހުން އެކަހެރިކޮށްފި\nހއ. އަދި ހދ. ބައެއް ރަށްތަކުން މީހުން އެކަހެރިކޮށްފިއެވެ.\n"ވަގުތަށް" އެނގިފައިވާ ގޮތުގައި އެ ދެ އަތޮޅުގެ ބައެއް ރަށްތަކުން މީހުން އެކަހެރި ކުރީ މާލެ އިން އެންމެ ފުރަތަމަ ފައްސިވި ދިވެހި އަންހެން މީހާއާ ކޮންޓެކްޓްވި މީހަކު ހދ. ހަނިމާދޫ އަށް މޯލްޑިވިއަންގެ ފްލައިޓެއްގައި އިއްޔެ ދިޔަ މައްސަލައިގައެވެ.\nއެގޮތުން ހދ. ނާވައިދޫ އިންނާއި ހއ. ދިއްދޫ އާއި ހއ. މޮޅަދޫންނާއި ހއ. ވަށަފަރުންނާއި ހއ. ބާރަށުން ބައެއް މީހުން ގޭގައި އެކަހެރިކޮށްފައިވާ ކަމަށްވެއެވެ.\nއެނގިފައިވާ ގޮތުގައި މާލެ ސަރަހައްދުން ހދ. ނާވައިދޫ އަށް އިއްޔެ ދިޔަ ބަޔަކު ވެސް ވަނީ ގޭގައި އެކަހެރިކޮށްފައެވެ. އެކަމަކު، އެމީހުންނާ ޑައިރެކްޓް ކޮންޓެކްޓްވި ކަމެއް ނުވަތަ ނޫން ކަމެއް އެނގިފައެއް ނުވެއެވެ.\nވަށަފަރު ކައުންސިލްގެ ނައިބު ރައީސް އަބްދުﷲ ރައޫފު މިއަދު ވިދާޅުވީ މާލެއިން ކޮވިޑް-19 އަށް ފައްސިވެގެން އައިސޮލޭޝަންގައި މިހާރު ފަރުވާ ދެމުން އަންނަ މީހާ އާއި ޑައިރެކްޓުކޮށް ކޮންޓެކްޓުވި މީހަކު އެ ރަށުގައި މިހާރު ހުރުމުން އެމީހާ އެކަހެރިކޮށްފައިވާ ކަމަށެވެ. އެމީހާއާ ފުރަތަމަ ބައްޔަށް ފައްސިވި މީހާ އާއި ދިމާވެފައި ވަނީ މީގެ ތިން ދުވަސް ކުރިން ކަމުގެ މައުލޫމާތު ލިބިފައިވާ ކަމަށް ވެސް ރައޫފް ވިދާޅުވިއެވެ.\nރައޫފް ވިދާޅުވީ، އެރަށުން ޑައިރެކްޓު ކޮންޓެކްޓު ވެފައި ވަނީ އަންހެނެއް ކަމަށާއި، އެނާ ރަށުގައި ހުރިކަން ކައުންސިލުން ކަމާބެހޭ ފަރާތްތަކަށް އަންގާފައިވާ ކަމަށެވެ. އަދި ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަކި އެއްޗެއް އަންގަންދެން މިހާރު އެ އަންހެން މީހާ ވާނީ އެހެން މީހުންނާ އެކަހެރިކޮށްފައި ކަމަށް އޭނާ ވިދާޅުވިއެވެ.\nރާއްޖެ އިން މިހާތަނަށް 23 މީހެއްގެ ގައިން ކޮވިޑް-19 ފެނުނު އިރު، މާލެ އިން ތިން ދިވެއްސެއްގެ ގައިން ބަލި ވަނީ ފެނިފައެވެ. މާލެ އިން ފުރަތަމަ ބަލި ފެނުނު މީހަކީ މީގެ ކައިރި މާޒީއެއްގައި ރާއްޖެ އިން ބޭރަށް ދަތުރުކޮށްފައިވާ މީހެއް ނޫން ކަމަށް އެޗްޕީއޭ އިން ވަނީ ބުނެފައެވެ. ދެ ވަނަ އަށް މި ބައްޔަށް ފައްސިވީ އެމީހާގެ ދަރިފުޅެވެ. އަދި އެންމެ ފަހުން ތިން ވަނަ އަށް ބައްޔަށް ފައްސިވީ، އަންހެން މީހާއާ ޑައިރެކްޓް ކޮންޓެކްޓްވި މީހެކެވެ.\nމީގެއިތުރުން އިނގިރޭސި ވިލާތުން ރާއްޖެ އައި ހަތަރު މީހަކާއި ފިލިޕީންސުން ރާއްޖެ އައި މީހަކު ވެސް ކޮވިޑް-19 ޖެހިފައިވެއެވެ. ދެން މި ބަލި ޖެހުނީ ރިސޯޓުތަކަށް ޗުއްޓީ ހޭދަކުރުމަށް އައި ފަތުރުވެރިންތަކަކާއި ރިސޯޓުތަކުގައި މަސައްކަތް ކުރާ ބިދޭސީ މުވައްޒަފުންނެވެ. މިހާތަނަށް އަށް ދިވެއްސެއްގެ ގައިން ކޮވިޑް-19 ވަނީ ފެނިފައެވެ.\nއޭޕްރީލް 16, 2020 13:27\nތިޔަ ޕާޓީކުރި މީހުން ނާ އެމީހުންނާ ގުޅުންހުރި މީހުން މުޅި ރާއްޖޭގަ ވިއްސިފައެއްނު ތިއޮތީ.. މިއީ ބިރުވެރި ވަގުތެއް.. ލަސް ނުކޮށް ރާއްޖޭގެ އަތޮޅުތަކުން ޓެސްޓުކުރެވޭނެ ގޮތްހަދާ އެކަހެރި ކުރޭ.. އަދި ވެސް އިރުޝާދުތައް އަޑުނާހާ ޕާޓީކުރާތި\nއޭޕްރީލް 16, 2020 14:40\nޝަރުކާރުން ކަންކަން ކުރޭތީ ބަލަން ނުތިބެ ރަށު ކައުނސިލުން އެބަޖެހޭ ރަށުގެ ރައްޔިތުންގެ ސަލާމަތައްޓަކަި ރަށަށްއަރާ މީހުން ގޭގައި މަޑުކުރުވުމަށް\nޚޫޅުދުއްފުށީ މުސްކުޅި ޒުވާނާ\nއޭޕްރީލް 16, 2020 14:55\nކުޅުދުއްފުށީ މަގުން ތޯއްޗެ ހދ އަތޮޅަށް ދާނީ އެކަމަކު މާދަމާ ހުކުރު ނަމާދު ކުރާނެ ކުޅުދުއްފުށީގައި ބައިބޯށް ، ރަށު ސިއްހީ ނިޒާމު ސުމެއްގައި .\nޢަވަހޭދޯ މިމިސްމީހުން ދިމަދިމާލަ އް ދު އްވަ އި ގަންލެ އްވެސް\nމާމިގިލިއަށް އިއްޔެ މާލޭން އައި އެއްވެސް މީހަކު ގޭގައި މަޑުކުރާކަށް ނާންގައި. ކީވެ ތޯ އެމީހުންނައް ނޭންގީ.. ބުރުމާ ބާގީ ގެނައި ބަޔަކަށް ވާތީތޯ؟\nއޭޕްރީލް 16, 2020 20:08\nބިރުން އަދި ދެޔޭ އެބަ ރައްތަކައް.


ރާއްޖޭގެ 61 ރަށެއްގައި ގާއިމްކުރެވޭ އައުޓްޑޯ ޖީމްއަށް ބޭނުންވާ އިކުއިޕްމަންޓް އިންޑިއާ ސަރުކާރުން ހަދިޔާކޮށްދެއްވައިފި ރާއްޖޭގެ 61 ރަށެއްގައި ގާއިމްކުރެވޭ އައުޓްޑޯ ޖީމްއަށް ބޭނުންވާ އިކުއިޕްމަންޓް އިންޑިއާ ސަރުކާރުން ހަދިޔާކޮށްދެއްވައިފި\nރާއްޖޭގެ 61 ރަށެއްގައި ގާއިމްކުރެވޭ އައުޓްޑޯ ޖީމްއަށް ބޭނުންވާ އިކުއިޕްމަންޓް އިންޑިއާ ސަރުކާރުން ހަދިޔާކޮށްދެއްވައިފި.\nމި ސާމާނު މިނިސްޓްރީ އޮތް ޔޫތް ސްޕޯޓްސް އެންޑް ކޮމިއުނިޓީ އެމްޕަވަރމެންޓާއި ހަވާލުކޮށްދެއްވީ، މިކަމަށްޓަކައި ޚާއްސަކޮށްގެން މިއަދު ގަލޮޅު ރަސްމީ ފުޓުބޯޅަ ދަނޑުގައި ބޭއްވި ޚާއްސަ ރަސްމިއްޔާތެއްގައި، އިންޑިއާ ސަރުކާރުން ރާއްޖެއަށް ކަނޑައަޅުއްވާފައި ހުންނަވާ ސަފީރު ސަންޖޭ ސުދީރު. މި ދިވެހި ސަރުކާރުގެ ފަރާތުން މިތަކެއްޗާއި ހަވާލުވެލެއްވީ ކުޅިވަރާއިބެހޭ ވަޒީރު އަހުމަދު މަޚުލޫފެވެ.\nމި މަޝްރޫއަކީ އިންޑިއާއިން ފޯރުކޮށްދީފައިވާ 8 މިލިއަން ރުފިޔާގެ ގްރާންޓް އެހީގެ ދަށުން މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަމެންޓްގެ ފަރާތުން ހިންގާ މަޝްރޫއެކެވެ.\nމި ރަސްމިއްޔާތުގައި ވާހަކަ ދައްކަވަމުން ކުޅިވަރާއިބެހޭ ވަޒީރު އަހުމަދު މަހުލޫފް ވިދާޅުވީ، އިންޑިއާއަކީ އަބަދުވެސް ރާއްޖެއާއި ގާތް ގުޅުމެއް އޮންނަ ގައުމެއް ކަމަށާއި، ޚާއްސަކޮށް އެކި ގޮތްގޮތުން ދިވެހި ކުޅިވަރު އެތައް ގިނަގުނަ އެހީތަކެއް ފޯރުކޮށްދޭ ގައުމެއްކަމަށެވެ.\nމިނިސްޓަރ މަހުލޫފް ވިދާޅީ، މި އައުޓްޑޯ ޖީމްތަކުގެ ސަބަބުން ރަޢީސް އިބްރާހިމް މުޙައްމަދު ޞާލިހުގެ ދުޅާހެޔޮ ހަށިހެޔޮ މުޖުތަމަޢުއެއް ބިނާކުރުމުގެ ސިޔާސަތައް ބޮޑު ކުރޮއެރުމެއް ލިބިގެންދާނެ ކަމަށާއި، ޚާއްސަކޮށް މި ޖީމްތަކުގެ ސަބަބުން ރައްތަކުގައި ސްޕޯޓްސް ކައުންސިލަރުންނަށް އެކިއެކި ޚަރަކާތްތައް ހިންގުމުގައި ބޮޑު ކުރިއެރުމެއް ލިބިގެންދާނެކަމަށެވެ.\nމިނިސްޓަރ ވިދާޅުވީ އިންޑާ ސަރުކާރުން މިހާރުވެސް ދަނީ ދިވެހި ކުޅިވަރަށް ބޮޑެތި ގިނަ އެހީތަކެއް ވެދެއްވަމުން ކަމަށާއި، އެގޮތުން ޚާއްސަގޮތެއްގައި ރާއްޖޭގެ ގައުމީ ކްރިކެޓް ޓީމަށް ފަހިކޮށްދެއްވާފައިވާ ޓްރެއިނިންގ ކޭމްޕާއި، އިންޑިއާ ސަރުކާރުން ރާއްޖޭގައި ބިނާކުރުމަށް ނިންމާފައިވާ ވޯލްޑް ކްލާސް ކްރިކެޓް ސްޓޭޑިއަމްއަކީ މިކަންކަމުގެ ހެތްކެއް ކަމަށް މިނިސްޓަރ ވިދާޅުވިއެވެ.\nމި ރަސްމިއްޔާތުގައި ވާހަކަފުޅު ދައްކަވަމުން އިންޑިއާއިން ރާއްޖެއަށް ކަނޑައަޅުއްވާފައި ހުންވާ ސަފީރު، ސަންޖޭ ސުދީރު ވިދާޅުވީ، އިންޑިއާ ސަރުކާރުން ދެކޭގޮތުގައި، މިފަދަ މަސައްކަތްތަކަކީ އިންޑިއާއިން ރާއްޖެއައް ފޯރުކޮށްދީފައިވާ ގްރާންޓް ސްކީމްގެ ދަށުން ހިންގޭ އެންމެ މުހިންމު މަޝްރޫއުތައް ކަމަށާއި، މި 61 އައުޓްޑޯ ޖީމްގެ ސަބަބުން އެރައްތަކުގައި ދިރިއުޅޭ ރައްޔިތުންގެ ދިރިއުޅުމުގެ ފެންވަރު ރަނގަޅުވާނެލަން ޔަގީންކުރައްވާކަމަށެވެ.\nއިންޑިއާ ސަރުކާރުން ފޯރުކޮށްދީފައިވާ 106 މިލިއަން ރުފިޔާގެ ގްރާންޓް އެހީގައި ސިޓީ އަދި ރަށު ކައުންސިލްތަކުގެ ބެލުމުގެ ދަށުން، މިހާރުވެސް މިފަދަ 18 މަޝްރޫއެއް ރާއްޖޭގެ އެކި ކަންކޮޅުތަކުގައި ދަނީ ހިންގަމުންނެވެ


Covid-19: Badminton ge harakaaiy thah huhtaalaifi | Mihaaru\nކޮވިޑް-19: ބެޑްމިންޓަނުގެ ހަރަކާތްތައް ހުއްޓާލައިފި\n15 މާޗް 2020 - 14:37 1 comment\nރާއްޖޭން ކޮރޯނާވައިރަސް ފެނިފައިވާތީވެ ރައްކާތެރިވުމުގެ ފިޔަވަޅެއްގެ ގޮތުން ގައުމީ ބެޑްމިންޓަން ސްކޮޑުގެ ޕްރެކްޓިސްތަކާއި ޔޫތު ޑިވެލޮޕްމަންޓް (ވައިޑީޕީ) ހުރިހާ ޕްރޮގްރާމެއް ހުއްޓާލަން ބެޑްމިންޓަން އެސޯސިއޭޝަނުން ނިންމައިފި އެވެ.\nއެ އެސޯސިއޭޝަނުން ނެރުނު ބަޔާނެއްގައި ބުނީ ރާއްޖޭން ކޮރޯނާވައިރަސް ފެނިފައިވާތީވެ، މި ވައިރަހުން ރައްކާތެރިވުމުގެ ފިޔަވަޅުތައް ސަރުކާރުން އަޅަމުންގެންދާތީވެ އެކަމުގައި އެސޯސިއޭޝަނުގެ ފުރިހަމަ އެއްބާރުލުން ދިނުމުގެ ގޮތުން އެސޯސިއޭޝަނުން ކުރިއަށްގެންދާ ގައުމީ ބެޑްމިންޓަން ސްކޮޑުގެ ފަރިތަކުރުންތައް ހުއްޓާލީ ކަމަށެވެ.\n"މީގެ އިތުރުން، މި އެސޯސިއޭޝަނުން މާލޭގައި އަދި އަތޮޅުތެރޭގެ އެކި ހިސާބުތަކުގައި (ހދ، ނ، ބ، އައްޑޫ ސިޓީ) ހިންގަމުންގެންދާ ޔޫތު ޑިވެލޮޕްމަންޓް ޕްރޮގްރާމް (ވައިޑީޕީ) ވެސް ހުއްޓާލާފައިވާކަން އެންމެހާ ބޭފުޅުންގެ މައުލޫމާތަށްޓަކައި ދެންނެވީމެވެ،" ބަޔާނުގައިވެ އެވެ.\nމުޅި ދުނިޔޭގައި ހަލުވިކަމާ އެކު ފެތުރެމުންދާ ކޮވިޑް-19 އަށް ރާއްޖޭގެ ރިޒޯޓްތަކުން، މިހާތަނަށް 11 މީހަކު ވަނީ ޕޮޒިޓިވްވެފަ އެވެ. މި ބަލި މިހާތަނަށް ރާއްޖޭގެ މީހުން ދިރިއުޅޭ ރަށަކުން ނުފެނެ އެވެ. އެކަމަކު އާންމު ސިއްހަތު ރައްކާތެރިކުރުމުގެ ގާނޫނުގެ ދަށުން ބުރާސްފަތި ދުވަހު ވަނީ މުޅި ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާންކޮށްފަ އެވެ.


Eydhafushi gai Covid bali control kurevijje\nހިތާދޫ އޮންލައިން | 08 ޖޫން 2021\nބ. އޭދަފުށީގައި ކޮވިޑު ބަލި ފެތުރުން ކޮންޓްރޯލް ވެފައިވާކަމަށް ބ. އަތޮޅު ހޮސްޕިޓަލުން ބުނެފި އެވެ.\nބ. އަތޮޅު ހޮސްޕިޓަލުގެ މެނޭޖަރު މުހައްމަދު ވިދާޅުވީ އޭދަފުށީގެ ކޮވިޑްގެ ހާލަތު މިހާރު ކޮންޓްރޯލްވެފައި އޮތަސް މޮނިޓްރިންގެ ހާލަތުން ރަށް ނަގާނީ މިހާރު ނަގަމުން އަންނަ ރޭންޑަމް ސާމްޕަލްތަކާ އެކު ހުރިހާ ސާމްޕަލްތަކެއް ވެސް ޓެސްޓްކޮށް، އޭގެ ތެރެއިން ޕޮޒިޓިވް ކޭސްތައް ފަސް ޕަސެންޓަށްވުރެ ދަށް ނަމަ އެވެ.\n“ދެން ބަލީގެ ހާލަތު އޭދަފުށީގައި އޮތް މިންވަރެއް އެނގިގެން ދާނީ ރެންޑަމް ސާމްޕަލްތައް ނެގި އޭގެ ނަތީޖާ އަންނަ ގޮތަކުން. އަޅުގަނޑުމެން އުންމީދުކުރަނީ ހުރިހާ ނަތީޖާއެއް ވެސް ނެގެޓިވްވެގެން އާއްމު ހާލަތަށް ދާނެ ކަމަށް،” ރަޝީދު ވިދާޅުވި އެވެ.\n“ކުރިއަށް އޮތް ތަނުގައި އިތުރު ކޭސްތަކެއް ނުފެނުނު ކަމަށް ވިޔަސް ކަމާބެހޭ ފަރާތްތަކުން އަޅާފައިވާ ފިޔަވަޅުތަކަށް އެތަނުން ވަކި ގޮތެއް އަންގަންދެން އަމަލުކުރުމަކީ ވަރަށް މުހިއްމު ކަމެއް، ދެން މިވަގުތު އެންމެ ބޮޑު އިސްކަމެއް މި ދެނީ ރެންޑަމް ސާމްޕަލް ނަގަން. އެގޮތުން އަންނަ ބުރާސްފަތު ދުވަހުގެ ނިޔަލަށް ސާމްޕަލް ނެގުން ކުރިއަށްދާނެ” އޭނާ ވިދާޅުވި އެވެ.\nރަޝީދު ވިދާޅުވި ގޮތުގައި އޭދަފުށީގައި އާދީއްތަ ދުވަހު ރޭންޑަމް ސާމްޕަލް ނަގަން ފަށާފައި ވާއިރު އަމާޒަކީ 350 ސާމްޕަލް ނެގުމެވެ. މިހާތަނަށް ރޭންޑަމް ސާމްޕަލްގެ ގޮތުގައި 125 އަށްވުރެ ގިނަ ސާމްޕަލް ވަނީ ނަގައިފަ އެވެ.\n“މިހާލަތުން އަރައި ގަތުމަށް ރެންޑަމް ސާމްޕަލ ދިނުން ވަރަށްމުހިއްމު، މިކަމުން ވީހާ ވެސް އަވަހަށް އަރައިގަނެވޭނީ ފިޔަވަޅުތަކާ އެއްގޮތަށް ހުރިހާ އެންމެންް ވެސް އަމަލު ވެސް ކޮށްގެން،” އޭނާ ވިދާޅުވި އެވެ.\nއޭދަފުށިން މިހާތަނަށް ކޮވިޑް ޖެހުނު މީހުންގެ އަދަދަކީ 287 އެވެ. ނަމަވެސް 259 މީހަކު ބަލިން ރަނގަޅުވެ، މިހާރު އެކްޓިވް ކޭސްތަކުގެ އަދަދަކީ 26 އެވެ. ކޮވިޑް ބަލީގައި އޭދަފުށިން ތިން މީހަކު ވަނީ ނިޔާވެފަ އެވެ.


ދިރާގުން 24 ގަޑިއިރުގެ ލައިވް ޗެޓްގެ ހިދުމަތް ތައާރަފްކޮށްފި\n10 ފެބްރުއަރީ 2016\n‘ދިރާގު ލައިވްޗެޓް’ގެ ހިދުމަތް ތައާރަފް ކުރުމަށް މިއަދު އެ ކުންފުނީގެ ހެޑް އޮފީހުގައި ބޭއްވި ހަފްލާގެ ތެރެއިން — ފޮޓޯ: ދިރާގު\nދިރާގުގެ ކަސްޓަމަރުންނަށް ކަސްޓަމާ ސާވިސް އޭޖަންޓުންނާއި 24 ގަޑި އިރު ލައިވް ޗެޓް ކުރުމުގެ ހިދުމަތް ދިރާގުން ތައާރަފް ކޮށްފި އެވެ.\nދިރާގުން ބުނި ގޮތުގައި މި ހިދުމަތަކީ މިހާރު ދިރާގުން ދެމުންގެންދާ 123 ގެ ހިދުމަތް ޒަމާނީ ގޮތަކަށް، ބަދަލުކޮށް އޮންލައިންކޮށް ދިރާގުގެ މުވައްޒަފަކާ ‘ޗެޓް’ ކޮށްލައިގެން އެ ކަސްޓަމަރެއް ބޭނުންފުޅުވާ ހިދުމަތެއް ނުވަތަ އެނޫންވެސް ދިރާގާއި ގުޅުންހުރި މައުލޫމާތެއް ހޯދައި ދިމާވާ މައްސަލަތަކާއި ދަތިތައް މިހާރަށް ވުރެ ފަސޭހައިން ވީހާ ވެސް އަވަހަކަށް ހައްލު ކުރުމަށް ހުޅުވާލި ފުރުސަތެކެވެ.\nދިރާގުން މިއަދު ތައާރަފުކުރި މި ހިދުމަތާބެހޭ ގޮތުން އެކުންފުނީގެ ކޮންޓެކްޓް ސެންޓާ މެނޭޖަރު މުހައްމަދު އަޒްލީމް ވިދާޅުވީ ލައިވްޗެޓް ހިދުމަތް ދިނުމަށް ދިރާގުން މުވައްޒަފުން ތަމްރީން ކޮށްފައި ވާނެ ކަމަށާއި މީގެ ސަބަބުން ކަސްޓަމަ ސާވިސް އިތުރަށް ފުޅާވެ، އެބޭފުޅުން ބޭނުންވާ ކަންކަން ކުރުމަށް ފަސޭހަ ވެގެންދާނެ ކަމަށެވެ.\nމި ހިދުމަތް ބޭނުންކުރެއްވުމަށް ދިރާގުގެ ވެބްސައިޓުގެ ހޯމްޕޭޖުގެ މަތީގައިވާ “ލައިވްޗެޓް” އަށް ފިތާލުމަށް ފަހު ނަމާއި އީމެއިލް އެޑްރެސް ޖެއްސެވުމުން، އެ ވަގުތު ޑިއުޓީގައި އިންނަ ކަސްޓަމަ ސާވިސް އެޖަންޓަކު ޖަވާބުދޭނެ އެވެ. އަދި އެ މުއައްޒަފަކާއި ދިވެހިބަހުން އަދި އިނގިރޭސިން ބަހުންވެސް މުއާމަލާތުކޮށްގެން އެ ކަސްޓަމަރަކު ބޭނުންވާ މައުލޫމާތެއް ލިބިގަނެވޭނެ ކަމަށް ދިރާގުން ބުންޏެވެ.\nމިއަދު ތާއާރަފްކުރި ޚިދުމަތުގެ އިތުރުން މިހާރުވެސް ދިރާގު ‘މައި އެކައުންޓު’ މެދިވެރިކޮށް ކަސްޓަމަރުންގެ ބިލުތަކަށް ބަންދު ދުވަސްތަކާއި އޮފީސް ބަންދުވަގުތުތަކުގައިވެސް ވަގުތުން ފައިސާދެއްކުމާއި، އެހެނިހެން ދިރާގުގެ ހިދުމަތްތައް އޮންލައިންކޮށް ހޯދުމުގެ ފުރުސަތުވަނީ ތައާރަފްކޮށްފައެވެ.


Allah Ah Takaa Loabivumaa Allah Ah Takaa Rulhi Aumaky Islamdheenuge Muhimmu Ageedhaa Eh: Sheikh Raafiu | Dhiislam\nﷲއަށްޓަކާ ލޯބިވުމާއި ﷲ އަށްޓަކާ ރުޅިއައުމަކީ އިސްލާމްދީނުގެ މުހިއްމު ޢަގީދާއެއް ކަމަށް އައްޝައިޚް އިބްރާހީމް ރާފިޢު ވިދާޅުވެއްޖެއެވެ.\nޝެއިޚް މިހެން ވިދާޅުވެފައިވަނީ ޖަމިއްޔަތުއްސަލަފުން ބޭއްވި ދަރުސް ސިލްސިލާއެއްގައި ވާހަކަފުޅު ދައްކަވަމުންނެވެ.\nޝެއިޚް މި މަޢުޟޫއަށް އިތުރަށް ވާހަކަފުޅު ދައްކަވަމުން ވިދާޅުވެފައިވަނީ އަލް ވަލާ ވަލް ބަރާ އަކީ އަހްލުއްސުންނަ ވަލްޖަމާޢާގެ ޢަގީދާގައި ނުވަތަ ޝަރުތުތަކުގައި ހިމެނޭ ޝަރުތެއް ކަމަށެވެ. އަދި މިކަން މީހެއްގެ ކިބައިން އުނިވެއްޖެނަމަ އެމީހެއްގެ އީމާންްކަން ސައްހަ ނުވާނެ ކަމަށެވެ.\nﷲތައާލާ ވަހީކުރައްވާފައިވާ އާޔަތެއްގެ މާނައިގައިވެއެވެ. (އެބައިމީހުންނަށް ﷲ ތަޢާލާ ބާވައިލެއްވި ކަންތައްތަކަށް، ﷲ ތަޢާލާއަށް އީމާންވާ ކަމުގައިވާނަމަ އެއިލާހުގެ ނަބިއްޔާ އަށް އީމާންވާ ކަމުގައިވާނަމަ އަދި ނަބިއްޔާ ބާވައިލެއްވި ތަކެއްޗަށް ތިޔަބައިމީހުން އީމާންވާ ކަމުގައިވާނަމަ ކާފަރުވި މީސްތަކުންނާއި ދީނަށް ޢަދާވާތްތެރިވި މީހުންނަކީ އެބައިމީހުންގެ ވަލިޔުން ނުވަތަ ނަސްރު ދޭ ބައެއް ކަމުގައި ނަހަދާނެއެވެ.\nމީގެ އިތުރުން އަޅުގަނޑުމެން ކޮންމެހެން ލޯބިވާންޖެހޭ ބަޔަކާއި ބައެއް ކަންކަމުގައި ލޯބިވެފައި އަނެއްބައި ކަންކަމާއި ނަފްރަތު ކުރަންޖެހޭ ބަޔަކާއި އަދި އަޅުގަނޑުމެން ނަފްރަތު ކުރަންޖެހޭ ބަޔަކަށް3ބަޔަކަށް މީސްތަކުން ބަހާލެވިގެން ދާކަމަށްވެސް ވިދާޅުވިއެވެ. އެންމެ ފުރަތަމަ އަޅުގަނޑުމެން ކޮންމެހެން ލޯބިވުން ލާޒިމުވާ މީހުންނަކީ ﷲ ތަޢާލާގެ ރިސާލަތު ހިއްޕަވައިގެން ތިއްބެވި ރަސޫލުންނާއި ނަބީބޭކަލުންނާއި އެބޭކަލުންނަށް ތަބާވި ބަޔަކުކަމަށެވެ.\nދެވަނަ ބަޔަކީ މުސްލިމުންގެ ތެރޭގައި ﷲ ތަޢާލާއަށް އީމާންވާ އެހެންނަމަވެސް އެމީހުންގެ އީމާންކަމާއެކު ފާފަތަކަށް އަރައިގަނެ އަނިޔާވެރިވާ މީހުންކަމަށެވެ. އެމީހުންގެ އީމާންކަމަށްޓަކައި ލޯބިކޮށް އެހެންނަމަވެސް އެމީހުންގެ ނުބައި ޢަމަލުތަކަށް ނަފްރަތު ކުރަންޖެހެއެވެ. އެއީ ކިތަންމެ ގާތްމީހެއް ކަމުގައިވިޔަސްމެއެވެ. ތިންވަނަ ބަޔަކީ ކާފަރުން ނުވަތަ ﷲ ތަޢާލާއަށް އުރެދުމެވެ. މިފަދަ ކަންކަމަށް ރުހިގެން ނުވާނެ ކަމަށާއި ރުހިއްޖެނަމަ މިއީ އަޅުގަނޑުމެންގެ އީމާންކަމާއި މުޅިން ފުށުއަރާ ކަންތައްތަކެއް ކަމަށެވެ.